
Au venit securiştii, 
au plecat turnătorii 


La alegerile din noiembrie 2000, au plecat de 
la putere turnătorii şi au venit securiştii - aşa aş 
fi început acest text în mod normal. E o observaţie 
care se impune după lectura listelor de colabo- 
ratori ai Securităţii făcute publice de CNSAS: 
la PDSR şi PRM predomină ofiţerii de Securitate, 
la PNŢCD şi PNL - turnătorii la Securitate. 
Puterea şi opoziţia de astăzi şi de ieri colaborau 
deci, cât se poate de constructiv, înainte de 
decembrie '89... 

Însă, la aflarea veştii că seniorul liberal Dan 
Amedeu Lăzărescu a fost turnător calificat al 
Securităţii, năuceala mi-a spulberat rezervele de 
sarcasm. În general, am pretenţia că, fără să 
cercetez vreo arhivă, pot să intuiesc cine ar fi 
putut fi şi cine nu turnător. Domnul Lăzărescu a 
fost eroul unui editorial scris astă-toamnă de 
subsemnatul, în care îl numeam „fost puşcăriaş 
politic, intelectual de rasă, liberal pursânge”. Îl 
consideram un simbol viu al anticomunismului 
feroce şi anacronic, dar admirabil, un păzitor al 

tradiţiilor celor 150 de ani de liberalism 
românesc. După ce, de 11 ani încoace, îmi sfre- 
deleşte timpanele cu vocea lui de pterodactil 
răcit, intonând : „ţarul rus, tancurile sovietice... 
liberalii aruncaţi în puşcării... majestatea sa, 
regele Mihai I... comunismul asiatic care ne-a 
cotropit” etc. etc., se dovedeşte că marele anti- 
comunist Amedeu era turnător, şi nu unul oare- 
care : pe bani, plătit în lei şi valută, şi cu sistemă, 
turna pe toată lumea, democratic. Un membru 
CNSAS pe care l-am întrebat ce conţine dosarul 
Lăzărescu mi-a spus cu voce joasă: imaginaţi-vă 
tot ce poate fi mai rău... 

„Explicaţiile” pe care le oferă bătrânul 
Amedeu pus în faţa faptului sunt şi mai năuci- 
toare. „După revoluţia gorbaciovistă din '89, nu 
s-a exercitat nici un şantaj împotriva mea pe 
baza acestui dosar. Mi s-a îngăduit (sic!) să fiu 
unul dintre cei mai hotărâți adversari ai neo- 
comunismului”. Antineocomunism cu voie de la 
Securitate ! Tare iubit de Diavol a mai fost acest 
Amedeu - cel iubit de Dumnezeu. „Am fost 
chemat în noiembrie la Comisie şi am arătat 
toată problema mea şi mi s-a spus că o parte din 
Comisie era de acord să nu se publice numele 
meu”, mai zice dl Lăzărescu. Deci omul făcea 
demersuri la CNSAS pentru ca activismul său la 
Securitate să fie muşamalizat. Asta nu fără a 
pretinde că a colaborat cu Securitatea în mod 
„onest”, fiind trimis pe la diverse congrese prin 

străinătate unde îi urmărea pe duşmanii României, 
făcând rapoarte, contra cost, fireşte — şi atunci 
ce mai era de ascuns, dle Lăzărescu? Şi ce 
deosebire mai e între discursul dvs. şi cele ale 
colonelului Merce sau ale generalului Pleşiţă ? 
De fapt, problema nici măcar nu e colabo- 
rarea cu Securitatea a dlui Lăzărescu. Dacă a 
făcut-o, a făcut-o, nu l-aş întreba niciodată de ce 
- puşcăria, teama, disperarea, izolarea, pot fi 
atâtea... Problema e că omul acesta a candidat 
pentru Parlamentul României şi a fost ales fără 
să spună un cuvinţel despre nuanțele de albastru 
din cravatele sale boiereşti. Problema e că nu s-a 
retras în tăcerea în care îl auzi pe Dumnezeu, ci 
a continuat să clănţăne. Nicolae Steinhardt 
povesteşte că în puşcăria politică deţinuţii erau 
siliţi de gardieni să-şi mănânce excrementele. 
Întregul discurs anticomunist fundamentalist de 
după '89 al lui D.A. Lăzărescu arată că există 
intelectuali care pot, de bună voie şi nesiliţi de 
nici o Securitate, să mănânce căcat în cantităţi 
impresionante, inaccesibile omului de rând. Cu 
aceeaşi acuratețe şi fervoare cu care îşi scria 
delaţiunile pentru uzul braţului înarmat al comu- 
nismului, dl Lăzărescu vitupera peste ani împotriva 
alipirii la PNL a comuniştilor şi securiştilor din 
partidul lui Meleşcanu. În loc să se ducă în 
singurătate şi să-şi scrie operele complete, inclu- 
zând şi delaţiunile, dl Lăzărescu a ţinut să fie în 
luminile rampei cât s-o putea. Puțin i-a păsat, ca 

şi lui Quintus şi Paleologu, că poate mânji astfel 
ideea liberală, că poate justifica ceauşismul, că 
poate compromite definitiv despărţirea acestei 
ţări de comunism. Ce n-au reuşit gloanţele trase 
de Armată, Securitate şi Miliție în piepturile 
tinerilor, în decembrie '89, iată că reuşesc acum 
domnii reprezentanţi ai partidelor istorice - să 
distrugă orice reper moral pe teritoriul României. 
Ce mai poate face un simplu cetăţean român, 
care n-a avut nici o treabă cu Securitatea şi a 
vrut să scape de comunism, când vede, după 11 
ani de „libertate”, că toată politica, la stânga, la 
dreapta şi, oricum, deasupra capului lui e o împe- 
rechere a Diavolului cu slugile sale? Ce să facă, 
lasă dracului slugile şi-l votează pe dracul însuşi, 
conştient că rămâne, în felul acesta, fără nici un 
Dumnezeu. 

Cerul de deasupra noastră e acum complet 
gol. Firmele strălucitoare din centrul Capitalei 
şi maşinile de lux nu pot să înşele: trăim într-o 
Românie ucronică, în care, moral vorbind, Revo- 
luţia din '89 n-a avut loc niciodată. Moralitatea, 
ca şi orice alt concept care face apel la spiritul 
colectiv, cu excepţia strigatului pe stadioane, nu 
mai interesează pe nimeni. Majoritatea româ- 
nilor nu mai încearcă decât soluţii individuale, 
animalice, de supravieţuire : păcălesc sau jefuiesc 
statul, omoară, fură, se droghează sau pleacă în 
Occident. Când nu aleg calea cea mai directă de 
a-l regăsi pe Dumnezeu: rata sinuciderilor la 

100.000 de locuitori a crescut de la 15,6 în 1999 
la 17,4 în 2000. Iar mie nu-mi rămâne decât să le 
urez venerabililor octogenari Quintus, Paleologu 
şi Amedeu Lăzărescu să trăiască liniştiţi, ani 
mulţi şi fericiţi. 


Leul la circ 


De când eram mic nu mi-a plăcut circul. 
Dincolo de lumini, muzici şi paiete, şi animalele, 
şi oamenii din arenă mi se părea că respiră un 
aer chinuitor şi trist. Gura cu colţurile căzute a 
clovnului semăna izbitor cu gura leului pus să 
stea în două labe ca un pudel. Cam asta am 
simţit privind la îndelung trâmbiţata gală Hagi. 
Un show multicolor şi strident, plin de zâmbete 
forţate, de vorbe de complezenţă, copiat prost 
după panaramele occidentale similare. Nu ţin 
să-i contrazic şi încerc să-i înţeleg pe cei, mulţi 
probabil, cărora le-a plăcut. Îmi îngădui să cred 
însă că un mare fotbalist profesionist cum a fost 
Gheorghe Hagi merita o altfel de retragere. Hagi 
a fost întotdeauna un luptător, nu s-a făcut 
niciodată că joacă, a dus încleştarea până la 
ruperea oaselor adversarilor sau ale lui personale. 
N-a făcut niciodată fiţe de amorul artei pe teren, 
artisticării pentru fotoreporteri, toată tehnica lui 
superbă a fost pusă fără rezerve la bătaie numai şi 
numai pentru victorie, pe care a dorit-o mereu cu 
ardoare şi pentru care s-a bătut ca un leu. Or, marţi 

seara, leul a dansat ca la circ într-un meci mimat 
şi inutil. E prima dată în atâţia ani când mi se 
pare că locul lui Hagi nu era pe gazonul 
mângâiat, nu sfâşiat de crampoane. 

Nu înţeleg de ce Hagi nu s-a retras într-un 
meci oficial, adevărat şi important, cum a fost 
recentul meci cu Italia de la Bucureşti. Ar fi 
putut juca în prima repriză împotriva necru- 
ţătorilor azzuri, ar fi dat, sunt sigur, totul din el 
ca să facă uitată trista amintire a meciului cu 
Italia de la Campionatul European, ar fi fost 
înlocuit de un tânăr, iar sfertul de oră al pauzei, 
în care ar fi făcut turul de onoare al stadionului 
şi ar fi vorbit publicului, mie, unul, mi-ar fi 
rămas în minte cu mult mai dens şi emoţionant 
decât lălăiala publicitară exploatată la maximum 
de Mircea Sandu er co. Şi poate că nu l-am mai 
fi văzut pe Hagi vociferând şi înjurând, incredibil, 
şi de ziua lui, de data asta pe fotoreporteri şi 
cameramani. 

Contrar expresiei repetate papagalic de unii 
şi alţii, eu nu cred că Hagi e un model din toate 
punctele de vedere pentru generaţia tânără. E un 
model de dăruire pentru fotbal, de „câinoşenie” 
în acest joc, ca să nu mai vorbim despre valoarea sa 
creativă de referinţă în faţa mingii. Dar pentru cine 
mai este el un model atunci când scuipă, înjură, 
loveşte, răneşte, jigneşte adversari, arbitri, coechi- 
pieri, presă, spectatori, aşa cum a făcut-o de nenu- 
mărate ori de-a lungul carierei sale strălucite şi 

nu s-a putut stăpâni nici în ultimele clipe, pe 
stadionul „Lia Manoliu” ? 

De multe ori, Hagi a spus că momentele sale 
în care „nu mai e om” sunt pricinuite de ten- 
siune, de dorinţa victoriei. Îl cred, deşi n-o să 
cred niciodată că o victorie îşi poate păstra noima 
şi strălucirea intacte atunci când e obţinută prin 
orice mijloace. Ce explicaţie mai poate oferi însă 
Hagi pentru ce-a făcut tocmai la sfârşit, marţi 
seara, când lupta din teren fusese o parodie şi 
toată lumea de pe stadion, de la arbitru la ultimul 
om de ordine, nu voia decât să-l aclame? Nu 
există decât una singură: spre deosebire de alţi 
mari jucători, de pildă Beckenbauer, Cruyff, 
Pele, Gullit, Matthăus, care au fost şi nişte domni 
ai gazonului, marele Hagi crede că unei vedete 
trebuie să i se accepte orice mârlănie. Şi atunci, 
tot vedetă rămâne, dar model nu. 

Noroc că a intervenit salvator Cristian Ţopescu 
spunând ceea ce simt şi eu, alături de atâţia 
microbişti din România şi din lumea largă: 
„Dragă Gică, adio, dar rămâi cu noi!”. 


Ilie n-are nevoie de o gală 
Năstase 


Mulţi oameni de tenis, inclusiv subsemnatul, 
au vorbit despre Ilie Năstase şi jocul lui fabulos 
fie la televizor, fie la o bere. I-au fost disecate 
mişcările, loviturile, tacticile de joc. Eu mi-am 
îngăduit tot felul de metafore şi imagini pe care 
le-am crezut sugestive în a descrie acest feno- 
men al naturii. La sfârşitul săptămânii trecute 
am avut ocazia extraordinară de a înţelege că nu 
ştiam despre ce vorbesc, pentru că am trăit o 
experienţă unică, pe care o doresc oricărui 
comentator de tenis: am jucat un turneu alături 
de Ilie Năstase, în proba de dublu 45 de ani plus 
a Internaţionalelor României la Veterani. 

Ar fi fost mai simplu să joc împotriva lui. 
A fi lângă Ilie înseamnă să fii cufundat într-un 
câmp de tensiune greu de suportat. Nu numai 
racheta, tot aerul din jurul lui vibrează atunci 
când loveşte mingea. După ce mâna care ţine 
racheta şi-a început mişcarea, totul e terminat 
deja, Ilie poate începe să vorbească cu publicul — 
o şi face adesea — întrucât pare că ştie cu precizie 

milimetrică unde se va duce mingea şi că adversarul 
n-o s-o mai ajungă. Dacă la adânci bătrâneţi Ilie 
va ajunge, Doamne fereşte, să orbească, în jocul 
lui nu cred că se va vedea vreo diferenţă. La 55 
de ani, Ilie Năstase joacă aidoma unui puşti de 
geniu care mişcă o rachetă virtuală pe ecranul 
unui joc de tenis electronic. Ridurile de pe faţa 
lui par puse cu mâna de un machior prost, nu se 
potrivesc nicidecum cu mişcările de pisică pe 
vârfuri de gard. La 55 de ani, mingea servită de 
Ilie îţi şuieră pe lângă ureche cu peste 180 km/h 
şi se duce, imparabil, fix în colţurile careului de 
serviciu. Te uiţi uluit peste umăr şi parcă aştepţi 
să-şi scoată râzând masca de pe faţă şi să rămână 
acel Ilie de vis al tinereţii noastre... 

Mai buimăcitoare decât toate e însă pofta lui 
de a juca tenis. După o jumătate de veac cu 
racheta în mână, Ilie se bucură la fiecare minge. 
„Fii atent, să vezi cum o dau pe asta”, îţi şopteşte, 
Şi chiar o dă: cu spatele la fileu, loburi de 20 m 
care pică la o palmă dincoace de linie, sau prin 
răsucire fulgerătoare, „orbească”, de pe dreapta 
pe rever. Uiţi că mai ai, totuşi, şi tu de dat în 
minge, de teamă să nu pierzi vreo minune a Sf. 
Ilie. Şi trebuie să dai, pentru că Ilie vrea victoria, 
nu s-a săturat de ea după atâtea Roland Garrosuri, 
Wimbledonuri şi Forest Hillsuri, vrea să o aibă 
Şi în parcul Herăstrău... La fel ca mulţi alţi mari 
sportivi români, Ilie Năstase nu a beneficiat la 

retragere de o gală Năstase. Tuturor celor care 
consideră asta o nedreptate, pot să le spun acum 
să stea liniştiţi : Ilie Năstase nu s-a retras şi n-o 
să se retragă din tenis nici când va sări dincolo 
de ochiurile negre ale fileului. 


Securist şi ziarist 


Ziaristul este o varietate de securist. Materia 
primă pentru producţiile ziaristului sunt tot dela- 
ţiunile, executate fie contra cost, fie din dorinţa 
pură şi sinceră de a-l beli prin presă pe cel cu 
care ai ceva de împărţit. Am stat de vorbă cu 
nenumărați turnători. Foarte rare sunt cazurile 
în care insul ţi-o zice scurt şi verde: am marfa 
asta, costă atât sau nu costă nimic, dar n-o ai de 
la mine. Majoritatea au ceva feciorelnic în glas 
la primul telefon, încep cu o anume sfială: 
„Ştiţi, domnule Popescu, v-am sunat pe dvs., 
care sunteţi un om deosebit, o să mă înţelegeţi, 
atâta vreme am tăcut, eu sunt un om la locul 
meu, dar acum nu mai pot, e vorba de ţară, 
domnule Popescu...”. Sau de minister, sau de 
întreprindere, sau de partid. Când îi dai banii, 
nu-i ia din prima, îi mai lasă o vreme pe masă, 
sporovăind, apoi ia plicul ca pe un şerveţel murdar 
şi îl bagă absent în buzunar. Trebuie să înghiţi 
uneori zeci de minute de monolog în care turnă- 
torul îşi construieşte felurite justificări pentru ce 
face, mai ales atunci când nu ia bani. Turnătorul 

e o fiinţă sensibilă, are nevoie să se convingă 
continuu de îndreptăţirea gestului său. E o mare 
greşeală să-l întrerupi, să grăbeşti procesul: se 
crispează şi nu mai dă tot ce poate. 

Aşa s-au petrecut lucrurile şi pe vremea lui 
Ceauşescu: fiecare turnător la Securitate se 
considera patriot, ca să poată lovi în voie pe X 
sau Y, ori să obţină casă peste rând, ori să plece 
în străinătate ori, pur şi simplu, să câştige un 
ban cinstit. Mulţi chiar ajungeau să creadă că nu 
fac nimic rău, dimpotrivă, deoarece capacitatea 
de automistificare, de a se minţi pe sine, de a 
întoarce capul în faţa unei oglinzi murdare e 
deosebit de mare la români. 

Aşa cum face şi turnătorul de azi, cel de 
odinioară putea să mintă (să „intoxice”) din motive 
de ură personală faţă de cineva. Ca şi ziaristul, 
securistul putea recurge la verificarea încrucişată 
a informaţiilor folosind mai multe surse. 

Turnătorul e deci neschimbat. Dar ziaristul ? 
Există totuşi o deosebire esenţială între secu- 
ristul de ieri şi ziaristul de azi? Depinde de 
ziarist. De cum foloseşte informaţiile pe care nu 
importă cum le-a obţinut. Dacă produce cu ele, 
după ce le-a verificat, un articol de ziar, atunci 
componenta securistă dispare. O dată făcute 
cunoscute, informaţiile respective sunt supuse 
judecății publicului, pot fi amendate sau contestate, 
inclusiv în Justiţie — totul se desfăşoară la vedere. 
Există însă destui ziarişti care nu publică, dar 

dau în schimb un telefon persoanei pe care o 
privesc informaţiile : „Domnu”... dvs. sunteţi un 
om de mare valoare, ar fi păcat să fiţi târât în 
mocirla presei, eu vă apreciez în mod deosebit, 
aş avea nevoie de vreo zece mii de dolari sau de 
nişte pagini de publicitate...”. Regula subterană 
a şantajului funcţionează, iată, şi la ziarist, şi la 
securist. 

S-ar mai putea enunţa o diferenţă: ziaristul 
foloseşte azi metode ale Securităţii, dar în scop 
propriu şi personal, nu serveşte neapărat un regim 
opresiv. Nu serveşte azi, dar l-a servit ieri. 
Majoritatea factorilor de decizie din presa de azi 
sunt foşti angajaţi de nădejde ai presei ceauşiste. 
Lăsând la o parte ce s-ar putea găsi pe lista 
CNSAS privind colaborarea presei cu Securitatea, 
pe care o bănuiesc luxuriantă, chiar dacă n-a fost 
turnător sau ofiţer acoperit, respectivul ziarist a 
slujit regimul în multe alte moduri, fiind 
recompensat pe măsură cu o leafă consistentă, 
plecări în străinătate, portbagaje umplute în teri- 
toriu. Şi un astfel de om înfierează acum în 
presă pe nu ştiu care turnător nenorocit, dovedit 
de CNSAS... Sau publică într-un cotidian de 
mare tiraj o listă, adresată CNSAS, de o sută de 
persoane mai mult sau mai puţin publice pe care 
le consideră, după propriul cherem, susceptibile 
de a fi colaborat cu Securitatea, încălcând astfel 
două reguli morale elementare : nimeni nu poate 
fi afişat public pe nici o listă atâta vreme cât nu 

s-a dovedit încă nimic în legătură cu el şi numele 
nimănui nu poate fi alăturat în mod arbitrar altor 
nume. Dar ziaristul nostru n-are nici o treabă cu 
morala, el urmăreşte astfel o denigrare indirectă, 
în cel mai autentic stil securist, a inşilor pe care 
nu-i are la stomac. 

Este încă una dintre anomaliile groteşti pe 
care le creează parţialitatea acţiunii Legii aşa-zisei 
deconspirări a Securităţii. A pune în lumină răul 
din comunism numai în relaţia cu Securitatea, 
lăsând la o parte Partidul Comunist şi structurile 
sale de presiune şi propagandă, înseamnă a 
mistifica falsul. Mai exact, cum spunea Nicolae 
Ceauşescu, minciună în falş. A aduce la cunoş- 
tinta publicului constatările cu intenţie morală 
ale CNSAS trecute prin teascurile nespălate cu 
anii ale presei româneşti poate înjuga adevărul la 
carul bălţat al minciunii. Zisa heideggeriană „Das 
Wesen der Wahrheit ist die Freiheit”, „Esenţa 
adevărului este libertatea”, poate fi pusă la index 
nu numai într-un sistem totalitar. 


Puloverul destrămat 


Acum Îl ani, doi oameni le apăreau românilor 
ca o stea dublă pe cerul încă întunecat al ţării. 
Sub semnul bun al perechii zâmbitor-poliglote, 
venind după hârâielile agramate ale aspidei şi 
vasiliscului, părea că un pod luminos leagă 
România de viitor. Mai toţi românii îi vedeau 
pentru lungă vreme pe Iliescu şi Roman în fruntea 
unei Românii mărşăluind victorioasă spre un 
timp al făgăduinţei. Tânărul şi vigurosul premier 
îşi avea locul firesc la dreapta înţeleptului Iliescu... 

Acum 11 ani, fostul suveran al României, 
Mihai I, era întors de pe autostrada Bucureşti- 
-Piteşti, suit în avion ca un colet şi trimis de 
unde venise, în răsufletul de uşurare al unei 
populaţii care vedea în asta respingerea unei invazii 
monstruoase de către viteazul guvern Roman. 

După 11 ani, Petre Roman nu mai e prim- 
-ministru, nu mai e preşedintele Senatului, nu 
mai e ministru de Externe, iar de ieri nu mai e 
nici preşedintele PD. Don Pedro nu mai e nimic, 
iar la dreapta lui Ion Iliescu stă Mihai I. 

Fiecare dintre cele două evenimente are semni- 
ficaţia lui profundă. În ciuda afirmațiilor optimiste 

ale feluriţilor „analişti”, Petre Roman e terminat 
ca om politic. Electoratul, în toamnă, şi acum 
propriul său partid au respins nu atât un om, cât 
un tip de politician. Roman a fost şi rămâne un 
produs al comunismului. Născut în Primăverii, 
trimis în Vest de comunism, educat în stil 
occidental tot ca vlăstar al aristocrației comuniste, 
el s-a străduit din răsputeri să facă uitate rădăcinile 
sale roşii. În acest scop, şi-a pus tot soiul de 
măşti, făcând-o când pe naţionalistul („năframa 
Transilvaniei”, „osul de ardelean”), când pe 
creştin-ortodoxul fervent, când pe democratul. 
În fapt, toate acestea nu erau decât modalităţi de 
a-şi împinge în faţă propria persoană, singura 
care-l interesează. Cum însă nimeni nu-şi poate 
nega natura profundă, „democratul” Roman s-a 
comportat în partidul său ca un autocrat comunist 
tipic, reprimând dur orice „fracţionism” , conside- 
rându-se deasupra tuturor, deasupra regulilor 
partidului. Modul în care a părăsit sala după ce 
a fost învins democratic în alegerile de partid te 
face să te gândeşti cu un fior la posibilitatea ca 
acest om să fi ajuns preşedintele României. Cât 
a fost la guvernare, a practicat o combinatorică 
politică zăpăcitoare, ba ieşind, ba intrând, cu 
unicul scop de a rămâne la putere. Electoratul a 
fost pierdut pe drum în această politică de biliard, 
de cabinet, un joc cu forme goale care a ţinut 
ţara pe loc. Ca şi Valeriu Stoica, alt mare maestru 
combinagiu al cărui timp a trecut, Petre Roman 

e o fotografie mişcată, în ale cărei contururi 
difuze oamenii ghicesc ceva foarte neplăcut la 
vedere. E greu să te creadă cineva când vorbeşti 
despre patrie, despre Dumnezeu şi despre cei 
mulţi şi sărmani, iar fiicele tale bat barurile de 
noapte la remorca unor gigălăi... 

Ceea ce-l deosebeşte net pe Ion Iliescu de 
Petre Roman este faptul că e identic cu sine. 
Iliescu n-a încercat niciodată să pară altceva 
decât este: un comunist ce încearcă să facă faţă 
situaţiilor politice neaşteptate în care l-a aruncat 
istoria. Ieşirile gen Focşani, dincolo de efectele 
nocive pe plan internaţional, au şi o parte bună : 
Iliescu ţine să-şi păstreze, cu orice risc, identitatea 
umană, are idei, bune-proaste, dar ale lui, şi nu 
renunţă la ele în ruptul capului. Ceea ce nu-l 
împiedică, spre deosebire de infailibilul Petre 
Roman, să pronunţe cuvintele : am greşit. În el 
se regăseşte, necontrafăcută, o jumătate din trecutul 
secol de istorie politică românească. 

Cealaltă jumătate îşi are depozitarul într-un 
personaj la fel de autentic: Mihai I. În 1996, 
poporul român a vrut să scape de amintirea comu- 
nismului şi nu l-a mai votat pe Iliescu. A trebuit 
să voteze în schimb două caricaturi ale comu- 
nismului, secretarul de partid Emil Constantinescu 
şi beizadeaua nomenclaturistă Petre Roman, în 
roluri de mari anticomuniști. Spre deosebire de 
cei doi, Mihai I este, dincolo de orice caracteristici 

ale sale ca om, prin însăşi fiinţarea sa, expresia 
cea mai pură a necomunismului. Anticomunişti 
sunt destui pe la noi, dar cei mai mulţi dintre ei 
nu sunt decât comunişti întorşi pe dos sau şi mai 
puţin decât atât. Necomuniştii, cei care privesc 
cu linişte în faţă comunismul ca pe ceva cu totul 
străin, sunt rari. Prezenţa permanentă în ţară a 
fostului rege poate fi o sursă de necomunism 
necesară în condiţiile în care o bună parte din 
Parlament e ocupată de pachidermul național- 
-comunist PRM, plus simpatizanţii lor din PDSR. 
Evocat adesea de Ion Iliescu, celebrul pact de la 
Moncloa, în care duşmanii politici au descoperit 
reconcilierea printre mormintele lăsate în urmă 
de istoria Spaniei, îşi poate găsi echivalentul în 
România. 

O altă sursă importantă de necomunism în 
peisajul românesc poate fi Traian Băsescu. Tentat 
uneori de histrionismul politic, încercând - ca să 
fie şi el politician - să joace fără prea mult talent 
nişte roluri ce nu i se potrivesc, Băsescu n-a dus 
niciodată mascarada până la capăt. În momentele- 
-cheie, când ajunge cu spatele la zid, redevine el 
însuşi, apărându-şi cu îndârjire structura sa umană 
de bază, aceea de şef de echipă cam din topor. 
Curajul de care dă dovadă în administraţie trebuie 
transpus acum, de când e şef de partid, şi în 
politică. Zicerea cu care şi-a marcat victoria, 
„PD nu va mai face politică printre partide şi 

politicieni, ci pentru cetăţeni”, este bine venită, 
numai că există un loc unde Băsescu va trebui să 
facă politică de partid, şi acela e propriul partid. 
Om al reuşitei de unul singur, bun în funcţii de 
tehnocrat şi administrator, Băsescu primeşte acum 
pe umeri, prin victoria de vineri, o sarcină grea 
şi neobişnuită pentru el, aceea de contragreutate 
la blocul pedeserist atotstăpânitor, de lider informal 
al opoziţiei. Ca să se descurce în această situaţie 
politică, Băsescu nu mai poate fi un lup de mare 
Singuratic — are nevoie de un partid. Şi un partid 
nu se reconstruieşte cu înjurături, obscenităţi, 
dat cu pumnul în masă şi interviuri în reviste 
porno... 

Pentru mine, înfrângerea lui Roman mai 
înseamnă ceva : destrămarea puloverului revolu- 
ționar. Ani de zile, acel pulover a fost o armură 
pentru liderul PD: cine dintre pedişti, băieţi 
smecheri fără trecut revoluţionar, ar fi îndrăznit 
să se atingă de el lider maximo? Ei, uite că 
acum au îndrăznit. Votul din toamnă, faptul că 
în chestionare Ion Iliescu apare apreciat pentru 
altele, nu pentru meritele sale revoluţionare, 
căderea lui Roman, întoarcerea lui Mihai I, care 
nu e nici disident, nici revoluţionar, conturează un 
adevăr dureros pentru un supravieţuitor al Pieței 
Universităţii din noaptea de 21 decembrie 1989: 
marea iluzie care a fost Revoluţia, aducând apoi 
un deceniu de iluzii deşarte în toate direcţiile, nu 
mai contează, practic, în conştiinţa majorităţii. 


Nobelul românesc 25 


Oamenii nu mai vor eroi, nu mai vor fotografii, 
vor oameni vii, autentici, chiar şi saşii, numai să 
facă ceva. Ca întotdeauna, poporul are dreptate : 
numai destrămând iluziile putem ieşi din acest 
unghi mort în care putrezim de vii. 


O ofensă pentru dna Stănoiu 


Între două deplasări prin capitalele europene 
scrise pe flacoane de parfum de mii de dolari 
chilu, doamna Stănoiu, ministru al Justiţiei din 
România, rezolvă probleme arzătoare. Cunoaş- 
tem cu toţii natura sensibilă a celor mai înalte 
autorităţi în stat: preşedintele, premierul, preşe- 
dintele Curţii Constituţionale etc. C-o floare să-i 
atingi şi se ofilesc pe dată. Dând dovadă de un 
curaj admirabil, mai ales la o femeie, doamna 
Stănoiu le ia apărarea acestor năpăstuiţi, mai cu 
seamă în faţa jivinelor de presă care n-au nimic 
sfânt. Până la cinci ani de puşcărie pentru ofensă 
adusă înaltei autorităţi vrea doamna Stănoiu. 
Întrucât o jivină de presă sunt şi eu, o întreb pe 
doamna ministru : scade nivelul de trai din ţara 
asta şi mai jos decât este dacă sunt înjuraţi preşe- 
dintele şi premierul ? Hoţiile vor fi mai multe şi 
mai groase decât oricum sunt? Nu mai suntem 
băgaţi în NATO şi UE, unde oricum n-avem loc ? 
Eu credeam că preşedintele şi premierul au 
acceptat să fie ce sunt ştiind că vor fi înjuraţi, 
denigraţi, dar şi taxaţi — intră în fişa postului. Iar 

pe preşedintele Curţii Constituţionale, Lucian 
Mihai, cum l-am ofensat dezvăluind în Adevărul 
Că şi-a tras trei case de lux prin fals şi uz de 
fals? Într-un singur fel, dacă omul avea de fapt 
cinci. 

Dacă tot vorbim despre ofensarea autorităţii, 
nu cred că şeful de partid şi guvern al d-nei 
Stănoiu are probleme în acest sens, ci mai degrabă 
simplii poliţişti dacă nu omorâţi, atunci bătuţi în 
exerciţiul funcţiunii - cunoscutul filosof dinamo- 
vist Cornel Dinu tocmai a dat pildă naţiei întregi 
pălmuind public un poliţist în uniformă. Ce să 
mai spunem de colegele de breaslă ale dnei 
ministru, judecătoarele bătute în plină stradă ? 

În cele două emisiuni televizate în care am 
fost alături de dna ministru, am crezut că înţe- 
lege, dincolo de politică şi vorbele mari, pro- 
blemele „mărunte”, dar devastatoare pentru cei 
săraci şi lipsiţi de apărare. M-am înşelat. Sunt 
nevoit deci să-i pun eu întrebarea pe care ar fi 
trebuit să şi-o pună singură: dacă un ziarist sau 
Simplu cetăţean ia 5 ani de puşcărie pentru că 
ofensează din vorbe autoritatea reprezentată de 
preşedinte sau primul-ministru, câți ani de 
puşcărie ar trebui să facă autorităţile care-l 
ofensează zi de zi pe simplul cetățean ? La ghişee, 
la administraţiile financiare, la plata pensiilor, 
în sălile tribunalelor, la cheremul poliţiştilor 
mârlani, la graniţă, acolo unde e tratat ca un 
vierme câtă vreme nu dă ciubuc, bacşiş, şpagă, 

mită? Dna Stănoiu se agită să ia pâinea de la 
gura sepepiştilor prinzători de muşte care păzesc 
preşedinţii în România, în schimb, pe simplul 
cetăţean, în numele căruia se află în guvern, nu 
se grăbeşte nicidecum să-l defenseze... 

Indiferent dacă ministrul Justiţiei figurează 
pe lista scurtă a autorităţilor cu onoare de îndată 
reperabilă pe care o propune dna Stănoiu, o rog 
să considere acest articol o ofensă. 


Preşedinţia României 
sau palatul Cotroceni ? 


După numărul de la Focşani al domnului 
Iliescu, îl compătimeam pe Adrian Năstase 
pentru situaţia idioată în care era pus la Bruxelles, 
fiind nevoit să justifice în faţa occidentalilor 
cugetările engelsiene ale preşedintelui — ceea ce 
nu dovedeşte altceva decât sechelele de naivitate 
ale sussemnatului. Am uitat o clipă că dl Năstase 
este un animal politic pursânge, care ar putea 
justifica pe loc, în termeni social-democraţi, chiar 
şi brusca apariţie a soţiei sale goală, la o recepţie. 
Am uitat o clipă că pentru dl Năstase nu există 
vechi şi nou, convergent şi contradictoriu, alb şi 
negru, există doar ce face bine la imaginea sa şi ce 
nu. Miercurea asta, d-sa m-a trezit din amnezie 
dând cu măciuca într-un TIR de oale: „Nu avem 
nevoie în realitate de un acord cu FMI. România 
a depăşit această etapă de dificultate şi rezervele 
BNR sunt suficiente...”. 

În 11 ani de tranziţie, cu excepţia lui C.V. 
Tudor şi a PSM-ului lui Ilie Verdeț, fie-i ţărâna 
uşoară, nici un lider sau formaţiune politică 
notabilă nu a îndrăznit să pronunţe o asemenea 

propoziţie. Până când vom atinge lejeritatea 
economică a Ungariei, care s-a dispensat cu ani 
în urmă de serviciile FMI, uşierul nostru la 
poarta capitalismului este Fondul. Or, s-a 
schimbat ceva în mod decisiv în economia româ- 
nească în cele câteva luni de mandat Năstase ? 
S-a privatizat avantajos, s-a restructurat vreun 
colos industrial ? S-au redus pierderile, a crescut 
productivitatea ? „România a depăşit această etapă 
de dificultate” ? Nici gând, asistăm doar la o 
vertiginoasă „rotaţie de cadre” şi la ciocniri 
politice din ce în ce mai dure. Rezerva BNR, 
acumulată sub Isărescu, e folosită la finanţarea 
încăierării pedeseriste. Întrucât opoziţia „de 
dreapta” este practic inexistentă, PDSR se sfâşie 
în interior, urmând tradiţia de fier a partidelor 
de sorginte comunistă. Nu spun că dl Năstase 
mai e comunist, dacă a fost vreodată, e capita- 
list, dar tipul de capital care îl preocupă este cel 
politic, nu cel economic. Capitalismul politic al 
lui Năstase se încontrează cu comunismul econo- 
mic al lui Ion Iliescu, iată ecuaţia stearpă a acestei 
noi primăveri pe vechile dureri. E cât se poate 
de firesc ca ambii lideri ai puterii să crească în 
sondaje: ei oferă poporului, obosit de atâtea 
„reforme” îndurate în anii din urmă, liniştea 
stagnării, a iluziei că ţara „merge” de la sine sau 
învârtită pe degete de înţelepţii conducători. 

Şi, în aceste condiţii, hotărâm să dăm papucii 
Fondului. FMI nu a acceptat deficitul bugetar de 

3,75% propus de guvern, nu a acceptat facilităţi 
pentru IMM-uri, nu a acceptat creşteri salariale 
la bugetari şi continuă să croncăne cu încăpăţâ- 
nare doi parametri : arieratele şi inflaţia. Vesticii 
ştiu ce ştiu: arieratele sunt cangrena comunistă 
din inima economiei şi nimic nu se poate construi 
pe găuri putrede. Dar chiar dacă guvernul ar 
avea dreptate şi FMI ar fi Gică Contra, gestul lui 
Năstase tot de neînțeles este, în plan extern. În 
mod normal, negocierile fiind blocate, oamenii 
FMI părăseau Capitala şi premierul îşi manifesta 
regretul, sperând în întâlniri mai fructuoase în 
aprilie. De ce să trânteşti uşa după ei? Simplu, 
pentru că vrei să te audă ţara, nu Bruxellesul 
sau Washingtonul. 

Adrian Năstase trebuia musai să nu se lase mai 
prejos în meciul său cu Ion Iliescu. C.V. Tudor 
fiind căzut prin sondaje şi ocupat să nu-i fugă 
partidul de sub fund, Năstase consideră că a 
sosit momentul să închidă gura celor care zic 
printre dinţi „alegerile le-a câştigat Iliescu, nu 
Năstase”. Calea pe care a ales-o premierul ca să 
lupte cu fostul său şef este însă fatală pentru 
România. De la Focşani încoace, preşedintele o 
tine întruna cu declaraţiile oţărâte la adresa 
Occidentului, adunând procente de la umiliţi şi 
obidiţi. Adrian Năstase are bine înfiptă în minte 
păţania lui Petre Roman pe post de premier 
reformist sub Iliescu. Liderul scăpătat de azi al PD 
a încercat atunci să-l dea peste cap pe Ion Iliescu 

slujindu-se de reformă şi a fost călcat în picioare 
de experimentatul politician populist. Năstase a 
ales să se confrunte cu Ion Iliescu pe terenul 
acestuia : burzuluire la Occident, ieşiri patriotice 
în materie de economie, sprijinirea falimentelor 
naţionale gen Tractorul, Rocar şi cine-o mai ţipa 
la interval, anunţarea unui calendar de creşteri 
salariale garantate pentru bugetari, care vor 
induce aceeaşi schemă în economia privată, 
alimentând inflaţia. Pune Iliescu la punct 
Uniunea Europeană, spunând că „UE nu dă 
resurse, aşa că nu poate să ne impună un venit 
minim garantat”, hop şi Năstase cu mucii pe 
reverul FMI. ÎL mai ajută şi secretarul general al 
guvernului, „Bebe” Mihăilescu: „Investitorii 
străini n-au decât să plece”. Iliescu încearcă o 
mişcare surprinzătoare de imagine invitându-l 
pe fostul suveran Mihai I în România, Năstase vine 
şi el la surprize-surprize cu adversarul său din 
sondaje, Băsescu, de mână. Năstase şi Tănăsescu 
se sforţează să anunţe un buget de stat, Iliescu îi 
trimite pe Văcăroiu şi Florin Georgescu să verifice 
dacă „e bun bugetul”. Şi, în fine, ciocnirea frontală 
UM 0962 - SRI, care demonstrează cât de grăbit 
e Năstase, de parcă el ar avea 70 şi ceva de ani. 
În acest peisaj de circ trist, Cozmâncă şi ministrul 
Agriculturii, „popa” Ilie Sârbu, au ajuns vârfuri 
de lance ale reformei cu privatizarea spaţiilor 
comerciale şi a IAS-urilor... 

Aburiţi de răbdarea milostivă a Occidentului, 
de ratingul pozitiv acordat României de Standard 
and Poor's, de speranţa că, după Iugoslavia, noua 
erupție de sânge care se pregăteşte în Macedonia 
ne va aduce noi transfuzii financiare din Vest, 
domnii Năstase şi Iliescu reeditează înfricoşător 
de repede convulsiile care zgâlţâiau răposata 
coaliţie. Şi primul care e de condamnat pentru 
asta este Adrian Năstase. Preşedintele Iliescu e 
sincer: mintea sa pluteşte prin Engels, a ajuns 
alaltăieri la Hegel şi coboară pe firul apei proba- 
bil spre Feuerbach. Eu, unul, nu m-aş mai certa cu 
d-sa, l-aş lăsa pur şi simplu să-şi depene aminti- 
rile, pentru cine vrea să-l asculte. Primul- 
-ministru însă, omul de care depinde scoaterea 
ţării din mlaştină, omul politic tânăr Adrian 
Năstase, în loc să rişte reforma, încercând să 
câştige în 2004 preşedinţia unei ţări demne numite 
România, vrea doar să cucerească cu orice preţ 
un palat numit Cotroceni. 


Romanian graffiti 


De vineri noaptea, pereţii dinspre Piaţă ai 
Universităţii şi Arhitecturii sunt albi. Primăria 
de sector a dat cu bidineaua peste istorie, spun 
unii. Aidoma autorităţilor ceauşiste în dimineaţa 
de 22 decembrie 1989, când s-au spălat de sânge 
carosabilul şi gura metroului, spun aceiaşi. 
Primarul Gherasim zice că istoria nu se scrie pe 
pereţi şi că s-a făcut pur şi simplu curăţenie. Aşa 
să fie, dar rămâne o întrebare: dacă eu mă duc 
Şi scriu la noapte pe albul ăla pur, cu un cărbune 
gros, Trăiască Iliescu ! sau Năstase ne dă case ! , 
nu paralizează mâine primarele înainte să ridice 
iarăşi mâna ca să dea cu bidineaua ? 

Ca şi oamenilor, inscripţiilor din Piaţa Univer- 
sității le venise vremea să dispară. Primarul 
pesedist nu e decât unealta oarbă a timpului deraiat 
care trece peste noi. După 11 ani, ce rost mai au 
lozincile pe zid, când doar ele mai amintesc de 
Revoluţie, şi asta numai celor câţiva care au fost 
în Piaţă în noaptea de 21 decembrie '89? Astăzi, 
dacă sângele celor ucişi atunci ar fi rămas neşters, 
n-ar însemna mai mult decât o grămadă de roşii 

strivite pe pavaj. După 11 ani, Revoluţia ar fi 
trebuit să se citească în zidurile noi ale ţării, pe 
chipurile românilor, în aerul serilor... După 11 
ani, ziduri noi au vilele hoţilor şi vardiştilor, şi 
sunt albe cum e acum zidul Universităţii ; chipu- 
rile a milioane de români şi-au regăsit obrajii 
cenuşii, cuta chinuită de deasupra buzelor, 
privirea fără ţintă. Pentru ei, Revoluţia a fost o 
gură de iad care a lăsat să iasă ciurde de diavoli 
pestriţi şi vorbicioşi ; creaturile întunericului li 
s-au căţărat în spinare în plină zi şi i-au mânat cu 
zbierete spre nicăieri. Iar serile acestei veri, în 
nesfârşita lor obscenitate şi stridenţă, sunt parcă 
mai triste ca niciodată. 

De 11 ani încoace nu facem decât să smângă- 
lim ziduri construite sub Ceauşescu. România e 
un uriaş graffito desenat cu sprayuri strălucind 
livid pe un zid vechi şi murdar. Şi n-are partidul 
atâta vopsea încât să acopere tot ce au oamenii 
de scris cu litere de un metru. 

De 11 ani, ce scriu unii azi pe pereţi, mâine 
şterg alţii. Ne vom hotărî vreodată să punem 
cărămidă peste cărămidă şi să facem măcar un 
zid muncit, pe care să ne fie ruşine tuturor să-l 
mâzgălim ? 


Mihai I şi Donald Rumsfeld — 
gând la gând cu bucurie 


M-am abținut să enunţ cauza schimbării de 
atitudine a lui Ion Iliescu faţă de Mihai I. Mi-am 
zis că, din direcţia aceasta, problema trebuie 
privită operaţional : o reconciliere cu fostul rege 
e oricum folositoare subconştientului colectiv 
românesc, atâta vreme tensionat în această pri- 
vinţă. Mai interesantă este cealaltă întrebare, 
care formulată brutal sună aşa: de ce acceptă 
fostul suveran să cadă la învoială cu comuniştii ? 

Pentru că vrea să dea o mână de ajutor unei 
Românii aflate într-un moment critic, atât intern, 
cât şi internaţional. Pentru că opoziţia „de 
dreapta” din România e praf şi pulbere, şi e 
necesară o voce credibilă în această zonă a 
spectrului politic. Pentru că regele Mihai poate 
să însemne ceva mai mult în materie de anti- 
comunism decât alde Ciorbea, Valerică Stoica 
sau Neluţu Mureşan. Pentru că ar putea fi un 
reper ferm în marea de nesiguranţă şi neîncre- 
dere care înconjoară clasa politică. 

Acestea ar fi fost nişte răspunsuri potrivite 
pentru un rege. Din păcate, ultimul gest al 

maiestăţii sale, revendicarea Peleşului, constituie 
un alt răspuns, care ţine de tejghea, nu de 
monarhie. Una dintre cele mai revoltătoare 
tâmpenii pe care le-am auzit în ultima vreme 
este afirmaţia: „Regele are dreptul, ca orice 
cetățean (s.m.), să-şi revendice proprietăţile”. 
În stupiditatea mea republicană, eu credeam că 
regele nu e orice cetăţean, nu e nici măcar un 
om ca toţi oamenii. Regalitatea este în legătură 
directă cu Dumnezeu, este funcţia de transfer 
între divinitate şi muritorii de rând, zic monarhiştii 
şi liber-schimbiştii. În nici o situaţie, un rege nu 
are dreptul să se scuze că e şi el om, tocmai 
pentru că e rege. Un simplu cetăţean, da, poate 
să vrea înapoi aeroportul din Bacău, clădirea 
Inspectoratului de Poliţie, spitale, grădiniţe, blocuri 
întregi, bulevarde. Nu i se poate cere simplului 
cetăţean să se gândească la problemele pe care le 
creează prin astfel de revendicări. E de înţeles : 
românul nu e sud-coreean, să-şi dea bijuteriile 
pentru redresarea economiei naţionale, el vrea 
bucata lui, chiar dacă o va mânca apoi paragina 
într-o ţară falimentară. Dar regele ?... 

Pentru rege nimic nu e mai important decât 
tara, decât interesul naţional. Aşa e, domnilor 
monarhişti de mai veche şi mai nouă extracţie ? 
Păi, atunci, maiestatea sa trebuia pur şi simplu 
să se abţină de la a revendica Peleşul, chiar dacă 
are dreptul. Un rege mare este cel ce ştie să nu 
facă uz de toate drepturile pe care le are. Să se 

oprească la castelul Săvârşin sau Palatul Elisabeta, 
clădiri fără semnificaţie pentru milioanele de 
români trăiţi decenii în Republica Populară. Dar 
Peleşul !... Generaţii de-a rândul au crescut cu 
acest castel ca fanion al ideii de „bun al între- 
gului popor”. Toţi cei care, văzându-l pe rege 
lângă Iliescu, şi-au zis că aşa o fi bine, că ştie 
tovarăşul ce face, au tresărit acum ca muşcaţi de 
şarpe. Or, tocmai faţă de aceştia, fostul suveran 
trebuia să manifeste infinita grijă de a nu-i arunca 
din nou în braţele lui C.V. Tudor er co., acolo 
unde apelativul maiestăţii sale este Mişu Bâlbâl. 
Ce-l costa să se instaleze la Elisabeta, să trăiască 
în România, să-i lase pe români să se obişnuiască 
cu el şi să încerce să-şi pună prestigiul în slujba 
patriei? Avea un exemplu la doi paşi: Simeon 
n-a cerut decât vreo două imobile statului bulgar, 
în schimb, s-a implicat cu totul în salvarea ţării, 
prestaţia lui ca premier putând fi chiar soluția- 
-miracol pentru vecinii noştri. Aşa, reintrarea 
lui Mihai I în viaţa românească în calitate de 
spirit echidistant, aflat deasupra patimilor de tot 
felul, este compromisă. 

Dar chiar a dorit maiestatea o astfel de 
reintrare ? Mă tem că nu. Mi se pare că România 
este pentru cetăţeanul de la Versoix ceea ce 
ministrul de război al Americii, Donald Rumsfeld, 
a declarat că reprezintă pentru el Europa: 
o bucată de teren imobiliar. Pe Mihai I îl doare 
în sceptru chiar şi de Peleş. Ce dracu să facă cu 

un asemenea mamut, a cărui întreţinere costă 
zilnic o avere? Maiestatea sa vrea doar niscai 
dolari de la stat, în rest sănătate şi fericire la toţi 
cei de faţă şi viitori. Legea îi dă dreptul, ba chiar 
bătrânul utecist Tavi Cosmâncă e dispus să-i facă 
şi o lege de uz personal tovarăşului rege. 

Înţeleg, deşi nu mă pot abtine să rânjesc. Ce-i 
viaţa... A ajuns un republican ca subsemnatul 
să-şi dorească un rege capabil să se ridice mai 
presus de lege, în aerul rarefiat al bunului-simţ 
şi bunei conştiinţe. 


Filigranul legitimaţiei 
de maghiar 


De luni de zile, înalţi oficiali unguri nu obosesc 
explicând cât de nejustificată şi, în fond, ridicolă 
e îngrijorarea majorităţii românilor faţă de legiti- 
maţia de maghiar. Patalamaua asta e tot ce poate 
fi mai firesc, mai modern, mai european, iar cei 
care nu pricep acest lucru nu pot fi decât nişte 
tâmpiţi, nişte neciopliţi, nişte naţionalişti barbari, 
incapabili să se pătrundă de spiritul vremurilor 
noi. Asta se aplică, desigur, în primul rând româ- 
nilor, căci slovenii, croații, ucrainenii, ba chiar 
Şi „flexibilii” slovaci, în chestiunea legitimaţiei 
de maghiar se dovedesc „deştepţi”, după apre- 
cierea premierului Orban. Dar chiar şi englezii, 
dacă au avut nesăbuinţa, într-un editorial al 
prestigiosului Financial Times, să considere că 
legitimaţia de maghiar nu e tocmai un paşaport 
al păcii şi prieteniei între popoarele din zonă, 
sunt calificaţi drept tendenţioşi şi falsificatori de 
către honvezii de la Budapesta, care se simt 
călare pe caii cei mai mari de după război. 

Ce se ascunde în spatele acestei vorbării 
superior-împăciuitoare s-a putut vedea zilele 

acestea, la... fotbal. Întrucât la Cupa Mondială 
din 2002 nu te poţi califica numai pe baza legiti- 
maţiei de maghiar, Ungaria trebuie să joace pe 
5 septembrie, la Budapesta, un meci decisiv 
pentru barajul de calificare cu România. Fede- 
raţia ungară a găsit de cuviinţă să transmită un fax 
federaţiei române, anunțând că ziariştii maghiari 
din Transilvania vor primi acreditările direct de 
la Budapesta, fără să mai fie necesară solicitarea 
FRF în acest sens. Potrivit reglementărilor FIFA 
şi UEFA, acreditările de presă la meciurile interțări 
se fac numai prin intermediul federaţiilor naţionale. 
Ungurii spun că ştiu şi ei asta, dar în pix îi 
doare, aşa că vor da respectivele acreditări, întrucât 
au „mari obligaţii morale” faţă de ziariştii maghiari 
din Transilvania. 

Iată deci cum arată privit în zare filigranul 
încă neştanţatei legitimaţii de maghiar. Nişte 
cetăţeni ai României sunt scoşi din cadrul regle- 
mentărilor unui organism oficial românesc. În 
interiorul unei bresle se practică o discriminare 
grosolană, venită din afară. Federaţia Română 
de Fotbal este împiedicată să-şi aplice criteriile de 
selecţie, numerice, calitative, morale sau ce-o 
crede de cuviinţă asupra unor ziarişti care mănâncă 
pâine în această tară. În esenţă, Budapesta nesoco- 
teşte o formă a autorităţii româneşti. Azi federaţia 
de fotbal, mâine poliţia română, poimâne Guvernul 
României. Orice cale este bună pentru ca maghiarii 
din România să nu se simtă simpli cetăţeni. Zinta 

politicii Budapestei este ca maghiarii din România 
Să constituie o castă privilegiată, nesupusă legilor 
Statului național unitar român. Finalmente, mai 
ales dacă România rămâne în afara structurilor 
euroatlantice, se va ajunge ca infractori maghiari 
de drept comun din România să se plângă la 
Budapesta, declarându-se persecutați etnic sau 
politic. Având în spate Occidentul, Ungaria va 
putea exercita presiuni greu de contracarat asupra 
oricărui guvern de la Bucureşti. Ungurii din 
Transilvania vor învăţa în Ungaria, vor face afaceri 
cu Ungaria, vor sărbători anul nou după ora 
Budapestei, până şi alimentele, mai bune şi mai 
ieftine, vor fi tot ungureşti. Doar la closet vor fi 
totuşi nevoiţi să meargă, din când în când, pe 
teritoriul României... 

Şi, după toate acestea, Budapesta pomeneşte 
de „obligaţii morale”. Eu, unul, nu văd decât o 
singură obligaţie morală : ziariştii maghiari din 
România să refuze „facilitatea” oferită de fede- 
raţia ungară şi să se acrediteze prin intermediul 
federaţiei române, în semn de solidaritate cu zia- 
riştii români. Ziaristica de sport este considerată 
o ramură „curată” a acestei meserii, neconta- 
minată de politic şi etnic. Dacă sunt cu adevărat 
ziarişti sportivi, colegii noştri pot dovedi că ştiu 
ce înseamnă fair play. 

Comportamentul dispreţuitor al federaţiei 
ungare de fotbal, jignirea făţişă a românilor repre- 
zintă o defecțiune în planurile de propagandă ale 

Budapestei din ultima vreme. S-ar putea chiar ca 
respectivii să fie chemaţi „la partid” şi să li se 
spună „ce dracu faceţi, încă nu e momentul”. 
Fotbalul n-a făcut decât să pună scurt în lumină 
adevăratele intenţii ale guvernului Orban, în vreme 
ce aparențele împinse spre România sunt altele. 
Recent, la Slănic-Moldova, premierul Năstase 
făcea o observaţie importantă : propaganda auto- 
nomistă în Transilvania nu mai e centrată pe 
grupuri etnice minoritare, se încearcă influențarea 
populației majoritare. Dificultăţile economice şi 
sociale ale României sunt argumente puternice 
în sprijinul acestei noi manipulări. Românii 
transilvăneni şi aşa zboară mai degrabă de pe 
Aeroportul din Budapesta, decât de pe Otopeni 
şi mulţi cumpără imobile şi terenuri în Ungaria, 
viitoare membră UE. Mesajul insidios al 
aparatului de influenţă unguresc este : nu v-ar fi 
mai bine, vouă, românilor ardeleni, într-o 
Transilvanie autonomă, conectată la Occident 
prin intermediul Ungariei prospere, decât agăţaţi 
de cârligul păgubos care rămâne din România 
dacă dăm la o parte Ardealul? Este un mesaj 
mult mai potrivit cu actuala situaţie „boierească” a 
Ungariei, membră NATO, care nu mai cadrează cu 
balivernele mestecate ani de-a rândul - asuprirea 
minorităţii maghiare, purificare etnică, genocid... 

Pentru injecţia acestui mesaj, UDMR repre- 
zintă un instrument inadecvat. lată de ce în Ardeal 
vor apărea formaţiuni transetnice, pedalând pe 

opoziţia faţă de Bucureştiul „Miticilor”. Prima 
dintre ele, Partidul Transilvania, al cunoscutului 
personaj Sabin Gherman, tocmai se înjghebează. 
Cântecul de sirenă nu trebuie să înşele. Budapesta 
îi tratează acum pe români ca „tovarăşi de drum”, 
în sensul tradiţiei politice bolşevice. Idealul oricărui 
guvern unguresc rămâne refacerea Ungariei Mari, 
fie şi una virtuală, dacă tot suntem în era simu- 
lărilor computerizate. Îndată ce nu va mai avea 
nevoie de românii ardeleni ca faţadă, Ungaria îşi 
va expune din nou imuabilul rânjet de dispreţ la 
adresa „valahilor împuţiţi”. 

Fireşte, Adrian Năstase a făcut declaraţiile de 
la Slănic-Moldova cu scopuri politice precise. El 
vrea să-şi asigure un câştig de imagine în plan 
personal pe terenul mănos al luptei politice cu 
Ungaria, în vreme ce în domeniul reformei econo- 
mice lucrurile stau cât se poate de prost, nici una 
dintre cerinţele lăsate în urmă de FMI la prece- 
denta întâlnire cu guvernul nefiind îndeplinită. 
Limitele politicianului şi ale guvernului Năstase 
se văd în soluţia pe care premierul o avansează 
după ce identifică corect problema. Preşedintele 
PSD crede că propaganda trebuie contracarată 
cu contrapropagandă, că trebuie iniţiate dezbateri 
publice, că ar fi un „semnal bun” ca deschiderea 
anului universitar să se facă în Harghita-Covasna. .. 
Ce simplu ar fi dacă ar fi aşa, domnule 
prim-ministru ! Din păcate, un raţionament deloc 
sofisticat arată că soluţia reală e exact acolo de 

unde fuge premierul: în economie. Ridicarea 
calităţii mediului economic, îmbunătăţirea situaţiei 
economice pe întregul teritoriu al României poate 
trimite în neant partidele tip Gherman şi preface 
legitimaţia de maghiar într-o bucată de plastic 
nefolositoare, cu mult mai rapid şi eficient decât 
nu ştiu câte ministere ale propagandei conduse 
de alde Dâncu. 


Anestezia locală 


„Domnilor, permiteţi-mi să consider că 
întâlnirea dumneavoastră este un prilej minunat 
pentru a vă expune câteva elemente esenţiale în 
legătură cu modernizarea, descentralizarea, debi- 
rocratizarea administraţiei locale. Aveţi mulţi 
funcţionari slab pregătiţi, incompetenţi, care nu 
cunosc sau nu aplică legile.” Insul subţiratec şi 
spelb vorbeşte englezeşte rar şi cu dicţie, pentru 
translator. În tăcerea holbată se face auzit glasul 
grunjos şi apăsat al celui care, alături de Coloana 
fără sfârşit, este stâlpul Gorjului - Nicolae 
Mischie : „Cine mă-sa mai e şi naşparliu ăsta ? ”. 
O voce din apropiere : „E consilieru englez a lu 
Nătase, unu Zigfrid, dom preşedinte”. Mandi- 
bula lui Mischie se deplasează înainte a mirare : 
„Păi, dacă şi-a tras Bombonel englez, să-l pună 
să-i alerge vulpile, să i le-aducă în bătaia puştii, nu 
să ne mitocosească pe noi de cap”. Râsete groase. 

E greu să nu-ţi imaginezi o astfel de scenă 
după ce premierul Năstase l-a angajat pe brita- 
nicul Ken Sigrist ca să-i facă studii privind 
administraţia publică în diverse ţări europene 

prin comparaţie cu România. Ce termeni de 
comparaţie o să găsească în Europa Mr. Sigrist 
pentru Nicolae Mischie şi ceilalţi „tovarăşu prim” 
e greu de spus. O asemenea cruntă şi „europeană” 
naivitate din partea şefului PSD dă de gândit. 
Suit în turnul sondajelor, nu se ştie câte puse cu 
mâna, Adrian Năstase îşi îngăduie luxul să creadă 
că masele sunt la picioarele sale. Până la mase, 
structuri masive din propriul partid sunt departe 
de a fi sub controlul său. Spuneam astă-iarnă, cu 
ocazia alegerii în unanimitate a dlui Năstase în 
fruntea PDSR, că e vorba despre o unanimitate 
nu a consensului, ci a complicităţii : noi te votăm, 
tu ne laşi în pace să ne vedem fiecare de terenul 
lui de vânătoare. Acum, premierul, ca să mai 
câştige ceva la public, „să dăm un semnal”, cum 
îi place să spună, le-a cerut preşedinţilor de 
Consilii Judeţene nu să-şi spargă conturile 
personale din bănci pentru creşe, şcoli şi handi- 
capaţi, nu să-şi transforme vilele în aziluri pentru 
săraci şi să îmbrace rasa călugărească, Doamne 
fereşte, le-a cerut doar niţică austeritate: mai 
puţine limuzine şi mai puţină benzină consumată. 
Răspunsul adresat „centrului” a fost de la ame- 
ninţător - „Chiar vreţi să ne puneţi să facem 
prostii ? ” — până la devastator - „Noi i-am pus pe 
ei acolo, nu ei pe noi la judeţ”. În faţa mârâielilor 
sălbatice, temutul Cozmâncă însuşi, căpcăunul 
lui Năstase în teritoriu, s-a lepădat fulgerător de 
stăpânul său. „S-a greşit”, a spus el fără să 

clipească şi i-a asigurat pe răzvrătiți că aranjează 
să se modifice ordonanța în Parlament. Vechiul 
activist a înţeles instinctiv ceea ce dl Năstase nu 
pare să priceapă: în 11 ani, tiparele ierarhice 
moştenite de PDSR de la PCR s-au dizolvat. 
Înainte de '89, nu putea fi decât rodul unei 
fantezii bolnave ca nişte tovarăşi de la judeţ să se 
răstească la Biroul Politic. Astăzi, franscendența 
comunistă nu mai funcţionează, puterea înseamnă 
bani, găşti, zone de influenţă, ca la marile clanuri 
mafiote, unde naşul stăpâneşte numai prin forţă, 
nevoit să demonstreze mereu că e cel mai tare. 
Singurul care mai păstrează ceva din vechea aură 
este Ion Iliescu : nici măcar Mischie n-ar îndrăzni 
să-i râdă în nas Tovarăşului. Oricât de puternic 
s-ar crede, Năstase nu va avea niciodată auto- 
ritatea metafizică a lui Ion Iliescu. 

Conştient poate de handicap, dl prim-ministru 
a încercat în compensație multe acte de autoritate 
în cele 8 luni de guvernare. Hoţi de maşini, hoţi 
din conducte, vânzarea de haine second hand, 
judecători trimişi în judecată, poliţişti căutaţi de 
vile, maşini româneşti la guvern, cravate stas 
pentru miniştri etc. Lăsând la o parte caracterul 
episodic şi de imagine al acestor campanii, care 
cum au venit, aşa s-au dus, ele n-aveau sorţi de 
izbândă nici dacă ar fi fost făcute susţinut şi în 
adâncime. 

Aproape în acelaşi timp cu „răscoala de la 
Târgu-Jiu”, s-a mai produs o scurtă convulsie la 

guvern : purtătorul de cuvânt Claudiu Lucaci a 
prezentat un mesaj dur al premierului în legătură 
cu necesitatea controlării tranzacţiilor financiare 
ale hotilor care conduc SIF-urile. În sfârşit! 
ne-am spus noi, cei de la Adevărul. La scurtă 
vreme, a apărut însă o mesageră a premierului 
care a încercat să înmoaie lucrurile. Explicabil : 
e vorba despre banca lui Nicolae Văcăroiu, care 
urmează să fie cumpărată cu mult mai mult decât 
face de către SIF-uri, e vorba despre şefii SIF 
Muntenia, Theodor Horia Mihăescu, şi SIF 
Transilvania, Mihai Fercală, pesedişti de frunte, 
e vorba despre celebrul Ristea Priboi, membru 
în CA al SIF Oltenia, e vorba despre o întreagă 
reţea financiară ocultă în care PSD îşi are partea 
leului. Din noul act de autoritate al premierului 
se va alege ce s-a ales din anchetarea poliţiştilor 
cu vile - SIF-urile vor ieşi întărite. Sau poate că 
vodă Năstase asta şi doreşte: să arate poporului 
cum vrea el să stârpească hoţia, dar nu-l lasă 
boierii. 

În cazul disponibilizărilor din regii, dl Năstase 
chiar a apăsat puternic pe pedală. Întrucât era 
vorba despre o condiţie esenţială pentru încheierea 
acordului cu FMI şi părerea premierului vizavi 
de acest acord s-a mai schimbat din primăvară, 
când zicea că n-avem nevoie de el, dl Năstase i-a 
cerut în mod imperios ministrului Dan loan 
Popescu s-o facă. După o şarjă de declaraţii în 
presă Popescu-Năstase, primul amenințând chiar 

cu demisia, discursul s-a schimbat : vorbim despre 
reformă „cu tact”, despre „constrângeri sociale” 
etc. Baronii gazului şi electricităţii nu pot fi nici 
ei deranjati, nici măcar de un prim-ministru. 
Demersurile lui Adrian Năstase nu au şanse 
de reuşită pentru că atacă doar consecinţe, nu 
cauza principală. Reforma nu poate fi doar un 
program, oricât de bun, făcut la Palatul Victoria. 
El trebuie aplicat pe întreg teritoriul ţării. Şi 
acolo, în fiecare judeţ, orice zvâcnet reformist 
este anesteziat pe loc, cu o doză pentru cai, sub 
atenta supraveghere a castei politice. Peste tot 
există poliţişti corupți, judecători corupți, admi- 
nistratori corupti, funcţionari corupți, peste tot 
hoţii şi escrocii înfloresc în primul rând pentru 
că structurile politice locale sunt putrede până 
în măduvă. Cei care au pârghiile prin care pot 
impulsiona schimbarea climatului economic şi 
moral dintr-o zonă sunt politicienii aleşi şi exe- 
cutivii puşi de partidul de guvernământ. Oamenii 
PSD-ului, de multe ori aliaţi întru gheşeft cu 
„adversari politici”, n-au însă nici un interes să 
reformeze ceva. Banii pe care urmăresc să-i strângă 
folosindu-și poziţia politică rezultă tocmai din 
acest ţesut malign care proliferează în absenţa 
reformei : întreprinderi de stat moarte şi pompate 
de la buget, firme-căpuşă care sug şi varsă banul 
unde trebuie, exploatarea sălbatică a resurselor 
(păduri, pământ, ape) urmată de poluări criminale, 
hoţii cu produse petroliere, evaziune fiscală şi 


Nobelul românesc 51 


contrabandă, escrocherii financiare şi comerciale 
cu înaltă protecţie. Puşi într-un mediu concu- 
renţial capitalist autentic, cu reguli şi sancţiuni 
pe măsură, tartorii pesedişti ar ajunge la sapă de 
lemn. 

Prima şi cea mai intensă campanie a lui 
Năstase ar fi trebuit să fie îndreptată nu împo- 
triva hainelor second hand, ci împotriva stratului 
gros de politicieni second hand din partid lăsaţi 
moştenire de ceauşism. Câtă vreme nu îşi 
reformează partidul, în loc să-l umfle cu traseişti 
flămânzi, Adrian Năstase n-o să poată schimba 
nimic cu adevărat nici în fabrici, nici în poliţie, 
nici în administraţia României. 


Piatra şi computerul 


America a fost lovită cu piatra. În vreme ce 
administraţia Bush face un tapaj enorm în jurul 
supertehnologicului scut antirachetă MD, menit 
să asigure securitatea absolută a Statelor Unite 
în faţa unor inamici cât se poate de sofisticati, 
într-un moment în care lumea crede în mitul 
muştei care, dacă violează spaţiul aerian al SUA, 
este instantaneu reperată şi pedepsită de electroni- 
căria infailibilă, cineva a ridicat o piatră de pe 
Jos şi a aruncat-o în imensul ecran de computer 
care înseamnă în primul rând America. Şi, ca 
într-un film prost, piatra, neoprită de nimeni şi 
nimic, a făcut ecranul ţăndări. Mulţi şi-au mani- 
festat uluiala faţă de „planificarea formidabilă” 
a atacurilor. Mi se pare că ucigaşii n-au făcut 
exces de deşteptăciune, acţiunea a fost de o simpli- 
tate brutală, cheile succesului ei fiind piloţii şi 
teroriştii sinucigaşi, precum şi cu adevărat incre- 
dibila incapacitate de reacție a sistemului de 
apărare american. Să recapitulăm. Într-un anumit 
moment din dimineaţa zilei de 11 septembrie, cel 
puţin 6 avioane de pasageri sunt deturnate şi 

părăsesc rutele standard, luând-o razna peste 
teritoriul Americii. Zeci de minute în şir, în 
spaţiul aerian al SUA, nişte avioane se deplasează 
în afara oricărui control, spre ţinte necunoscute, 
şi de la sol nu se ia nici o măsură de intervenţie. 

La 15,47, ora României, un avion deturnat 
loveşte unul dintre „Gemeni”. Până când al doi- 
lea avion străpunge literalmente cel de-al doilea 
turn trec 18 minute. Opisprezece minute, stimaţi 
cititori. Deci, la nivelul sistemului nervos central 
pe care se presupune că îl are America, la ora 
15,50 se găseau sau ar fi trebuit să se găsească 
informaţiile : mai multe avioane deturnate se 
îndreaptă spre ţinte necunoscute, un avion a lovit 
WTC. Cum să nu te aştepţi ca, în mai puţin de 
5 minute, o escadrilă de elicoptere de atac 
Supercobra sau Apache să fie în aer în jurul 
„Gemenilor”, cu rachetele armate şi ordinul de 
a trage în orice obiect aerian care s-ar apropia ? 
Nu numai că nu s-a întâmplat asta, dar nici 
măcar un elicopter al poliţiei sau pompierilor nu 
s-a ridicat ca să mai culeagă din nenorociţii care 
au strigat minute în şir în cadrele ferestrelor din 
WTC înainte de a se arunca în gol. Singura 
instituţie ce a reacţionat prompt a fost CNN. Pe 
asta au mizat şi teroriştii, care au calculat a doua 
lovitură astfel încât să fie transmisă în direct în 
întreaga lume. Mai departe : trece aproape o oră 
până când Pentagonul, miezul militar al Americii, 
este lovit şi el din aer. Ca unul care a văzut zeci 

de filme SF şi de acţiune americane, nu pot să 
cred că, într-o oră, Pentagonul n-a fost acoperit 
de solzi imenşi de oţel, de câmpuri energetice 
protectoare, că Superman nu şi-a făcut apariţia 
deasupra lui salutând publicul, că nici măcar 
nişte „amărâte” de avioane de vânătoare nu s-au 
ridicat ca să patruleze pe lângă el. Marele Pentagon 
a fost lovit ca ţinta-vacă no. 3. 

Nu există încă o estimare a numărului total 
de morţi. Sunt probabil zeci de mii. În ce s-ar fi 
transformat acest măcel demenţial dacă ar fi fost 
detonată şi o încărcătură atomică? De fapt, la 
nivelul psihicului colectiv american s-a petrecut 
ceva echivalent cu o explozie atomică. Urmele 
în timp vor fi la fel de persistente ca radioactivi- 
tatea remanentă. Statele Unite n-au fost niciodată 
bombardate din aer. De un secol şi ceva, pe 
teritoriul lor n-a avut loc nici un război. De-a 
lungul deceniilor, cetăţenii americani au privit 
din fotoliu, la televizor, scene de bombardament 
din alte ţări, cu alte fiinţe, întâmplător tot oameni, 
cu liniştea că asta e „la ei, acolo”. Şi-ar fi imaginat 
spectatorii americani acum doi ani, când priveau 
Belgradul incendiat de bombele USA, că vor 
ajunge foarte curând să trăiască pe viu o teroare 
mai mare? Ce ar simţi rudele şi prietenii celor 
morţi la New York şi Washington dacă aceştia ar 
fi numiţi „pagube colaterale” ? 

Ticăloşia, cruzimea, proporţiile monstruoase 
ale crimelor înfăptuite în 11 septembrie asupra 

Americii, de fapt asupra umanităţii, le fac 
nerevendicabile de vreun stat sau vreo grupare. 
Aşa ceva nu suportă nici o umbră de justificare, 
în numele nici unei cauze şi nici unei religii. Pe 
de altă parte, ucigaşii diabolici vor prefera proba- 
bil să rămână necunoscuţi, lăsând teroarea să 
plutească lungă vreme de-acum înainte asupra 
Americii şi întregii lumi civilizate. Teroristul cel 
mai eficient va fi Alah. Nici un cetăţean civilizat 
şi responsabil al planetei nu trebuie să considere 
că asta s-a întâmplat doar Americii, să privească 
din fotoliu, la televizor, cu liniştea că asta e „la 
ei, acolo”. Ca român, îmi pun în minte Interconti- 
nentalul în locul World Trade Center, Palatul 
Parlamentului în locul Pentagonului, Palatul 
Victoria în locul Departamentului de Stat... 


Un cataroi în deşert 


Pentru ceea ce se numeşte lumea civilizată, 
Osama bin Laden este în clipa de faţă întru- 
chiparea diavolului, a răului absolut. Nici n-ar 
putea fi altfel când ruinele fumegânde din inima 
Americii arată ca o parte a regatului Satanei. 
Dincolo însă de acest monstru pokemon, ima- 
gine bidimensională, de desen animat, aceeaşi 
lume nu mai vrea să vadă nimic. De ce a ajuns 
un multimilionar saudit, un bărbat frumos - după 
opinia acelor conaţionale ale noastre dornice 
să-şi „aducă aportul” la analiza fenomenului -, 
tânăr, instruit, cu un viitor de vis în faţă, un 
ucigaş în masă care se consideră el însuşi un 
mort viu? 

Acesta nu este şi nu trebuie să fie un război al 
civilizaţiilor. Dar cauza lui profundă o repre- 
zintă desconsiderarea civilizaţiei islamice de către 
America. Bivolul politic Silvio Berlusconi, acest 
Cataramă al Italiei, a fost cât se poate de sincer 
în primitivismul lui „de dreapta” când a afirmat că 
Islamul reprezintă o civilizaţie inferioară 
Occidentului. Păcat că nu s-a găsit un arab care 

să-i răspundă că, atunci când îşi socoteşte banii, 
magnatul italian foloseşte flexibilele cifre arabe, 
şi nu greoaiele cifre romane inventate de stră- 
moşii lui. Scuzele ulterioare ale lui Berlusconi nu 
conving pe nimeni: disprețul faţă de o civilizaţie 
care nu dispune de mijloacele înaltei tehnologii 
este înrădăcinat în Occident şi acest dispreţ a dus 
la intrarea trupelor americane în Arabia Saudită 
în 1990, în timpul războiului din Golf. Atunci, 
Osama bin Laden a suferit, potrivit relatării 
prietenului său din excelentul documentar pre- 
zentat de Pro Tv, un adevărat şoc psihic. 
Renegatul saudit este în mod limpede un cre- 
dincios autentic, un idealist gen Che Guevara, în 
stare să moară pentru o idee, total dezinteresat de 
banii şi de poziţia socială care i-au stat la 
dispoziţie. Chiar dacă în Saudia nu au murit 
oameni, prezenţa bocancului american pe nisipul 
Meccăi şi Medinei, al sfintei pietre negre Kaaba, 
unde Mahomed a primit mesajul lui Alah, a săpat 
în sufletul lui Osama şi al atâtor credincioşi 
fervenţi acelaşi peisaj devastator ca priveliştea 
„Gemenilor” prăbuşiţi pentru americani. Acesta 
este momentul în care Osama, aliat şi creaţie 
militară a Americii, jură război pe viaţă şi pe 
moarte dinastiei conducătoare a Saudiei şi inva- 
datorului american. S-o fi găsit atunci la Casa 
Albă vreo minte limpede şi suficient de cultivată 
care să-i atragă atenţia lui Bush senior că, păşind 
pe pământurile sfinte ale Islamului, armata 

americană calcă pe o megabombă cu ceas? Că e 
mai bine să se evite Arabia Saudită, folosindu-se 
alte zone pentru bazele de operaţiuni ? Bănuiesc 
că da, dar omul a fost taxat probabil drept un 
intelectual şovăielnic şi trimis la reciclare. Cum 
să se împiedice Aliotmanul american de un 
cataroi în deşert? 

Irakul naționalist şi  antifundamentalist, 
precum şi problema palestiniană sunt motive 
„lipite” ca să dea bine pe discursul lui Osama - 
sediul urii lui se află în nobila Arabie Saudită, în 
inima religiei islamice. Arogantei supertehnologii 
americane, bin Laden i-a opus oameni înarmaţi 
cu bricege, dar dispuşi să se autosuprime pentru 
credinţa lor. Mi-e teamă că nici după ce vor 
păsoci cu bombe şi rachete tot Afganistanul, nici 
după ce îl vor lichida pe Osama bin Laden, un 
ucigaş pregătit să părăsească această lume în 
orice clipă, şi vor sfărâma reţeaua Al Qaeda, 
americanii nu vor înţelege de unde li s-a tras şi 
nu vor accepta ideea că nu poţi să reduci con- 
tactul cu o altă civilizaţie la preţul barilului de 
petrol. Şi că, în afară de tehnologie, mai există 
şi omul... 


Adevăratul duşman 


Împotriva cui au fost lansate primele bombe 
şi rachete din acest prim război al mileniului trei ? 
Împotriva artileriei şi a celor câtorva avioane 
prăpădite ale talibanilor ? Împotriva taberelor de 
barăci răspândite prin munţii Hinducuş ? Împotriva 
lui Osama bin Laden, doar, doar l-or nimeri ? În 
ultimă instanţă, împotriva terorismului ? Dincolo 
de aceste ţinte mai mult sau mai puţin vizibile, 
cred că duşmanul împotriva căruia se duce acest 
război, care nu este şi nu trebuie să fie doar al 
Americii şi al Marii Britanii, este altul. 

Cuvântul cel mai des rostit şi scris pe planetă 
de o lună încoace este ferorism. El capătă astfel 
o greutate specifică de axiomă, de lucru care nu 
mai trebuie explicat, trecând drept fundamental 
şi independent. Or, terorismul, în ciuda sinistrei 
sale spectaculozităţi, este un concept derivat. 
Matca din care se nasc monştri ca aceia care au 
acţionat în 11 septembrie este totalitarismul. 
Terorismul sinucigaş este forma ultimă şi totodată 
primă, esenţa malignă care ţâşneşte spărgând 
pântecul ideii totalitare. 

Osama bin Laden există pentru că există 
talibanii, pentru că există extremismul islamist, 
care nu este altceva decât o formă de totalita- 
rism. Neoplasma totalitară este dincolo de religii, 
ideologii, tradiţii. Ea poate să ia fiinţă în orice 
cultură şi civilizaţie. În Afghanistan, ea foloseşte 
religia musulmană ca pe o unealtă, deformând-o 
şi exacerbând-o după nevoile dictaturii. În Japonia 
jumătăţii de secol trecut, s-a folosit de tradiţiile 
războinice seculare ale societăţii nipone. În Rusia, 
unealta a fost ideologia comunistă. În Germania, 
nazismul. În Italia, fascismul. Pe 11 septembrie, 
am trăit cu toţii sentimentul nemaivăzutului, al 
cruzimii absolute în premieră mondială. Dar, 
totuşi, cine sunt „strămoşii” lui Mohammed Atta 
şi ai tovarăşilor săi? Nu sunt japonezii kamikaze, 
năpustindu-se cu avioanele în vasele mari ale 
inamicului ? Nu sunt acei hitlerjugend mergând 
să ucidă şi să fie ucişi până la unul în ultimele 
zile ale Germaniei învinse ? Nu sunt asasinii lui 
Stalin cutreierând globul ca să omoare cu orice 
preţ pe cine aveau de omorât? Nu este ameri- 
canul alb Timothy McVeigh, ucigaşul a 168 de 
concetăţeni în atentatul din Oklahoma City, cu 
conştiinţa relaxată până în clipa injecţiei letale ? 

Indiferent de forma lui exterioară, totalita- 
rismul atacă direct fibra umanului. Omul totalitar, 
în forma sa paroxistică teroristul sinucigaş, trebuie 
să fie complet depersonalizat, dezumanizat, lipsit 
de instinctul familiei, al speciei, al vieţii, un ins 

cu ochii albi şi goi, fără amintiri şi fără viitor, 
înger exterminator trimis de un Dumnezeu crud. 
Aşa cum am bănuit, crimele din 11 septembrie 
nu sunt revendicate de nimeni, iar Osama bin 
Laden a făcut exact ceea ce era de aşteptat, trans- 
formându-l pe Alah în teroristul nr. 1 al planetei 
şi amenințând Statele Unite că nu vor mai avea 
de-acum nici o clipă de linişte sub ameninţarea 
morţii fără chip şi nume. 

Ce ne privesc pe noi toate astea? ar putea 
întreba mulţi dintre români. Ce treabă avem noi 
cu Osama, cu talibanii, cu americanii? Pe noi 
ne doboară preţurile şi corupţia, nu teroriştii. 
Îmi îngădui să le spun conaţionalilor mei care 
sunt de această părere că avem o treabă. Că, de 
duminică, România, cu poliţia ei fără benzină 
pentru echipaje, dar măcinată de vilele ofiţereşti 
crescând pe tot întinsul ţării, cu serviciile ei 
secrete care se calcă degeaba pe picioare de 11 
ani încoace, cu armata prost plătită şi echipată 
primitiv, se află în război. O dată cu America, 
lumea luptă acum cu propriul ei coşmar, care 
până a se întrupa în munţii arizi ai Afghanistanului 
a bântuit, de o sută de ani încoace, întreaga 
planetă. Şi România. Coşmarul românesc de 
secol XX înseamnă legionarii, echipele morţii 
trimise de Garda de Fier să ucidă şi să moară, 
înseamnă comuniştii şi securiştii care împingeau 
mii de români în puşcărie şi moarte - nu pentru 
că jucau şah sau creşteau porumbei, cum e la 

talibani, ci pentru că oamenii aceia citeau cărţi 
burgheze - cu conştiinţa limpede a faptului că 
mâine maşinăria îi poate ronţăi şi pe ei. Înseamnă 
clovnii graşi care-i maimuţăresc astăzi. Avem şi 
noi coşmarurile noastre. 


Cu ochii holbaţi 


Ultima operă înainte de moarte a unui mare 
creator. Nu poţi să nu cauţi în ea semnele sinelui 
artistului ieşind la suprafaţă aidoma scheletului 
pe cale să se nască, semnele eternității scânteind 
în urzeala timpului profan. În opera ultimă nu 
mai percepi idei, imagini şi personaje evoluând 
liber, toate sunt umbre ale autorului. 

Zeci de minute am privit cu ochii larg des- 
chişi, ba chiar holbaţi, curgerea imaginilor din 
Cu ochii larg închişi (Eyes wide shut), cuprin- 
zându-mă treptat disperarea. Stanley Kubrick e 
unul dintre Dumnezeii mei cinematografici. 
Văzând 2001 - o odisee spațială, Portocala 
mecanică sau The Shining, am trăit în noaptea 
americană a sălii de cinema clipe pe care viaţa 
nu mi le-ar fi putut oferi niciodată. The Killing, 
Cărările gloriei, Lolita, Dr. Strangelove, Full 
metal jacket... — filmele lui Kubrick au creat în 
mine un continent inconfundabil - era unul dintre 
regizorii pe care am pretenţia că-l pot recunoaşte 
după câteva imagini. Şi totuşi, Eyes wide Shut 
reuşeşte incredibilul: Kubrick nu este nicăieri 

în acest film, puțin spus prost- o culme a 
nonsensului kicios. E de neînțeles cum de un 
regizor, care a lucrat cu nişte Chipuri răvăşitoare 
ca Jack Nicholson în The Shining sau Malcom 
McDowell în Portocala mecanică, poate să-l 
distribuie într-un rol cu pretenţii freudiene pe 
plăvanul pitic Tom Cruise. Acest Ştefan Bănică 
jr. al Americii, jucând ca la brigada artistică de 
la Uzinele Boeing, se screme să compenseze prin 
gesturi de frizer expresivitatea de umeraş de 
haine cu care este înzestrat. Dar nici dacă era 
scos din mormânt şi distribuit în rol unul dintre 
marii pitici erotici ai cinematografului, Charles 
Boyer, de pildă, tot nu ieşea nimic pe acest 
scenariu lipsit de orice originalitate sau noimă. 
Imaginaţi-vă că avem la modul serios, fără ironie, 
fără postmodernism, o scenă în care berbantul 
căsătorit Cruise se lasă agăţat de o prostituată, 
cu care până la urmă nu şi-o pune (vorbesc în 
limbajul filmului), deoarece în sufletul lui se dă 
o luptă, dar îi dă totuşi 150 $ la sfârşit şi pleacă 
nobil -— într-un film de Kubrick, Dumnezeule ! 
Momentul cel mai obscen în această peliculă 
plină de trupuri goale şi obscenităţi verbale este 
acela în care Cruise şi Kidman (ceva mai actriţă) 
filosofează între două fuckuri despre viaţă ca vis 
şi vis ca viaţă - jena îţi face pielea de găină. 
Ca să rezum, Eyes wide shut e omotetic cu un 
banc despre calul verde. El vrea să i-o tragă ei. 
Ea e boieroasă, cu nasul pe sus. El primeşte un 

sfat: angajează-te la grajdurile ei şi vopseşte 
într-o zi un cal în verde. Ea va întreba: cine a 
vopsit calul în verde ? Tu vei spune: eu. Dece? 
va zice ea. Pentru că verdele e transcendenţa 
însăşi, fervoarea întunericului trecut prin apă, 
viaţă, vis şi verde, vei zice fără să clipeşti. Ea va 
fi impresionată, vă veţi plimba pe pajiști, îţi va 
lăsa capul pe umăr şi eşti pe calea cea bună. 
Omul se duce, vopseşte calul, şi insa îl întreabă: 
Cine a vopsit calul în verde ? Eu. Bine, hai să ne 
fuck. 

Se poate ca la 70 de ani dintr-un mare creator 
să nu mai rămână nimic ? Să devină de nerecu- 
noscut, până la ultima celulă ? Eyes wide shut e 
trista dovadă că se poate. Că Dumnezeu poate să 
retragă harul cu care a blagoslovit la naştere o 
fiinţă omenească şi să lase în faţa morţii doar 
omul, cochilie stearpă şi tristă, mai urâtă decât 
hârca. 


Sărăcuţul 


Nenumărate sunt cuvintele lipite pe numele 
lui Borges în deceniile care au trecut de când 
Roger Caillois a înfăţişat intelighenţiei franceze 
un bătrân sfielnic şi ciudat, pe cale să orbească. 
Ernesto Sabato a proiectat asupra compatriotului 
său un jet de adjective: arbitrar, genial, duios, 
meticulos, debil, uriaş, triumfător, temerar, 
copilăros, nemuritor... şi, înainte de toate, Mare 
Poet. Ramón Gómez de la Serna şi-l aminteşte 
„înnegurat, docil, îndepărtat, lansând doar din 
când în când câte o poezie ca o pasăre exotică şi 
elegantă”. Marin Preda al nostru îl numeşte 
„acest bizar scriitor idealist reacţionar”. Ceea ce 
nu-i împiedică pe mulţi să-l considere pe argentin 
„maestrul naraţiunii fantastice”. În ultimele zile 
ale anului trecut însă, cineva a rostit despre Jorge 
Luis Borges o vorbă care face să se zbârcească şi 
să tremure epitetele exegeţilor ca un maldăr de 
frunze în foc: „Sărăcuţul...”. 

Potrivit unei ştiri din revista Loft, care apare la 
Miami, aşa l-a pomenit cu duioşie servitoarea lui, 
Epifania Uveda de Robledo, care face, la 15 ani 

după moartea stăpânului, dezvăluiri care va să 
zică de senzaţie. Epifania afirmă despre Borges 
că a fost îndrăgostit năprasnic şi platonic la 17 
ani de o anume Estela Canto şi că nu a avut, în 
toată lunga sa viaţă, relaţii sexuale cu vreo femeie. 
A murit virgin, spune Fanny Robledo, şi adaugă 
aproape matern: „Pobrecito...” — „Sărăcuţul...”. 
Orice mare creator îşi are şoferul, servitoarea, 
doctorul, soţia, concubina, confratele care să 
facă „dezvăluiri” după moartea lui sau, uneori, 
chiar în timpul vieţii. Nu ştiu dacă a apucat să i-o 
spună lui Borges, dar „dragului şi îndepărta- 
tului” său tânăr din Abbadon Exterminatorul 
Sabato îi scria trist: „Ţi-ai pierdut încrederea în 
tine pentru că nu ştiu cine ţi-a spus nu ştiu ce. 
Dar acest prieten sau cunoscut (cât de înşelător 
este cuvântul acesta!) e prea aproape de tine 
pentru a te putea judeca, simțindu-se înclinat să 
creadă că, dacă mănânci precum o face el, îți 
este egal. Sau desconsiderându-te, cum se pare că 
o face, într-un fel se crede superior. Este o purtare 
uşor de înţeles: dacă cineva stă la masă cu o 
persoană care a escaladat Himalaia, observând 
cu superficialitate modul în care ţine cuțitul, e 
tentat să i se considere egal sau superior, uitând 
(sau încercând să uite) că ceea ce contează în 
această judecată este Himalaia, şi nu cuțitul”. 
Un mediocru poate să simtă că există pentru 
câteva clipe încercând să stropească genunchii 
unui geniu cu noroiul minţii lui. Servitoarea lui 

Borges nu e cu siguranţă un Salieri, e mai degrabă 
o reprezentantă a sfintei simplităţi, care n-a citit 
sau n-a priceput o iotă din Borges în cei 40 de ani 
cât l-a slujit, dar ce cutremurare de plăcere trebuie 
să fi procurat ea mediocrilor acestei lumi ! Toţi 
cei striviţi până acum de geometria supraumană, 
de monocristal decupat cu laserul, de vasta 
nobleţe a textului borgesian atins de răceala 
perfecțiunii, vor fi izbucnit cu ziarul în mână : 
„Ai văzut, domnule, Borges ăsta nu regula ! ”. În 
fine, o explicaţie pentru apariţia geniului : la fel 
de bună ca sifilisul, beţia, nebunia, schilozenia 
din naştere. Geniul devine astfel un accident 
biologic, un mutant. Cutare povestire a lui 
Borges nu mai e produsul extraordinarei sale 
forţe imaginative, ci al frustrărilor resimţite din 
pricina absenței sexului. Nu mai e un rezultat al 
spiritului, care poate umili. 

Normalitatea mediocrului se simte astfel pusă 
în valoare. El, care are 5-6 amante şi publică în 
5-6 reviste texte care ridică o singură întrebare 
celui care le citeşte - de ce nu s-a dus autorul să 
reguleze în loc să scrie? -—, ar putea acum să 
recomande cu un vag surâs dispreţuitor o metodă 
nouă de lectură a textelor borgesiene: nu mai 
citeşti singur şi în tăcere, pui o femeie să ţi le 
citească cu glas tare, aşezată pe coate şi genunchi, 
în vreme ce tu o posezi viguros în poziţia aceasta 
a animalului shakespearian cu două spinări. 
Gemetele respectivei, inserate în fraza borgesiană, 

vor furniza textului ceea ce îi lipseşte... Din 
păcate însă pentru mediocru, o asemenea batjo- 
cură nu poate fi imaginată de un mediocru. 

Dincolo de această treaptă joasă de ecou al 
cuvântului servitoarei Fanny, care ar putea fi, 
borgesian vorbind, şi o neadevărată minciună, el 
reverberează puternic în opera rigurosului fantast. 
Fraza care declanşează scenariul metafizic al 
splendidei 7/6n, Uqbar, Orbis Tertius, datorată de 
Borges conjuncţiei dintre o oglindă şi o 
enciclopedie, este: „Oglinzile şi paternitatea 
sunt abominabile pentru că multiplică fiintele 
omeneşti”. În Ruinurile circulare, un om creează 
un altul visându-l „în integritatea lui minuțioasă”, 
de la unghiile picioarelor până la ultimul fir de 
păr din cap, trecând prin inima visată „vie, caldă, 
tainică, de mărimea unui pumn şi de culoare 
roşiatică în penumbra unei siluete umane fără 
chip şi fără sex”. Fiul născut din mintea tatălui îi 
trezeşte acestuia sentimente paterne abia acum 
justificate : „Pe oricare tată îl preocupă copiii pe 
care i-a procreat (pe cei ce i-a îngăduit) dintr-o 
simplă confuzie sau fericire ; era natural ca magul 
să se teamă pentru viitorul acelui fiu, gândit 
bucată cu bucată şi trăsătură cu trăsătură, într-o 
mie şi una de nopţi secrete”. 

Două sunt întrebările pe care mi le naşte în 
minte conjuncţia dintre servitoare şi Borges. 
Cum ar arăta societatea omenească în cazul în 
care conceperea unui copil nu ar fi propulsată de 

plăcere fizică, ci, dimpotrivă, actul ar necesita 
un efort psihic uriaş, însoţit de durere, atât pentru 
femeie, cât şi pentru bărbat ? În ce măsură un om 
care n-a procreat biologic poate avea fii şi fiice ? 

Arhitectul-şef al acestei lumi (sau, mă rog, 
inginerul-şef, în nici un caz filosoful-şef, căci, 
dacă Dumnezeu ar fi fost aşa ceva la bază, universul 
ar fi rămas în stare de proiect speculativ) 
a prevăzut bulionul uman cu un mecanism de 
multiplicare pe care îl poate utiliza şi o pereche 
de oligofreni. De mii de ani, sexualitatea umană 
face obiectul unei colosale mistificări, fiind inclusă 
în ceea ce se cheamă iubire. Folosesc acest termen, 
Şi nu dragoste, întrucât se poate spune a face 
dragoste, dar nu şi a face iubire — iubirea e 
protejată faţă de sex. Dragostea suportă verbul a 
face, iubirii i se poate alătura doar a fi sau a nu 
fi, sub semnul ontologicului pur. Mă întreb câte 
fiinţe omeneşti realizează ce umilinţă imensă 
înseamnă sexul. Spune-i cuiva că e manipulat, 
că e doar o păpuşă trasă de sfori, şi o să sară în sus 
de furie. În schimb, faptul că are înfipte în 
structura intimă, încă înainte de a se naşte, nişte 
subrutine imposibil de controlat, care se 
declanşează automat - libido, erecţie, orgasm -, 
nu-l deranjează, dimpotrivă, îl încântă. Cineva 
vrea să te înmulţeşti, te-a programat pentru asta, 
într-un scop care îţi va rămâne veşnic necunoscut. 
Eşti ca un animal dresat care îşi face numărul 
fără să înţeleagă nimic şi îşi primeşte bucăţica de 

zahăr. Dar omul e mai mult decât un animal, prin 
urmare nu se mulţumeşte să-şi ronţăie plăcerea 
în tăcere. El înalţă ode împerecherii, o proslă- 
veşte, o poetizează, o dramatizează. De ce face 
asta cu aparatul reproducător, cu organele geni- 
tale, şi nu şi cu celelalte organe, e de neînțeles 
formal, logic vorbind: lipsesc poemele închi- 
nate trăirilor pe care le dă învecinatul aparat 
urinar, elegiile hepatice, teatrul pulmonar. 

E uimitor cum oameni inteligenţi nu reali- 
zează ceea ce Borges formula în una dintre 
(tra)vestitele sale note de subsol: „Toţi oamenii, 
în vertiginosul moment al orgasmului, sunt ace- 
laşi om” (Tlön, Uqbar, Orbis Tertius). Drumul 
spre orgasm înseamnă tocmai suprimarea spiri- 
tului şi eliberarea instinctului primar. Tot ceea 
ce reprezinţi în planul fiinţării, cultură, morală, 
sensibilitate, inteligenţă, se şterge şi nu rămâne 
decât privirea goală a plăcerii, egală cu cea a 
unui borfaş, ucigaş, cretin, lichea, gorilă. Priviţi 
faţa unei fiinţe umane în orgasm: nu seamănă 
cu cele ale pământenilor „locuiţi” de extratereştrii 
invadatori din filmele SF proaste ? 

Nu vreau să spun prin toate acestea că nu 
există iubire. Numai că ea nu e posibilă decât 
dincolo şi dincoace de sex. Casanova a ajuns, în 
amurgul vieţii, după o traversare grea, dincolo de 
sex. Borges a rămas toată viaţa, potrivit servitoarei 
sale, dincoace de sex. Iată doi bărbaţi care au în 
comun altceva decât orgasmul atotstăpânitor. 


Cerul 


În Japonia anilor 800, sărăntocii nu aveau 
bani să-şi plătească un mormânt. Cadavrele lor 
erau lăsate să zacă sub cerul liber. Le descărnau 
păsările bucată cu bucată. Privind rotirea câtorva 
cocori deasupra luciului unui lac de munte, stăpâ- 
nul şopteşte concubinei sale preferate că sufletul 
acestor sărmani, scăpat de temniţa pământului, 
e dus cu siguranţă în cer de ciocurile păsărilor. 


Iadul 


Când îţi moare cineva drag, ajungi să înţe- 
legi, cu claritate şi forţă, că universului nu-i 
pasă de om. Până acum nu-ţi puteai imagina 
lumea de după moartea lui. Acum poţi. Cu 
violenţa unei imagini de coşmar, ţi se încheagă 
în suflet priveliştea aceleiaşi lumi. Fiecare câine, 
fiecare casă, fiecare porţiune de asfalt rămâne 
înspăimântător de la fel. Soarele nu se topeşte şi 
nu curge pe pământ, vântul nu încremeneşte fără 
țintă. Ar trebui ca măcar apa unei bălți să se 
încreţească atunci când îţi dai sufletul, ca să poţi 
crede că faci parte, că te primeşte în braţe cineva 

atotcuprinzător. Dar pixul din mâna ta rămâne 
un mic monstru drept şi nepăsător, cu capul 
galben. 

Cicatricea de pe fruntea pe care ai mângâiat-o 
de atâtea ori nu se face nevăzută, unghiile şi 
părul continuă să-i trăiască. 

Aşa arată iadul. 


Un socotitor de ceapeu 
la Palatul Victoria 


De câţiva ani încoace, ne-am obişnuit ca 
România să fie ultima în diverse clasamente 
economice europene. Anul acesta, guvernul 
Năstase a găsit o metodă autohtonă prin care 
mai îndulceşte hapurile amare ale străinătăţii : 
stăm bine acum, în toamnă, în raport cu unele 
dintre prevestirile făcute de guvern la început de 
an. Creşterea PIB e mai mare, producţia indus- 
trială şi exporturile aşijderea. Lăsând la o parte 
pârdalnica problemă a importurilor, care cresc 
ştiu ele de ce, rupând balanţa comercială, dacă 
ne uităm dincolo de aceşti frumoşi parametri, 
chiar găsim un clasament în care România este 
nici mai mult, nici mai puţin decât lider mon- 
dial. Nimeni nu ne întrece când e vorba ca 
guvernul Să îi jupoaie de bani pe oamenii muncii. 
Aşa cum rezultă din graficul publicat ieri în 
premieră de Adevărul, peste 70% din cheltuielile 
salariale ale unei societăţi se duc la stat prin 
impozitul pe salariu şi contribuţiile la Fondurile 
de asigurări sociale, sănătate şi şomaj. În Ungaria, 

acest procent nu depăşeşte 50%, în Cehia şi 
Polonia e în jurul lui 40%, în ţări cu tradiţie în 
materie de impozitare-protecţie socială, cum sunt 
Belgia, Danemarca, Suedia sau Olanda, pro- 
centul se învârte în jurul lui 50%, în vreme ce în 
SUA abia trece de 30%. Ce exprimă de fapt acest 
procent? În cazul României, nimic altceva decât 
impotenta tuturor guvernelor postdecembriste, 
Sfârşind cu guvernul Năstase, în a conduce în 
mod capitalist această ţară. Nu întâmplător eco- 
nomia cea mai liberală din lume, cea americană, 
percepe taxele cele mai mici pentru ca un loc de 
muncă să existe. În cazul ţărilor cu componentă 
socială puternică în economie, cum e Suedia, 
aceste taxe sunt mai mari, dar ele se regăsesc 
într-o calitate deosebită a asistenţei sociale şi 
medicale, în infrastructură, în domeniul public. 
În România e cum se poate mai rău: taxele 
respective sunt uriaşe, în schimb asistenţa socială 
şi medicală sunt la pământ, cât despre drumuri, 
amenajări, curăţenie etc. — ce să mai vorbim... 
La un asemenea raport între banii luaţi direct de 
la oameni şi rezultatele utilizării lor publice, nu 
e nevoie de un guvern, e suficient un socotitor de 
ceapeu ca să „managerizeze” ţara. 

Ministerul Muncii zice că situaţia este cauzată 
de existenţa celor 6 milioane de pensionari, faţă 
de numai 4,4 milioane salariaţi. Nu este aşa, 
pentru că şi alte ţări europene au probleme, chiar 
mai mari decât noi, cu îmbătrânirea forţei de 

muncă, şi nu recurg, după cum se vede, la 
impozitări directe sălbatice. Acolo, banii vin la 
stat din impozitarea mişcării economice : impozit 
pe profit, TVA, tranzacţii, accize, taxe vamale. 
Ca să se poată asta şi la noi, ar trebui să existe 
suficient dinamism economic şi, mai ales, ca 
aceste taxe să fie încasate. Or, în vreme ce, de 10 
ani încoace, impozitul pe salariu este colectat 
nesmintit în proporţie de 100%, restanţele la 
TVA, accize, taxe vamale sunt de mii de 
miliarde. Ca să nu mai vorbim despre escro- 
cheriile cu returnări de TVA şi scutiri de taxe 
vamale. Ca să nu mai vorbim despre între- 
prinderile de stat care refuză să-şi plătească 
taxele de pensie, sănătate sau şomaj, în vreme ce 
salariaţii şi privaţii corecţi plătesc fără crâcnire. 
Din câte aud, FMI a avertizat deja guvernul că 
gradul scăzut (56,8) de colectare a veniturilor la 
bugetul asigurărilor sociale, precum şi la TVA şi 
accize (60,9%) va fi un punct dur al discuţiilor. 

Cât priveşte dinamismul economic, există o 
singură zonă a economiei care este stimulată de 
un asemenea sistem de impozitare şi colectare — 
economia subterană. lar munca la negru nu va 
putea fi lichidată nici cu miliția câtă vreme eşti 
pur şi simplu amendat pentru înfiinţarea unui loc 
de muncă legal. 

Unde sunt totuşi banii încasaţi de la salariaţi, 
de vreme ce asupra calităţii vieţii publice n-au 
efect? Nu sunt greu de găsit dacă ne uităm la 

ce-a făcut cu precădere guvernul Năstase anul 
acesta: scutiri de plată la majorări, reeşalonări 
de datorii la buget, ştergeri de datorii, subvenţii 
pentru bolnavii incurabili ai economiei. Totul, 
ca să nu fie „convulsii sociale”, iar Adrian 
Năstase şi PSD să rămână sus în sondaje, pe 
baza impresiei induse populaţiei „cu noi la putere, 
nu se poate întâmpla nimic grav de la o zi la 
alta”. E adevărat, nu de la o zi la alta, dar de la 
un an de zile pesediste la altul... 

Prin urmare, puterea îşi face campanie electo- 
rală pe banii contribuabilului. Că asta împiedică 
economia să devină mai capitalistă, adică mai 
eficientă decât anul trecut, nu pare să-i deranjeze 
pe guvernanţi şi, mai grav, nici pe guvernați : 
sondajul CURS pe care îl publicăm arată că doar 
31% dintre români sunt pentru închiderea între- 
prinderilor cu pierderi, în vreme ce 45% vor ca 
ele să fie subvenţionate de guvern pentru a se 
păstra locurile de muncă. 


Groapa dintre Iliescu 
şi Năstase poate înghiţi România 


Numai cine nu cunoaşte istoria comunismului 
a putut să vânture prin mass-media melancolica 
idee că preşedintele Iliescu, aflat la ultimul 
mandat, este în plină desprindere de cele lumești, 
că pasiunea pentru putere şi politică îl părăseşte, 
că vrea să se împace cu toată lumea pregă- 
tindu-se pentru opere de binefacere şi partide de 
şah în Cişmigiu. Cine a supt lapte de la ţâţa roşie 
are în sânge instinctul păstrării puterii până la 
moarte sau, mai exact, până la „încetarea din 
viaţă” - fostul „copil de suflet” al lui Iliescu, 
Petre Roman, tocmai a demonstrat-o cu vârf şi 
îndesat. Pentru asta nici măcar nu e nevoie de 
funcţie - Ion Iliescu a rămas nea Nelul naţiunii şi 
cât a fost în opoziţie şi vrea să fie şi după 2004 — 
un Deng Xiaoping fără funcţie, la care vine toată 
conducerea superioară. 

Prin urmare, departe de a fi fost izolat la 
Cotroceni, ca să taie panglici şi să dea medalii, 
cum prevesteau unii înainte de alegeri, dl Iliescu 
face nişte declaraţii „angajate” de cade cucuveaua 

de pe creangă. De câtăva vreme, între d-sa şi 
Adrian Năstase se desfăşoară un soi de slalom 
paralel, în care premierul evită cât poate jaloa- 
nele de pe traseu, în vreme ce preşedintele le dă 
Jos voiniceşte. După raportul baroanei Nicholson, 
care cerea suspendarea negocierilor de aderare 
cu România, reacţia dlui Iliescu a fost pe cât de 
promptă, pe atât de eronată politic. „Raportul 
dnei Nicholson n-are importanţă”, a spus preşe- 
dintele cu tot atâta îndreptăţire ca a lu’ Parizianu. 
„Dânsa e o persoană mai deosebită, cu un spirit 
imprevizibil.” O fi, dar dl preşedinte nu înţelege 
că tocmai asta n-are nici o importanţă. Părerea 
d-sale despre baroană şi importanţa raportului ei 
e cu mult mai puţin ascultată la Bruxelles decât 
părerea baroanei înseşi. A explica Bruxelles-ului 
de către dl Iliescu ce are importanţă şi ce n-are 
poate trezi acolo reacţii inverse, dacă nu chiar 
adverse. Atitudinea premierului Năstase a fost 
mult mai bine gândită politic: el n-a trimis-o 
după seminţe pe reprezentanta Vestului, dimpo- 
trivă, i-a scris personal, în modul cel mai serios, 
apărând poziţia guvernului şi argumentând că 
„raportul are multe erori, interpretări greşite şi 
este incorect faţă de eforturile guvernului”. 
Năstase a găsit şi o poziţie comună cu dna 
Nicholson, stoparea adopţiilor internaţionale de 
copii din România, baroana acuzând pe faţă impli- 
carea unor oficiali români în traficul cu copii pe 
sume uriaşe. 

A venit apoi scandalul art. 238, înăsprirea 
pedepselor pentru ofensa adusă autorităţii. Pozi- 
ţia preşedintelui Iliescu a fost ambiguă - pe de-o 
parte, d-sa a spus că ziariştii nu trebuie băgaţi la 
puşcărie, pe de alta, că „uneori crima prin presă 
e mai amplă decât crima prin glonţ”. Ce spuneţi, 
dle preşedinte? Adică dvs. ce aţi prefera: 
o dezinformare scandaloasă apărută în presă cum 
că preşedintele a fost împuşcat în vreme ce se 
afla la amantă sau să fiţi împuşcat în mod real, 
sub privegherea arnăuţilor dvs. de speriat ciorile ? 
Un pamflet sau un glonţ în cap? După umila 
mea părere de gazetar, ce face un pix, alt pix 
poate desface, ce face glonţul rămâne bun făcut. 
Acum, dl Năstase e cel care-l citează, nimerit 
însă, pe celebrul personaj al lui Marin Preda, 
spunând că „n-are importanţă” acum nici 
calomnia, nici ultrajul, că altele sunt priorităţile 
guvernului. Şi n-a făcut asta din iubire faţă de 
ziarişti, ci pentru că ştie câtă nevoie are de presă 
în lunile care vin. 

Oricât de zeflemist ar fi, şi când trebuie, şi 
când nu, Adrian Năstase nu şi-a permis nicio- 
dată glume proaste cu privire la democraţie. 
„E cam enervantă democraţia asta”, declară pre- 
şedintele Iliescu, plasând şi cunoscutul său 
zâmbet. “Să faci astfel de „glume” într-o ţară cu 
un Parlament infestat de extremiști, cu greu 
opriţi din marşul spre putere la ultimele alegeri 
şi de către presa aceea „mai amplă decât 

glonţul”, e o dovadă de frivolitate politică bizară, 
având în vedere vârsta şi experienţa dlui Iliescu. 

Vorbind despre agricultura germană, preşe- 
dintele spune că „Estul este superior Vestului, 
pentru că în Est s-au păstrat cooperativele agri- 
cole de producţie”. Fireşte, dl preşedinte poate 
„explica”, prin gesturi largi, minute în şir 
această afirmaţie, dar văd că nu vrea să ţină 
seama de un sfat de gazetar pe care, cu tot 
respectul, mi-am îngăduit să i-l dau la o întâlnire 
cu presa de la Cotroceni: dintr-un discurs se 
reţine în mass-media şi percepţia publică ce este 
mai şocant şi pitoresc, restul se pierde în ceaţă. 
În cazul de mai sus : Estul este superior Vestului 
- punct. Afirmaţie pe care o face preşedintele 
într-o ţară care şi aşa îl regretă pe Ceauşescu în 
proporţie de 57% şi este pe ultimul loc în drumul 
spre Vest... 

În fine, dl preşedinte a rupt inima târgului 
susţinând iniţiativa sinistrelor reptile pedeseriste 
Iorgovan şi Predescu de amnistiere angro a 
faptelor comise de persoane implicate în mişcări 
sociale după '89. Fără a ţine seama o clipă de 
devălmăşia juridică revoltătoare pe care o conţine 
o astfel de propunere, lansată interesat de avoca- 
tul Iorgovan, „tatăl hoţilor”, dl Iliescu a sărit pe 
loc cu „intrarea în normalitate” şi „ştergerea 
reziduurilor”. Care reziduuri? Revoluţia? 
Mineriadele ? Poate în creierii dlui preşedinte 
acestea vor fi fiind reziduuri, pentru mulţi 

români ele sunt amintiri dureroase, care nu se 
vor şterge toată viaţa. Amnistiind faptele lui 
Miron Cozma, sunt invitaţi la treabă toţi cei care 
au de gând să pună în pericol siguranţa şi autori- 
tatea statală românească. Amnistiind faptele lui 
Stănculescu şi Chiţac de la Timişoara, revolu- 
ționarul Iliescu trage pământ peste sicriul 
Revoluţiei române, care şi-aşa e coborât în 
groapă. Poate că ar fi bine, ca să intrăm în 
normalitate până peste cap, să fie amnistiate şi 
faptele soţilor Ceauşescu - numai că după aceea 
s-ar putea să-i vină cuiva ideea să-l bage pe Ion 
Iliescu la puşcărie... 

PRM, unde o astfel de idee n-ar fi deloc de 
neluat în seamă, tocmai a organizat, împreună 
cu fostul legionar I.C. Drăgan, o comemorare a 
mareşalului lon Antonescu. Lăsând la o parte 
locul lui Antonescu în istorie şi în amintirea 
românilor, de unde nu poate fi şters, cu bune şi 
cu rele, de nimeni, o astfel de manifestare, în 
condiţiile în care încercăm cu disperare să prin- 
dem trenul occidental, este o provocare în toată 
regula. Provocare căreia Adrian Năstase i-a 
răspuns decis, cu preţul pierderii de popularitate 
în rândurile unui anumit electorat, sancţionând 
participarea ciudatului general Chelaru, ca repre- 
zentant al MApN, la o manifestare de natură să 
trezească reacţii cât se poate de negative în Statele 
Unite, adică în NATO-ul spre care ne zbatem. 
Preşedintele Ion Iliescu, în calitate de comandant 


Nobelul românesc 83 


suprem al Armatei Române, a tăcut chitic până 
în prezent, deşi premierul ar fi avut categoric 
nevoie de susţinerea d-sale într-o chestiune atât 
de delicată, când C.V. Tudor cere destituirea 
ministrului Apărării. 

La numai o jumătate de an de la instalarea 
noii puteri, fractura dintre taberele Iliescu şi 
Năstase se cască tot mai mult. Or, acesta este un 
semn rău care dă deoparte toţi parametrii econo- 
mici. Guvernul Năstase nu va putea să facă 
reformă dacă, în ochii populaţiei, nu are sprijinul 
preşedintelui Iliescu. Oricât de deştept şi de bun 
ca prim-ministru s-ar crede Adrian Năstase, el 
trebuie să înţeleagă că, fără capitalul de imagine al 
lui Ion Iliescu, guvernul va fi înfrânt în 
confruntările sociale inerente reformei. Dar şi mai 
important este ca preşedintele Iliescu, din înălţi- 
mea prestigiului şi vârstei sale, să înţeleagă că a-şi 
torpila primul-ministru în momentele critice prin 
care trece România echivalează cu o condamnare 
ca popor a noastră, a celor neamnistiaţi de 
nimeni. 


Locul mareşalului Antonescu 
e în cărţile de istorie 


În conflictul acutizat de vizita premierului 
Năstase în SUA, dintre „fanii” şi „duşmanii” 
politici ai lui Ion Antonescu, mareşalul cu acelaşi 
nume e o statuie de carton mutată de colo-colo. 
Pentru unii, el reprezintă un criminal de război, 
deoarece aşa a hotărât America şi tot ce vine de 
la Washington e literă de lege. Alţii îl declară 
erou al neamului românesc, simbol al demnităţii 
naţionale şi vor musai să-i facă statui. Nici 
„duşmanilor”, nici „fanilor” nu le pasă de reali- 
tatea complicată a istoriei personajului. Aşa se 
face că, ironie a destinului, portretul adversa- 
rului neîmpăcat al comunismului, care a fost lon 
Antonescu, e purtat azi de cei mai râncezi 
comunişti naţionalişti, de nostalgicii lui Nicolae 
Ceauşescu, membru al echipei Pauker-Dej, care 
l-a condamnat la moarte, din ordinul Moscovei, 
pe mareşal. Iar cei care se dau drept anticomu- 
nişti feroce, fundamentaliştii occidentalişti, se 
leapădă de el fără jenă, fiindcă „nu dă bine”. 

Aud acum că se vehiculează ideea unui 
referendum cu privire la statuile lui Antonescu. 

Asta n-ar însemna decât o proastă înţelegere a 
democraţiei, după 11 ani de când trăim în ea. 
Referendumul nu e o operaţiune cu justificare 
rațională, ci simplu opțională, da sau nu, votan- 
tul nu e obligat nici să-şi dezvăluie, nici să-şi 
justifice votul. Or, e absurd să faci referendum 
pe o chestiune spinoasă de Istorie - ea reclamă, 
ca orice problemă ştiinţifică, un răspuns deschis, 
justificat raţional, complex, pe baza unei docu- 
mentări solide. Prin urmare, ce facem, poporul 
lasă tot şi se cufundă în studiul perioadei anto- 
nesciene ? Sau îl punem să răspundă pe loc, pe 
bază de „ce simte” ? Atunci s-ar putea să obţinem 
un procentaj în favoarea lui Antonescu la fel de 
mare ca acela al opțiunii pentru NATO. Bun, şi 
ce facem cu procentajul ăsta ? ÎL trântim pe masă 
la summit-ul de la Praga? Mai declarăm o dată 
război Statelor Unite, cum a făcut Antonescu ? 

Absurdul situației e generat de obturarea prin 
demagogie istoricist-patriotardă a unei decizii 
politice la zi. Aici nu e vorba despre Antonescu 
şi despre sculptură, e vorba despre politică reală. 
N-am auzit pe nimeni să se scandalizeze pentru 
că, de pildă, România de azi întreţine multiple 
relaţii politice, economice şi sexuale cu Turcia — 
asupritorul nostru de veacuri. Iar chestiunea de 
politică reală la zi e că România vrea să nu mai 
rămână pe dinafara NATO. Washingtonul, 
lobby-ul evreiesc de acolo, dar nu numai, îl 
consideră pe Antonescu un aliat al lui Hitler şi 


86 Cristian Tudor Popescu 


criminal de război. Au destule argumente pentru 
asta. Ar avea şi unii dintre noi contraargumente 
- mare militar, mare patriot —, dar are altă noimă 
decât ridicolul să discutăm aşa ceva cu cei cărora 
le batem la uşă? Orice român lucid trebuie să 
recunoască un lucru: americanii nu ne cer să 
dărâmăm, de pildă, statuia lui Mihai Eminescu, 
un făcător de bine al României tuturor timpu- 
rilor. Despre Ion Antonescu e greu de afirmat că 
răul pe care l-a făcut României n-a fost mai 
mare decât binele. Fără să cad şi eu în greşeala 
„istoricismelor” sterile, cred că un lucru trebuie 
spus. În ultimele săptămâni în care s-a aflat la 
putere, mareşalul a refuzat sistematic să înceapă 
el însuşi tratativele secrete de armistițiu cu aliaţii, 
motivând că este militar şi nu îşi poate călca 
cuvântul dat lui Hitler. Aruncând mereu povara 
acestei mişcări hotărâtoare către Maniu şi ceilalţi 
politicieni, Antonescu comitea o dublă eroare, 
logică şi morală. De ani de zile el nu mai era un 
simplu ofiţer, îşi asumase rolul de şef politic al 
statului, mai mult, era un dictator în toată puterea 
cuvântului, căruia i se închinau poezii în 
manualele şcolare. Cum să mai pretinzi într-o 
astfel de postură că eşti doar militar şi laşi altora 
o decizie politică majoră? Apoi, ca patriot ce 
era, mareşalul ar fi trebuit să ştie că onoarea 
personală a unui român nu face doi bani în fața 
interesului naţional. Dacă e vorba despre salva- 
rea ţării, eşti dator să te dezonorezi, să te târăşti, 

să te acoperi de ruşine tu şi neamul tău până la a 
şaptea spiţă. Altfel, onoarea militară e doar 
orgoliu sec. 

Locul lui Ion Antonescu e, fără îndoială, în 
manualele de istorie, pe care trebuie să le citească 
orice român, dar nu în stradă, nici ca statuie, 
nici ca nume de bulevard, nici ca soluţie de 
stadion pentru problema „ciorilor”. E un lucru 
pe care trebuie să-l acceptăm pentru că e raţional, 
nu pentru că ni-l impun americanii. Teamă mi-e 
însă că după ce vor fi înlăturate statuile românului 
tragic Ion Antonescu, va rămâne în văzul ameri- 
canilor şi al lumii civilizate un alt monument, 
viu, de astă dată al porciei omeneşti, al brutei cu 
bani şi în găoază, care se pretinde român: este 
domnul „Gigi” Becali, cel care a găsit potrivit 
nu numai să-i pomenească de morţii şi de gura 
mamei lui unui băiat de culoare de la Pro Tv, pe 
nume Malonga Parfait, care încerca să-şi facă 
meseria de gazetar sportiv, dar şi să-i zbiere în 
faţă, într-un final apoteotic, „Cioroiule ! ”. Găsim 
vreun loc unde să-i punem pe cei de teapa 
domnului Becali când ne vom duce la Praga? 


C.V. Tudor — imun la 
propria-i prostie 


A încerca să-i răspunzi lui C.V. Tudor aşa 
cum merită e ca şi cum ai da cu pumnul în 
mlaştină. De-a lungul anilor, am evitat cât am 
putut să reacţionez la insultele, minciunile 
monstruoase şi amenințările debitate la adresa 
mea de această creatură. În ultimul număr al foii 
sale, care nici igienică nu se poate numi, apare 
însă un aspect interesant, care transcende 
obişnuitul atac la persoană, exemplificând cu 
limpezime funcţionarea în general a flaşnetei 
retorice din encefalul lui C.V. Tudor. Dintr-un 
editorial recent al subsemnatului, intitulat „Locul 
Mareşalului Antonescu e în cărțile de istorie”, 
aşa-zisul gazetar piguleşte o singură frază referi- 
toare la faptul că mareşalul Antonescu a declarat 
război SUA. „Unde e gafa pe care o comite 
Chelioja ? Aici e gafa: el afirmă că mareşalul 
Antonescu a declarat război SUA! Zbang cu 
mămăliga-n window ! Realitatea istorică este că 
nici Mareşalul, nici România n-au declarat nici 
un război Americii, fiindcă țara noastră a intrat 
în cea de-a doua conflagrație mondială la 22 iunie 

1941, iar America a intrat abia după atacul 
japonez de la Pearl Harbor, din 7 decembrie 
1941. Nu Mareşalul Antonescu a declarat război 
Americii, ci America a declarat război României. 
Ai băgat la căpățână, Popiescule ? Mai faci ? 
Să nu mai faci, băiatule, fiindcă prostia a început 
să doară al naibii” etc. Pe ce mizează clănţăul 
livrând un astfel de text? Pe faptul că aceia 
dintre suporterii săi mai sărăcuţi cu duhul, uşor 
de prostit, cei prea obişnuiţi cu idei mestecate 
de-a gata, vor şuiera cu bucurie: „Ai văzut, 
domne, ce bine i-a zis-o! Om mare, om deştept 
Vadim al nostru, are cultură, nu ca nenorocitul 
ăla de Popescu !”. Automat, tot articolul numi- 
tului Popescu e considerat maculatură, cât despre 
Popescu însuşi, dacă spune prostii despre 
Antonescu, musai să fie adevărat şi faptul că „îşi 
bătea nevasta evreică în gură, ca pe coasă”, cum 
mai relatează savantul C.V. Tudor în acelaşi text. 
Iar Gigi Becali e cu siguranţă „simpatic”, citat 
tot din C.V. Tudor. Fanii „tribunului” nu au 
prostul obicei de a şi verifica înainte de a se 
pune pe hăhăit şi batjocură. Mai bine, căci altfel 
le-ar pieri probabil cheful să mai ceară un rând... 

E greu de clasificat ce-a făcut „sociologul” 
C.V. Tudor în textul de mai sus - imbecilitate 
sau minciună ordinară ? Există în PRM cel puţin 
o persoană pe care ar fi putut s-o întrebe înainte 
de a se repezi să-şi sufle mucii pe rever : istoricul 
Gh. Buzatu. Aşa ar fi putut afla că Popiescu, 

Chelioja ş.a.m.d. ştie foarte bine ce spune. În 
virtutea tratatelor încheiate cu Germania nazistă 
şi Italia fascistă, România, condusă de mare- 
şalul Antonescu, a declarat război SUA pe 12 
decembrie 1941, la câteva zile deci după atacul 
de la Pearl Harbour, din 7 decembrie 1941. 

A rămas anecdotică reacţia preşedintelui 
Roosevelt care, primind comunicatul privind 
declaraţia de război, a cerut să se aducă o hartă 
a Europei ca să vadă unde se află exact această 
belicoasă Românie. A fost nevoie de nu mai puţin 
de 6 luni de zile până când, la insistenţele lui 
Molotov, SUA să-şi aducă aminte să declare la 
rândul lor război României, pe 6 iunie 1942. 

Produs tipic al maşinii de propagandă ceau- 
şiste, imun la propria-i prostie, C.V. Tudor nu se 
va împiedica nici această dată de „intelectua- 
lisme” ca adevăr, realitate, date istorice. El va 
zbiera că, chiar dacă Popescu are dreptate, asta 
nu înseamnă că nu e chel, nebun, alcoolic, incult, 
că nu-şi bate nevestele, copiii, ca n-are vilă la 
Breaza etc. etc. lar dureros de mulţii români 
care se uită-n gura lui ca în gura raiului vor zice 
din nou cu un fior de plăcere în suflet: „Ce bine 
i-a zis-o ! ”. Dacă, totuşi, măcar unul dintre aceştia 
va încerca de-acum înainte să gândească şi cu 
capul lui când vorbeşte sau scrie „marele om”, 
atunci articolul de faţă n-a fost în zadar. 


Vis şi prostie 


Unul dintre paradoxurile existenţei mele este 
generat de dorinţa năvalnică a numeroase per- 
soane de ambe sexe de a-mi împărtăşi experienţe 
paranormale, ufoistice, astrologice, halucinatorii 
sau, cel mai adesea, de a-mi povesti visele lor. 
Se pare că faciesul meu sugerând vag dementa, 
coroborat cu faptul că am scris într-o vreme ceva 
încadrabil drept SF, îndeamnă la astfel de con- 
fesiuni. În faţa mutrei mele rămase de piatră, de 
care se loveşte frenezia lor fierbinte, respectivii 
sunt cuprinşi de o nedumerire tristă. Dacă ar 
putea ghici ce gândesc în acele clipe ar fi cuprinşi 
de groază. 

Pentru mine, vis înseamnă prostie. Fantezie 
înseamnă prostie. Cineva care îşi povesteşte visele 
sau cineva care fantazează sans rivages e cu 
siguranţă foarte puţin capabil să înţeleagă realul. 
Formula stas este se făcea că..., după care poate 
urma orice: câini care zboară mâncând pietre, 
cruci vorbitoare unse cu gem, lumină ca apa, 
o casă cu ochi. Sunt lucruri nesupuse nici unei 
legităţi, secreţii mentale goale de sens, gaze de 


92 Cristian Tudor Popescu 


eşapament ale creierului. Cei mai mulţi dintre 
povestitorii de vise, fără să le-o ceară nimeni, 
sunt şi pasionaţi interpreţi de vise, fie ale lor, fie 
ale altora. Aceştia au făcut posibilă una dintre 
cele mai mari escrocherii intelectuale din istoria 
umanităţii, psihanaliza lui Freud. 

Tot din ideea de vis se trage şi o bună parte a 
literaturii proaste a lumii. Prozatorii şi poeţii 
despre care se spune îndeobşte că au fantezie 
sunt cei care au nesimţirea de a pune pe hârtie 
tot felul de împreunări de imagini sau cuvinte, pe 
principiul să nu se înţeleagă nimic, să şocheze, 
să nu aibă nici o legătură cu realitatea. Întrebat 
de ce a scris aşa, şi nu altfel, un astfel de „creator” 
îti răspunde zâmbind superior că asta e viziunea 
lui, alimentată de şuvoiul imaginaţiei, căruia nu 
trebuie să i se pună stavilă. 

Rar o utilizare mai nelegitimă, de-a dreptul 
penală, a cuvântului imaginaţie. Una e fantezia, 
Şi alta, cu totul alta, imaginaţia. A imagina presu- 
pune  recompunerea unui univers suprareal 
pornind însă de la fragmente de real, pe baza 
unei logici care poate fi ad-hoc, poate fi sui 
generis, dar care este, în straturile ei adânci, 
coerentă şi consecventă. 

Detest jurnalul ca formă a literaturii. Mai 
ales jurnalul produs de un scriitor - mai degrabă 
îl citesc pe al unei merceoloage cu permanent. 
Cu cât se vrea mai mult o expresie sinceră, 
dincolo de literatură, a existenţei scriitoriceşti, 
cu atât e mai aproape nu de literatură, ci de 
literaturizare. Jurnalul de scriitor e un travesti 
unsuros, un deghizament inutil şi de prost-gust, 
o târfă cu respect care se pretinde imaculată ca 
foaia albă de hârtie. La nivelul cel mai de jos, 
e vorba despre o contrafacere a realităţii menită 
să lovească perfid în neprietenii respectivului 
scriitor, ajunşi personaje „reale”, deformate 
după necesităţi, sub acoperirea subiectivităţii 
declarate a speciei jurnal. La niveluri mai înalte 
avem de-a face cu o autoglorificare a autorului. 
Scriu din ce în ce mai prost, zice autorul în 
jurnal. Sau: nu mai pot să scriu deloc. Asta nu 
va să zică altceva decât: sunt un geniu, căci 
numai un geniu îşi poate permite să scrie prost şi 
să şi „recunoască” asta după ce, evident, a scris 
capodopere, numai un geniu îşi poate descrie cu 

minuţie impotenţa literară, pe principiul nu se mai 
scoală, dar ce distins atârnă. Un profesionist corect 
cu sine şi cu cititorii, în cazul în care constată că 
nu poate să scrie sau scrie prost, atunci nu publică. 
În nici un caz nu se fandoseşte pe sute de pagini 
de „jurnal”, la preţul de lei 169.000. 

Trecând peste acest prim nivel de respingere, 
găsesc în Jurnalul lui Cărtărescu tot felul de vise 
povestite nouă de către autor cu o insistenţă care 
frizează kitsch-ul. Să-şi povestească visele, asta 
face şi coana Gheorghiţa, la coadă la lapte, 
şi coana Gheorghita nu e scriitoare. Pentru mine, 
a relata în public un vis - secreție mentală 
proprie şi personală, cu tot atâta relevanţă pentru 
auditoriu cât culoarea fecalelor naratorului în 
dimineaţa respectivă — e semnul sigur al ţopeniei. 
În literatură, visul e o formă „slabă”, o inutilă 
ficţiune în ficţiune, un trandafir vopsit. Nu 
degeaba atâtea povestiri proaste se termină cu 
trezirea naratorului din vis. 

Bun, i-am citit şi visele lui Cărtărescu, să văd 
până unde merge. Şi ce-am văzut m-a pus defini- 
tiv pe gânduri. Nu mai e vorba despre amănunte. 
În cauză este atitudinea faţă de literatură a auto- 
rului splendidului Levant şi al superbei Nostalgii. 
Obsesia lui Mircea Cărtărescu,  eventrată 
monstruos în acest jurnal, este literatura ca 
performanţă. Să scrii măcinat de gândul pre- 
miilor literare, al topurilor, al rivalităţilor, al 
promovării textelor tale pe toate căile! Spre 

deosebire de Mircea Cărtărescu, eu am făcut 
ceva mai mult sport în viaţă, chiar de perfor- 
manţă. De asemenea, sunt un adept al concu- 
renţei ca motor al dezvoltării în economia de 
piaţă. Dar în literatură aşa ceva mi se pare de 
neconceput. Pentru mine, a face literatură e 
totuna cu a iubi. Iar iubirea nu poate fi gândită 
nicicum ca performanţă. Iubirea, nu sexul, 
iubirea în sensul apostolului Pavel nu poate fi 
premiată, nu e pe locul unu, doi sau trei, nu are 
grade de comparaţie. Nu iubeşti mai bine sau 
mai prost. Nu eşti mai valoros în iubire decât 
altul - toţi adevărații îndrăgostiţi din lume sunt 
egali. În iubire nu te poţi antrena ca să obţii 
rezultate mai bune. Iubirea nu se naşte în urma 
unei pregătiri complexe, a unei alimentaţii ştiinţi- 
fice, a unui efort de voinţă îndelung educată. Ea 
vine sau nu vine când dă Dumnezeu. Tot aşa, mii 
de cărţi citite, rumegarea vieţii marilor scriitori, 
cenaclurile, călătoriile la simpozioane interna- 
tionale nu garantează cu de-afurisenie naşterea 
literaturii. Cum şi atitudinile căutate în viaţă, 
asceza în chilia proprie contemplându-ţi buricul 
sau viciul public şi zgomotos al beţiei, sexului 
sau drogului pot să te facă nu un mare scriitor, 
ci, adesea, un rahat în ploaie. 

Ca şi iubirea, literatura înseamnă să atingi 
sufletul celuilalt. Mircea Cărtărescu a văzut cu 
siguranţă Oglinda, dar văd că n-a reţinut fraza 
fundamentală a gândirii artistice tarkovskiene : 

„Arta e făcută nu să creeze idoli, ci să mişte 
suflete”. În literatură şi în iubire, trăieşti cu un 
Singur adversar în faţă: propriul tău creier, 
alunecos şi plin de pete de întuneric. Tendinţa 
continuă a acestui chil şi ceva de materie cenuşie 
e să distrugă ce a creat. Să falsifice forţa pură a 
emoţiei. Să maimuţărească adevărul uman. Să-ţi 
bareze drumul spre ceilalţi. În literatură şi în 
iubire trebuie să lupţi cu propriile tale angoase, 
cu resemnarea, cu automistificarea, cu suspi- 
ciunea, cu lehamitea, cu abandonul... 

Văd că pe Mircea Cărtărescu îl obsedează 
„Femina”, „Goncourt”, premiul Uniunii Latine 
şi, bineînţeles, Nobelul. Pe mine nu mă obse- 
dează, întrucât de multe ori se întâmplă să iau 
Nobelul fără să mă duc la Stockholm. Eu nu 
sunt un scriitor internaţional şi nici nu mă 
pasionează să fiu. Nu scriu pentru americani, 
portughezi, nemti sau filipinezi. Dacă vor ajunge 
vreodată să mă citească, să fie sănătoşi. Dar 
acum, cât mai pot să simt stiloul în mână, scriu 
pentru mine şi pentru nenorociţii ăştia de 
români, coada cozilor, ciuca bătăilor, ultimele 
găini din gostat pe harta Europei. Când o garde- 
robieră, un pensionar, un student, un medic, un 
şofer, un român de pe stradă, pe care nu l-ai 
văzut în viaţa ta, îţi spune sau îţi scrie că nu vrea 
să-ţi ceară nimic, că nu vrea să-ţi dea nimic, 
vrea doar să ştii că i-a mers la suflet ce-ai scris 
sau ce-ai spus, ăsta e Nobelul. Transcriu ultimul 

premiu Nobel, care nici nu ştiu dacă e pentru 
literatură, aşa cum l-am primit de pe e-mail: 


From: „Eugen Balteş” < exg(apersonal.ro > 
To: <conduce(aadevarul.kappa.ro > 
Sent: Saturday, July 14, 2001, 1:08 AM 


„Domnule Cristian Tudor tocmai urmăresc pe tvr 
emisiunea aia de erai îmbrăcat într-o cămaşă albastră 
nici nu ştiu cum se numeşte. E vineri spre sâmbătă 
perioada aia în care băieţaşul de cartier îşi traslatează 
metafizicul de care e în stare spre o lenevire mocirloasă 
şi transpirată de căldura de afară. Eu un tânăr dominat 
de frică şi laşitate ce dă în complicitate cu mizeria nu 
ştiu de ce iubesc un „nebun” în cămaşe albastră o 
chelie ce exprima o structură osoasă şi răspicată. 

Pentru mine nebunul ăla reprezintă singura realitate 
într-o lume putredă de moli şi lipitori. 


Do you want a free e-mail for life? Get it at http : // 
www.personal.ro/ 


O statuie pentru Puiu Paşcu 


De 1 Decembrie vom vedea floarea Armatei 
române defilând cu mâna pe armă. Elicoptere, 
tancuri, tunuri, plutoane conduse de ofiţeri 
destoinici, gata să intre de mâine în NATO sub 
semnul amintirilor de glorie ale neamului: 
Rovine, Călugăreni, Plevna, Mărăşeşti, Tatra... 
Soldaţii români nu au armele supertehnologizate 
ale alianţei atlantice, dar au curaj, credinţă şi 
dragoste de ţară. Ei vor şti să răspundă, în faţa 
tribunei oficiale, cu toată forţa plămânilor 
tineri : „N-o să credem, să trăiţi ! ” când domnul 
Ioan Mircea Paşcu, ministrul Apărării Naţionale, 
va rosti cu glas ferm şi vibrant: „Să nu credeţi 
că mă lupt eu cu Becali!”. 

Marii bărbaţi militari ai românilor au fiecare 
câte o vorbă, fie reală, fie literară, spusă într-un 
moment crucial, care le-a rămas lipită pe frunţile 
de eroi: „Eu îmi apăr sărăcia, şi nevoile, şi 
neamul”, „Pohta ce-am pohtit”, „Că Moldova 
nu-i a mea, nici a voastră...” „Ostaşi, vă ordon, 
treceţi Prutul! ”. DI Paşcu, capul Armatei în 
zilele noastre, intră în istorie cu acest avertisment 

memorabil, rostit miercuri 21 noemvrie, anul 
2001 după Hristos, pe aeroportul Otopeni, ca 
răspuns la o întrebare a Evenimentului zilei privind 
afacerile cu terenuri din proprietatea MApN ale 
rechinului mitocan Gigi Becali: „Să nu credeţi 
că mă lupt eu cu Becali!”. 

DI ministru transmite astfel un mesaj impor- 
tant pentru naţiune. Fiecare om în uniformă ia 
aminte la spusele ministrului Apărării Naţionale : 
„Păi, dacă dom” ministru nu se luptă, noi ce-am 
înnebunit, să ne încăierăm cu toţi becalii ăştia ? 
Mai luăm şi vreo sancţiune dacă ne dăm la ei! ”. 
Soldatul român înţelege că poate primi oricând 
ordin să meargă în Afghanistan să-l caute pe bin 
Laden prin peşteri, să-i înfrunte pe talibani, dar 
ca să lupte cu becalii, asta e prea mult. Simplul 
cetăţean, cel pe care becalii îl fură zilnic, îl 
strivesc în tribunale cu judecători cumpăraţi, 
îl stropesc cu noroi din goana Mercedesului, 
când nu-l calcă, şi tot ei îl înjură de mamă, 
auzindu-l ce zice pe dl ministru nu al Tineretului 
şi Sportului, ci al Armatei, în care, dintre toate 
instituţiile statului, are cea mai mare încredere, 
va fi renunţat să-şi mai caute dreptatea pe la 
diverse uşi şi va lua o hotărâre înţeleaptă : se va 
duce să se spânzure. 

Dincolo de greşelile lui politice, dincolo de 
înfrângerea alături de Hitler, militarul Antonescu 
câștigase, cât a fost la putere, lupta cu corupţia, 
băgând spaima în escroci. Ca să dea măsura 

exactă a campaniei anticorupţie pe care tocmai a 
declarat-o deschisă, precum şi a vremurilor pe 
care le trăim, premierul Năstase nu are decât să 
înlocuiască, dacă tot le dă jos, statuile lui 
Antonescu cu cele ale ministrului de Război Puiu 
Paşcu. 


Cool - marfă rece 


N-am găsit un cuvânt românesc mai potrivit 
decât acest „cool” englezesc ca să răspund la 
întrebarea „Cum a fost?” Filantropica lui Nae 
Caranfil. În argoul puştimii, „cool” e de foarte 
bine, înseamnă „marfă”, adică ceva valabil, ca 
lumea, meserie. Aşa e şi filmul lui Nae. Dar 
cool înseamnă în primul rând, în engleza curentă, 
rece. Şi filmul lui Nae e şi aşa. Marfă rece. 

Nae Caranfil este un regizor putred de deştept. 
Spre deosebire de figurile tenebroase, monosila- 
bice, afişând primitivismul genialoid, ale regizo- 
rilor români cu ştaif, ochelarii încă tânărului 
Nae sclipesc de cultură şi isteţime. El vine spre 
cinema dinspre cinema, ca Truffaut, face film ca 
un om care a văzut multe filme. În extraordinarul 
său început, E pericoloso sporgersi, Nae reuşea 
miracolul : din substanţa şi structurile pe care 
le-aş numi peliculare (echivalentul în cinema al 
atributului livresc pentru literatură) ale filmului 
ţâşnesc la răstimpuri emoția, adevărul, viaţa. 
Jocurile mecanice ale grotescului, burlescului, 
funambulescului, pe care Nae le cunoaşte foarte 

bine, năşteau acolo un cinema viu, cald, de neuitat. 
În Asfalt tango, momentele fertile sunt mai puţine, 
mecaniqul făta mai puţin vivant. Filantropica 
începe prin a reproduce, în primele 20 de minute, 
aerul şi structura din American Beauty : profe- 
sorul sărit de 40 care face o fixaţie erotică pentru 
liceeana blondă, prostiile pe care le declanşează 
din această cauză. Până şi faciesul lui Mircea 
Diaconu aduce izbitor cu cel al lui Kevin Spacey. 
Figura cu cuplul care scoate un ban păcălind 
lumea dintr-un restaurant de lux cu o scenetă 
melodramatică pare inspirată din Idioții lui Lars 
von Trier, care începe exact aşa. Ca să nu mai 
vorbesc despre simpaticul citat cinematografic 
cu puştiul din reclamă aruncând racheta ruptă 
aidoma antropoidului din 2001 - o odisee spaţială 
osul de vită. Din nou, Nae cel pelicular. Numai 
că, de data aceasta, viaţa nu mai sare de nicăieri. 
Scenariul curge bine articulat, umor este, de 
răsturnări de situaţie aproape bulevardiere nu 
ducem lipsă - dar personajele nu trăiesc. Ele sunt 
doar proiecţii încărcate cu inteligenţa lui Nae: 
escrocul Pavel Puiuţ, scriitorul clasic român 
răcnind în bodegă, poetul Gării de Nord, 
partenera de înscenări a „profesorului Popescu” — 
prea deştepţi pentru a exista. Cu fiecare imagine, 
cu fiecare replică, Nae pare că vrea să 
demonstreze ceva, nu atât nouă, celor din Sala 
Palatului, cât unui public virtual. Şi acesta e un 
lucru grav, care-i ia cinemaul lui Nae - în 

E pericoloso... el e mare şi pentru că nu vrea să 
demonstreze nimic. Când bietul belfer „Popescu” 
îşi ia seama deraierilor sale financiare şi 
existenţiale, când cuvintele sale „Sunt doar un 
profesor de liceu care trebuie să predea clasicii 
literaturii române” ar trebui să construiască un 
puternic contrapunct emoţionant, am rămas rece, 
aproape înţelegându-i pe mâncătorii de popcorn 
din sală care continuau să râdă din inerție. 

Tot ce-am scris până acum poate fi cu uşu- 
rinţă minat de ridicol: când un film românesc 
apare din an în paşti şi când mai e şi un film bun, 
mai are rost să analizezi? Zi mersi că-l vezi! 
Totuşi, ţin prea mult la regizorul Nae Caranfil ca 
să nu-i spun că drumul pe care o poate apuca de 
la Filantropica încolo e frumos, lesnicios şi sterp. 
Încă puţin şi dă în aşa-zisul postmodernism, 
pseudonimul făcăturii neînsufleţite a zilelor 
noastre. L-aş ruga deci pe Nae, cu toată dra- 
gostea, să-şi mai taie din creier şi să-şi mai 
scociorască prin suflet. Să vadă mai puţin filmele 
şi mai mult oamenii. Pe scurt, să fie mai filantrop. 


Revoluţia - un Caritas al sângelui 


„Revoluţia română nu a avut loc pentru ca 
unii - o pătură minoritară - să se îmbogăţească 
pe căi obscure” — a spus vineri dl Ion Iliescu. Ce 
n-a spus preşedintele este motivul pentru care a 
avut loc, totuşi, revoluţia respectivă. Nici nu era 
nevoie, întrucât răspunsul a venit foarte repede : 
pentru ca dl preşedinte Ion Iliescu să poată 
breveta revoluționari. Aseară, la Cotroceni, s-a 
pus la cale validarea a optsprezece mii de bucăţi, 
eroii neamului românesc, care va să zică. Drept 
e că ei au fost certificaţi de fostul preşedinte 
Constantinescu, dl Iliescu doar o să le dea patala- 
maua la mână. 

Întrucât atâtea mii de inşi nu încap la 
Cotroceni, au fost chemaţi la întâlnirea directă 
cu preşedintele, pentru a fi brevetaţi, 143 de 
eroi, primii între egali, crema cremelor în materie 
de activităţi revoluţionare. La o primă privire 
asupra listei oficiale, sare în ochi, la poziţia 66, 
numele strălucitor al senatorului PSD Ilie Plătică 
Vidovici, reprezentantul asociaţiei Ecoforum 
Club Tineri Eroi. După ce a luptat puternic în 
'89, dl Vidovici, spre deosebire de alţii care s-au 

lăsat pe tânjală, a continuat să revoluţioneze 
România de la Galaţi. Poliţia, Parchetul şi presa 
i-au consemnat cu sfinţenie isprăvile: „Zeci de 
miliarde din rambursări ilegale de TVA coordo- 
nate de senatorul PSD Plătică Vidovici”, „Mafia 
alcoolului din Galaţi, ocrotită de Plătică Vidovici”, 
„Dosarul Sidex - presiunile politice ale senato- 
rului de tablă Plătică Vidovici”, „Senatorul Plătică 
vinde şi deşeurile de inox din Sidex”, „Familia 
lui Plătică Vidovici controlează comerţul cu benzen 
din Sidex” etc. etc. 

O altă personalitate revoluţionară figurează 
cu nr. 134: Chiuzbaian Gavril Iosif. Este chiar 
fostul ministru al Justiţiei în cabinetul Văcăroiu, 
umflatul vopsit care a rămas celebru printr-un 
sperjur ordinar, „uitând” să menţioneze la depu- 
nerea jurământului de ministru că este membru 
PUNR. Mai presus de ministrul Minciunii, adică 
la poziţia 133, apare fostul primar al comunei 
Voluntari, actualmente viceprimar, traseistul poli- 
tic PDSR-PD-ApR Manole Ştefan. Amic al celui 
care a născut din pântecul său generos nenu- 
măraţi revoluționari cu certificat, marele Bebe 
Ivanovici, dl Manole s-a împroprietărit cu Ilha 
de teren în zona Voluntari, a prosperat ca 
primar - două limuzine, o vilă cu trei etaje, 
diverse proprietăţi - fără să se împiedice de 
acuzaţiile de abuz în serviciu şi deturnare de 
fonduri. El a pus în posesie diverşi particulari cu 
terenuri aflate în administrarea Armatei, fiind la 
originea scandalului MApN-Becali. 

La poziţia 99 avem şi un atlet al artelor, 
cântăreţul Gheorghe Gheorghiu, supranumit 
„Bivolul”. Acesta îşi foloseşte titlul de 
revoluţionar şi experienţa câştigată în bătălia cu 
opresorii din '89 într-o încleştare pe viaţă şi pe 
moarte pentru stăpânirea unui garaj de 13 mp 
din str. Grigore 'Ţăranu nr. 6, Bucureşti. Însuşi 
Secretarul de stat pentru problemele revoluţio- 
narilor, lordan Rădulescu, călcând în picioare, 
cum îi stă bine unui revoluţionar, separaţia 
puterilor în stat, încearcă să sperie Judecătoria 
sectorului 5 printr-o scrisoare cu antetul Guver- 
nului României în care cere ca Gheorghiu să fie 
lăsat netulburat în posesia garajului. 

Cum spuneam, toţi aceştia sunt vizibili la prima 
vedere. La o a doua, cine ştie câte alte personaje 
remarcabile mai ascunde lista lui Iliescu. Ca să nu 
mai vorbim despre toţi cei optsprezece mii... 

Miza acestor liste nu este doar gloria. Spre 
deosebire de cei ucişi în decembrie '89, revolu- 
ţionarii cu brevet trebuie şi ei să trăiască. Şi să 
trăiască bine. Scutirea de impozite şi facilităţile 
conducând la terenuri, spaţii comerciale, maga- 
zine etc., din care s-au înfruptat ani de zile aceşti 
martiri vii, au fost suspendate sub fostul ministru 
de Finanţe Remeş. Acum, se fac presiuni 
năpraznice pentru ca ele să fie reintroduse. 
Consfinţind şi asta, dl Iliescu va pecetlui, după 
12 ani, transformarea Revoluţiei într-un Caritas, 
SAFI sau FNI, în care unii au băgat sânge şi alţii 
au scos bani. 

Întâlnirea de la Cotroceni s-a desfăşurat cu 
interzicerea totală a accesului presei. Poate că dl 
Iliescu i-a lăsat pe ziarişti să le crape buza de ger 
pe la porţi ca să nu-i crape domniei sale obrazul 
de ruşine. Slabă speranţă însă, devreme ce, după 
12 ani de mocirlă legală şi morală în România, 
dl preşedinte are tupeul să afirme : „pledez împo- 
triva celor avizi de îmbogăţire pe orice căi, lipsiţi 
de scrupule, de respect faţă de criterii legale sau 
morale”. Avizii ăştia au prosperat sub dl preşe- 
dinte, care, în numele unui înşelător „consens”, 
nu s-a delimitat public niciodată de nici un corupt, 
de nici un intrigant, de nici una dintre jigodiile 
care-i foiesc tot timpul prin preajmă. Singurul 
tip de consens pe care a reuşit să-l realizeze dl 
Iliescu a fost cârdăşia... 

O ultimă şi inutilă întrebare, dle preşedinte : 
mai ştiţi cine a fost Liviu Babeş? Îmi îngădui să 
vă reamintesc : românul care purta acest nume 
şi-a dat foc pe pârtie, la Braşov, în primăvara lui 
'89, protestând împotriva regimului ceauşist. 
Dumneavoastră v-aţi ars carnetul PCR în noaptea 
de 21 decembrie '89, Liviu Babeş şi-a ars pro- 
priul trup. Rugămintea sussemnatului ar fi să vă 
gândiţi o clipă la Liviu Babeş atunci când veţi 
pune stiloul pe hârtie ca să-l faceţi pe Plătică 
Vidovici revoluţionar pe vecie. 


Puzzle România 


Până pe la vârsta de 25 de ani îmi era jenă să 
rostesc fraze având ca subiect România. Tăceam 
uluit, chiar speriat, când alţii de vârsta mea 
ziceau cu nonşalanţă: România este... România 
face... România nu face... România trebuie... 

Şi astăzi cred că e o dovadă de nesimţire să 
pronunţi sau să scrii astfel de fraze înainte de a 
împlini o anumită vârstă şi a avea în spate ceva 
ani de muncă în această ţară. Despre subiectul 
România am scris şi eu. Uneori cu durere, alteori 
cu furie. Dar nu mi-am imaginat vreodată că aş 
putea lansa public iniţiative de redesenare a hărţii 
politico-administrative a ţării, pe motiv că e cam 
veche. Şi pentru un guvern e necesară o lungă 
perioadă de reflecţie, consultări, testări, fie şi 
doar pentru a ajunge să formuleze aşa ceva, 
darmite pentru un muncitor cu pixul — m-aş simţi 
ca şi cum i-aş cere mamei mele să-şi facă nişte 
operaţii estetice, întrucât e cam bătrână. Or, în 
anii din urmă, tot aud, cu uluiala de odinioară, 
feluriţi surtucari, de prin Ardeal şi nu numai, 
cum visează să tranşeze România cu drujba, 

urmând să coasă pe urmă bucăţile după o schemă 
care le place lor mult. S-o facă semilunară, 
toroidală, pătrată, mozaic, puzzle, cubul Rubik. 
Cu o Românie aşa cum este le e ruşine. Că 
persoane de soiul lui Gusztâv Molnâr sau Bakk 
Miklós articulează repetat şi cu dicţie autono- 
mizare, regionalizare, federalizare, nu mă miră: 
e vorba probabil despre nostalgia după Regiunea 
Mureş Autonomă Maghiară de pe vremea lui 
Gheorghiu-Dej. Ce-o fi însă în ţeasta unui critic 
de poezie remarcabil, cum e Al. Cistelecan, sau a 
unor prozatori inteligenţi, ca Daniel Vighi şi Caius 
Dobrescu, atunci când o fac pe memorandiştii 
pentru regionalizarea României ? Probabil că jena 
pe care aştept s-o descopăr la ei mă încearcă doar 
pe mine, întrucât nu sunt un intelectual subţire. 

Şi, pentru că nu sunt un intelectual subţire, 
nu pot să închei decât cu un banc țărănesc din 
vremea colectivizării. Tot aşa cum umblă acum 
ceata lui Gusztâv Molnâr să ne convingă ce 
bună-i regionalizarea, activiştii PCR se sforţau 
să ducă muncă de lămurire cu ţăranii nehotărâţi 
să intre în colectivă. Bade Vasile, pământul nu 
ţi-l luăm, el intră la colectivă, adică rămâne tot 
al matale, dar sub altă formă. La care badea 
Vasile îngusta ochii şi îl întreba pe tovarăşul de la 
raion : adică, cum ar veni, dacă îmi tai dumneata 
mie sula şi mi-o pui pe piept rămâne tot a mea, 
dar sub altă formă? 


Caranfili şi filantropi 


După ce am mai văzut o dată Filantropica lui 
Nae Caranfil, mi se întâmplă un lucru extrem de 
rar în viaţa mea din cinema : simt nevoia să mai 
scriu o dată despre acest film. În finalul primei 
scrieri, îl rugam pe Nae Caranfil să aibă mai 
multă priză directă la uman, să fie mai filantrop. 
Greşeam. E lipsit de sens să rogi caranfilul să fie 
filantrop. 

Numesc caranfil tipul de ecranom pe care îl 
desenează Nae în Filantropica. Fireşte, ecran- 
oamenii nu sunt oameni, sunt făpturi bidimen- 
sionale de lumină, ceea ce nu înseamnă că nu se 
nasc, îmbătrânesc şi mor, fiind şi ei împărţiţi în 
rase, după distanţa faţă de om. Filantropul calcă 
mereu pe realitatea omului, încearcă să se 
confunde cu el, se străduieşte să recreeze pe 
pânză trăiri şi emoţii „autentice” ; când reuşeşte, 
rezultatul poate fi şi suprauman : ecranomul de 
pe pânză îţi comunică o vibraţie sufletească de o 
intensitate pe care n-o poţi găsi în nici o fiinţă 
omenească. Când eşuează, senzaţia de falsitate, 
de superficiu, e insuportabilă. 

Caranfilul e prudent - se ţine mereu la un 
pas-doi în faţa omului real, uneori se poate lăsa 
să ajungă la microni distanţă de el, dar nu îl 
atinge niciodată. Toate sentimentele lui sunt 
dublu jucate : pe acest ecranom, petele de sânge 
nu transmit durere, lacrima nu naşte lacrimă, 
râsul nu e râsul lui, e împreună cu noi, specta- 
torii. Lui nu i se întâmplă cu adevărat ceva, el nu 
e niciodată în primejdie, nu e umilit, nu e iubit, 
el trăieşte şi vorbeşte pe ecran ca şi cum ar 
povesti despre ce i s-ar putea întâmpla, poate nu 
chiar aşa, unui om care seamănă cu el. Nu ne e 
scârbă, nici milă, nici teamă de caranfil. Cu el ne 
râdem : toată gama sentimentelor e suplinită prin 
forme ale râsului. În loc de te iubesc, te râd. În 
locul urii — rânjetul. În locul tragediei, surâsul 
trist, în locul râsului - hohotul. 

Caranfilul populează tot ce-am văzut eu din 
Nae: E pericoloso sporgersi, Asfalt Tango, 
Filantropica. În E pericoloso... se întâmplă un 
lucru rar şi preţios: de câteva ori, caranfilul 
calcă omul. Impresia de o clipă că sângele nu e 
bulion, că râsul e oglinda durerii poate fi mai 
atingătoare decât sângele şi durerea înseşi. În 
Filantropica, Nae ţine caranfilul din scurt în 
modul cel mai premeditat cu putinţă. Iată de ce 
n-avea rost să-l rog pe Nae să se apropie de om. 
EI face în acest film un pas calculat şi hotărât în 
direcţia îndepărtării de ecranomul filantrop, tipic 
pentru perioada de creaţie sub comunism a 

cinematografiei noastre. Filantropia, sforţarea de 
a recrea realitatea umanului pe ecran, a dat şi 
eşecurile, şi capodoperele acelei vremi. Cu riscul 
de a nu atinge altitudinea Pădurii spânzuraților, 
a Reconstituirii sau a lui Iacob, Nae mizează pe 
caranfil. 

Ce rezultă e un film care reformulează din 
temelii atitudinea publicului românesc faţă de 
cinematograful românesc. Lăsând la o parte 
stupizeniile gen Sergiu Nicolaescu, vandabile cât 
va fi omul un pic maimuţă, la filmele româneşti 
bune de dinainte de '89 şi chiar câţiva ani după, 
românii intrau ca să evadeze din realitatea 
contrafăcută a României. Ficţiunea grotescă era 
afară, românii căutau adevărul vieţii pe ecran. 
De aceea era la mare preţ filantropul. De la un 
film mare al lui Daneliuc, să zicem Această 
lehamite, ieşeai ori hotărât să faci încă o revoluţie, 
ori cu gândul sinuciderii. La Filantropica nu 
evadezi în iluzie, nu rupi contactul cu lumea 
de-afară: mergi la film, şi filmul e bun, dar 
rămâne film. Mai mult, filmul lui Nae Caranfil 
dă senzaţia unei cinematografii româneşti 
normale, cu filme multe şi de toate felurile, 
istorice, proaste, sexy, comedii, capodopere, din 
care ar face parte. O cinematografie care nu 
există. Când cineva sculptează o statuie în deşert 
o face într-un fel, când statuia va sta în mijlocul 
Parisului o face altfel. Nae lucrează în deşert ca 

şi cum s-ar afla în mijlocul Parisului. Şi parcă aş 
vrea să cred că filmul lui poate forţa naşterea 
acestei cinematografii. 

Şi mai mult: caranfilul în locul filantropului 
(refuzul naturelului simţitor care a înnămolit 
această ţară, ecartul continuu faţă de real) dă 
senzaţia unei ţări normale în jurul sălii de cinema. 
Deşi imaginea Bucureştiului în Filantropica e 
lipsită de menajamente, posedând toate ingre- 
dientele României atroce - câini, cerşetori, ban- 
diţi, aurolaci, killeri —, totuşi, felul cum se uită 
Nae la toate acestea te face să crezi, pe tine, 
spectator român, că răul şi grotescul sunt adunate 
de Nae pe ecran, ca să ne râdem, noi pe noi, şi 
România de afară e cât de cât mai curată. 

Oricât ar părea de ciudat, nu discursurile 
politicienilor, ci faptul că a apărut un film ca 
Filantropica mă face să sper şi să cred că vom 
intra la toamnă în NATO. Chiar dacă eu voi 
rămâne pe dinafară, cu gândul că în filmele lui 
Nae n-a murit până acum nimeni şi că aş vrea să 
văd un caranfil în faţa semnului absolut al 
realului: moartea. 


Baltazar Constantinescu 


- Eşti prost. 

Membrul Uniunii Scriitorilor din România 
clatină din cap cu milă. 

- Vrei să-ţi spun eu ce înseamnă să fii 
scriitor ? 

Membrul are un chip sec, de găină de pradă, 
din astfel de inşi ţâşneşte uneori adevărul ca 
puroiul. 

- Să zicem că scrii un roman. Cum îţi alegi 
numele personajului principal ? 

- Ştiu eu? Depinde de cum vrei să-l constru- 
ieşti. Numele trebuie să fie un soi de petic cald, 
să se lipească intim de personaj... 

- Eşti prost. Ion Rus, de pildă, e un nume 
bun? 

- Nu ştiu. Nu pot să-mi dau seama aşa, în 
abstract... 

Membrul râde. 

- E un nume prost. În literatură trebuie să ai 
nume bun. Nume bun e Baltazar Constantinescu. 
De câte ori vine vorba despre personajul ăsta nu 
spui el, nu laşi fraza fără subiect, a făcut, 

a dres. Repeţi sistematic Baltazar Constantinescu 
a făcut, Baltazar Constantinescu a dres... 

- Bine, şi ce-i cu asta? 

- La o carte de trei sute de pagini, punând 
cap la cap toţi Baltazar Constantineştii, câştigi 
în medie o coală editorială în plus faţă de cazul 
în care l-ar fi chemat Ion Rus. 

Zile în şir după această discuţie n-am mai 
fost în stare să citesc nici din Borges ; mă opream 
după câteva pagini cuprins de greaţa fărărostului. 


Parchetarul General combate 
disprețul prin ridicol 


Dispreţ faţă de însemnele României. Aşa 
califică procurorul general Joița Tănase into- 
narea imnului Ungariei de către conducătorii 
UDMR la Târgu-Mureş. Până la disprețul 
udemerist însă, însemnele susamintitei Românii 
ar putea să fie înecate în ridicol de către chiar dl 
Joița Tănase. Înainte de a-l apuca autosesizarea, 
dl parchetar general ar fi trebuit să-şi sune mobi- 
lizarea generală pentru neuronii săi, în vederea 
unui atac cerebral asupra problemei. Potrivit art. 
236 din C.P., care face vorbire cât se poate de 
imprecis despre disprețul pentru însemnele 
României, pedeapsa este închisoarea de la 6 luni 
la 3 ani. Adică ce face dl parchetar general, bagă 
toată conducerea UDMR, tot Consiliul Repre- 
zentanţilor Uniunii la puşcărie? Pentru că au 
cântat un cântec care se întâmplă să fie şi imn de 
stat al Ungariei? Şi dacă-l cântau pe-al Americii, 
atunci se mai autosesiza Parchetul? Sâmbătă 
dimineaţă, celebrul tenisman croat Goran 
Ivanisevici a depus jurământul militar. 

Transmiţând imagini de la eveniment, CNN a 
pus ca fundal sonor imnul României, 
„Deşteaptă-te, române ! ”. Ce-ar trebui să facă 
acum Croaţia? Să dea în judecată CNN-ul, 
cerând întemnițarea conducerii postului de tele- 
viziune pentru dispreţ faţă de imnul croat? 
Evident, în cazul de la Târgu-Mureş nu e 
vorba despre o greşeală, cum s-a întâmplat la 
CNN. Un minim impuls raţional i-ar fi putut 
spune dlui parchetar general că are de-a face cu 
o provocare elementară. Udemeriştii au gândit 
aşa: dacă organele române vor sări cu Codul 
Penal pe noi după ce cântăm imnul Ungariei, 
imaginea în întreaga lume va fi aceea a unei 
Românii intolerante, crispate naţionalist, năpus- 
tindu-se asupra unor bieţi maghiari care au cântat 
de sărbătorile de iarnă un vechi cântec religios. 
În plus, UDMR mai poate aduce oricând şi argu- 
mentul că, în cazul banderolei negre cerute de 
şogorul Csaba de Ziua Naţională a României, 
care chiar a fost o lezare a simbolurilor româ- 
neşti, s-a delimitat cu claritate de infractor. Şi dl 
Joița n-a dezamăgit, s-a năpustit eroic ca un 
berbece asupra unei uşi larg deschise, pentru a 
se propti cu cornul în peretele opus. 
Întâmplarea de la Târgu-Mureş ar avea un 
caracter contravenţional, mai degrabă decât penal, 
definit limpede de Legea 75/1994, care prevede 
amenzi de la 25 la 50 de milioane lei pentru 
intonarea imnului altui stat în afara situaţiilor 

oficiale prevăzute. Lege limpidă, dar stupidă. 
Dacă nişte unguri din Ardeal, la o nuntă, cântă 
ținându-se de pahar imnul Ungariei, ce faci, 
umbli cu amenda după ei? 

Mai trist e că însuşi premierul Năstase s-a 
declarat „bucuros” că fapta maghiarilor „se 
măsoară cu legea”. Pentru dânsul o prostie pare 
să fie un prilej de bucurie. Îmi îngădui să-i atrag 
atenţia dlui prim-ministru că disprețul faţă de 
însemnele României se manifestă sistematic în 
această ţară, şi nu ungurii sunt campioni. Toate 
brutele şi beţivii care se înfăşoară în tricolor ca 
să poată înjura, scuipa şi lovi mai cu spor sub 
pretextul vreunui meci al Naţionalei de fotbal, 
toţi urangutanii politici de felul lui C.V. Tudor, 
care a insultat şi calomniat din nou, chiar la 
Parchetul General, pe preşedintele şi premierul 
ţării, toţi demagogii hămesiţi de capital politic 
care au compromis an de an Sărbătoarea 
Naţională încăierându-se la Alba-Iulia sau 
Bucureşti, toţi escrocii îmbogăţiţi peste noapte 
din Parlamentul României, fie români, fie 
unguri, care poartă insigna tricoloră sub ghemul 
de potlogării adunate în guşă, ce fac cu însem- 
nele României, domnule prim-ministru ? Pe ăştia 
n-aveţi de gând să-i băgaţi într-o zi la puşcărie ? 


Banii au miros 


Când scriu aceste rânduri, Sorin Ovidiu Vântu 
va fi apărut la Marius Tucă Show. Numeroşii 
telespectatori vor vedea că e brunet, costeliv, cu 
mustață, poate chiar cu barbă nerasă de câteva 
zile, şi că vorbeşte repede şi precis. Nu ştiu dacă 
la televizor se va sesiza formidabila mobilitate, 
de nevăstuică, a privirii. Nu ştiu dacă îşi va 
aprinde o ţigară de foi în timpul emisiunii. 
Oricum, apariţia lui în carne şi oase nu va aduce 
nici o iluminare cutremurătoare în minţile 
noastre de telespectatori. Ar fi fost mai sugestiv 
dacă pe ecran ar fi apărut, ondulând uşor, o 
siluetă plasmatică, fumurie şi lunguiaţă, cu un 
trabuc înfipt în ceea ce ar trebui să fie chipul. 
Pentru că domnul SOV nu există. El este doar 
una dintre nenumăratele feţe pe care le poate lua 
creatura mimetică închegată din fumul armelor 
care au tras foc automat pe 25 decembrie 1989 
într-o cazarmă din Târgovişte. 

Nu ştiu, de asemenea, ce va spune astă seară 
domnul SOV. Ştiu însă ce nu va spune. 

Creatura mimetică s-a multiplicat fulgerător 
în zeci de exemplare. În câţiva ani, a invadat 

prim-planul vieții publice din România: 
magnații fumului. Zeci de trabuce au prins să se 
agite prin aerul patriei — din ceața adunată astfel 
a început să plouă cu miliarde. Bani din fum, 
căci trabucul era singura legătură cu capitalismul 
a acestor felurite soiuri de hoţi. Istoria econo- 
mică a României ultimului deceniu va trebui să 
aducă în lumină acest aspect original: în capi- 
talism, la noi s-a pus accentul pe agricultură, în 
socialism - pe industrie, iar în tranziţie - pe 
furt. Principalul mijloc de producţie în aceşti 
ani a fost furtul, diversificat prin zeci de metode. 

Cum s-a născut domnul SOV ? Cei mai mulţi 
nu pot vedea astăzi dincolo de FNI. De fapt, 
părinții lui SOV sunt Petre Roman, Adrian Severin 
şi Nicolae Văcăroiu. În 1991, a fost lansată legea 
privatizării în prima ei formă. Ea comitea, în mod 
deliberat, o gravă eroare economică : proprieta- 
tea socialistă, colectivă, asupra mijloacelor de 
producţie era trecută pe bucăţi (de hârtie) în mod 
„echitabil” în proprietatea particulară, indivi- 
duală, a cetăţenilor. Nu era nimic echitabil şi nici 
logic în asta: cine a avut proprietate în comun 
neseparabilă nu poate primi proprietate individuală. 
Fabricile trebuiau fie restituite proprietarilor, cu 
compensările corespunzătoare pentru investiţiile 
statului, fie vândute pe bani adevăraţi, rapid, 
prin licitaţie. Veniturile adunate astfel la bugetul 
statului, cheltuite apoi în folosul public, ar fi 
fost singura formă corectă de redistribuire a 

proprietății comune de dinainte de 1989. 
Aşa-numitele certificate de acţionar n-au făcut 
decât să-i zăpăcească pe oameni de cap. Nu şi pe 
Vântu, care s-a mişcat în mare viteză, 
achiziţionând angro certificate la preţuri de nimic 
şi speculându-le apoi la sume fantastice. 
Cupoanele lui Văcăroiu n-au făcut decât să 
accentueze haosul, din care a profitat cine 
trebuie. Nici un cetățean cinstit din țara asta nu 
a câştigat de pe urma certificatelor şi cupoa- 
nelor, în schimb s-au umplut de bani SIF-urile, 
Vântu, funcţionarii FPS. 

În întreaga lui activitate ulterioară, Vântu nu 
a acţionat de unul singur, ci sub egida „Vântu & 
Vârfuri politice”. Sigla CEC, cea care a permis 
anvergura înspăimântătoare a înşelătoriei FNI, 
a fost vândută escrocilor de ţărănistul fruntaş 
Camenco Petrovici. Prin trustul lui Vântu s-au 
perindat, plătiţi cu bani grei, Vlad Soare, fost 
viceguvernator BNR, Daniel Dăianu, fost ministru 
de Finanţe, Florin Georgescu, fost ministru de 
Finanţe. Povestea cu Nicolae Văcăroiu şi BID e 
cât se poate de cunoscută. BRS a fost înfiinţată de 
membri şi simpatizanți PDSR. Teodor Mihăescu, 
cel care voia să cumpere 20% din „rentabila” 
BID cu banii SIF Muntenia şi care a „rătăcit” 
600.000 $ din banii SIF-ului depuşi la BRS, era 
până mai ieri vicepreşedinte PSD, sector 
5 Capitală. Iar la BRS a fost vicepreşedinte până 
anul trecut în vară dl Mucibabici, înalt funcţionar 

al Băncii Naţionale! De altfel, în tradiționala 
impotenţă a supravegherii efectuate de BNR, 
a apărut cu ocazia scandalului BRS un element 
novator : dacă până acum BNR venea să constate 
că la banca X s-a furat tot ce era de furat, că 
depunătorii pot să-şi ia adio de la bani şi că BNR 
n-a ştiut nimic, acum majoritatea potlogăriilor 
de la BRS s-au petrecut în regimul de suprave- 
ghere specială instituit de BNR la 1 iulie 2001 ! 
Ca şi cum n-ar fi fost de-ajuns, aceeaşi Bancă 
Naţională, în loc să-l dea pe mâna poliţiei pe 
supraveghetorul-şef numit de ea, care n-a făcut 
decât să asigure buna desfăşurare a delapidărilor, 
îl numeşte acum pe acest loan Hidan administrator 
special la BRS. Dl guvernator Mugur Isărescu o 
mai fi prin ţară? 

Metoda lui Vântu a fost simplă şi puternică: 
cum a pus ochii pe un personaj public de care 
avea nevoie, l-a îmbrăcat în purcoaie de bani şi 
în ditirambi cu privire la valoarea lui mondială. 
Mulţi dintre cei care au primit bani de la Vântu, 
inşi de notorietate, nu vor putea fi acuzaţi de vreo 
ilegalitate. Li s-a dat, au luat. DI Ion Iliescu zice că 
nu are importanţă de unde au intrat 300 milioane 
la Fundaţia PDSR-ului. Nicolae Văcăroiu, de 
câte ori a fost întrebat în legătură cu contractul 
semnat pe 700.000 $ cu Vântu, n-a făcut decât 
să rânjească destins şi să afirme social-democrat 
că o maimuţă contabilă ca el valorează mai mult 
de 700.000 $. Toţi cei mânjiţi de Vântu, cică 
economişti, finanţişti, social-democraţi, declară 

că li se pare firesc să primească sume enorme, 
conforme cu valoarea lor. Nici unul - econo- 
mişti, finanţişti, social-democraţi... - nu crede 
că ar fi trebuit să-şi pună întrebarea : de unde are 
ăsta atâţia bani, într-o economie care abia îşi trage 
sufletul, într-o ţară mâncată pe jumătate de sără- 
cie, ca să mă plătească pe mine regeşte? Nici 
unul — economişti, finanţişti, social-democraţi... — 
nu-şi pune întrebarea crucială pentru orice factor 
public de decizie şi influenţă, într-o ţară cu 
economie şi politică sănătoase: de unde vin 
banii? 

Nu fabricile energofage, ci Vântu şi neruşi- 
naţii lui clienţi politici reprezintă cea mai grea 
moştenire pe care ne-a lăsat-o Ceauşescu. Pentru 
ei, banii nu au miros. Pentru noi, ceilalţi, banii 
miros a durere şi disperare, a foame şi boală, 
a moarte şi umilinţă... 


Vânătorul Năstase 
şi vulturul Ciuvică 


Aşa cum cititorii au putut constata, ziarul 
Adevărul nu a publicat aşa-zisul „raport” 
Armagedon II. Şi am şi explicat în ziar de ce: 
textul era o însăilare de articole de presă, multe 
din Adevărul, plus o serie de afirmaţii neargu- 
mentate în vreun fel, totul conceput ca un atac la 
persoana Adrian Năstase sub semnul anoni- 
matului. Prin urmare, prima reacţie publică a 
premierului ni s-a părut cea corectă: „Nu inten- 
ționez să intru în dialog cu cineva care se ascunde 
sub anonimat şi, ca atare, nu poate fi tras la 
răspundere. [...] Consider că este important să 
evităm aceste capcane care ni se întind şi să ne 
vedem de drum”. Asta se întâmpla miercuri. 48 de 
ore mai târziu, vineri, se declanşează o opera- 
ţiune care ar părea rutină zilnică într-o dictatură 
bananieră sud-americană sau africană, dar care 
în România candidată la NATO şi UE ţine încă 
de domeniul coşmarului şi al funambulescului. 
Un anume Ciuvică, băiat de prăvălie al lui Emil 
Constantinescu, este ridicat de miliţie de pe stradă 

şi anchetat în legătură cu scrierea şi difuzarea 
„raportului” Armagedon II. În prealabil, poliţaii 
dăduseră năvală peste mama lui Ciuvică. E dibuit 
şi un răspândac al textului pe internet, e umflat 
şi ăsta. Un comunicat important pentru ţară al 
Parchetului General apreciază că această 
răspândire de „date false” reprezintă o ameninţare 
la adresa siguranţei naţionale şi a relaţiilor 
internaţionale ale României. Încă puţin şi se 
declară stare de asediu... 

Ciuvica e o cioară mică, cu coadă de rându- 
nică. Regimul Năstase (căci e tot mai limpede că 
asta ne e dieta de la o vreme încoace) a declanşat, 
prin intermediul doctorilor de la Interne, o ope- 
raţie de chirurgie genetică vizând transformarea 
acestei ciorele într-un vultur. Astfel, marele 
vânător Năstase poate să pună la ochi un uriaş 
puşcoci cu lunetă. În cine va trage, rămâne de 
văzut. 

Prima explicaţie pentru această genială opera- 
iune este, fireşte, prostia în stadiu terminal. 
Ce-a făcut numitul Ciuvică, admițând că el este 
autorul textului? A făcut ceea ce fac sute de 
milioane de oameni de pe întreaga planetă : 
a scris şi expediat un text pe internet. Netul e 
tărâmul libertăţii neîngrădite de expresie. Fie- 
care zice pe Net ce-i trece prin cap, de la înju- 
rături, obsesii sexuale, preferinţe culinare, până 
la teorii ştiinţifice în premieră. Cine vrea să le ia 
de bune, le ia, cine nu, nu. Şefi de state sunt 


126 Cristian Tudor Popescu 


bălăcăriţi înspăimântător pe reţea şi nu vine nici 
o poliţie să-i aresteze pe făptuitori. Gestul lui 
Ciuvică e mai puţin decât a scrie cu spray-ul pe 
un gard sau un zid „Năstase e hoţ! ” şi a o lua la 
fugă - pe Net nu se murdăreşte domeniul public. 
Dacă tot vorbeşte Parchetul General de afectarea 
relaţiilor internaţionale ale României, îi pot 
asigura pe domnii procurori că imaginea creată în 
Occident de acţiunea Parchetului şi Internelor 
este aceea a miliției năpustindu-se pe cineva 
aşezat în faţa computerului personal şi dând cu 
bulanul şi în ins, şi în computer. În „Armagedon 
II” este transcris faptul că şcolarizarea copiilor 
familiei Năstase la Şcoala Americană Interna- 
tională din Bucureşti costă 20.000 dolari pe an. 
Ăsta nu e un fals şi nu-i aparţine lui Ciuvică: 
informaţia respectivă a apărut în premieră şi 
exclusivitate în ziarul Adevărul, dl Năstase 
rămânând fără replică. Are de gând dl Năstase 
să pună bulanul şi pe Adevărul? 

Vorbeam despre prostie întrucât dl Năstase 
îşi dă cu respectivul bulan în genunchi cu o 
frenezie de necrezut. Potrivit propriei declaraţii 
publice, premierul „nu intră în dialog cu anonimii 
care nici măcar nu pot fi daţi în judecată pentru 
calomnie”. Nu intră în dialog, da-i urmăreşte 
şi-i arestează! Curat anonim, da’ umflaţi-l! Şi 
când - vinerea ! „Nu mai cred în arestările făcute 
vineri”, declara premierul şi preşedintele PSD 

Adrian Năstase pe 23 aprilie 2001, în scandalul 
arestării fiului prefectului de Bihor... 

Primii care încearcă să profite de această 
ocazie nesperată sunt ciuvicii, caţavencii şi ciume- 
ţii lui Constantinescu, în cap cu însuşi Ciocul 
Mic. Produsul cel mai de seamă al Alianței 
Ciuvice nu va pierde cu siguranţă prilejul să iasă 
din anonimatul unde trebuia lăsat să putrezească 
Şi s-o facă pe apărătorul libertăţii şi democraţiei. 

Care chiar sunt atacate. Ca gazetar bătrân, nu 
pot să nu observ o diferenţă. În 11 ani de când 
meseria m-a intersectat cu dl Ion Iliescu, am 
contabilizat nenumărate atacuri, injurii, calomnii, 
adevăruri şi neadevăruri teribile despre viaţa, 
familia şi faptele lui. Eu însumi am scris crunt 
despre preşedinte nu o dată. Suma articolelor 
apărute în presă, sub semnătură în clar, la adresa 
dlui Iliescu depăşeşte astronomic în gravitate 
molcomul şi anonimul Armagedon II. Şi totuşi, 
din înălțimea funcţiei prezidenţiale, Ion Iliescu 
se enerva, se răstea la gazetari, îi mai lua şi de 
guler, pe unul l-a şi făcut animal, dar niciodată 
n-a pus miliția pe cei care au zis ce nu-i convenea. 
După abia un an de mandat ca premier, dl Năstase 
arestează anonimi care-l deranjează. Presupunând 
că nu e vorba despre prostie, ci despre o acţiune 
paranoică, dar atent premeditată, rezultă că în 
bătaia lungii carabine a dlui Năstase nu se află 
lifuroii opoziţiei, necredibili şi dacă încearcă să 
convingă o gloată de flămânzi să meargă la masă. 

Cazul „Ciuvică la computer” devine un precedent 
ameninţător, expediat de camarila Năstase pe 
adresa celor care încă scriu cu pixul şi semnează, 
Şi care îl incomodează cu adevărat pe noul mare 
cârmaci... 


Dracula Gang 


„Cred că trebuie să-ţi faci un concediu în 
România.” Această replică, menită să stârnească 
râsul, e plasată în dialogurile dintr-un super- 
succes cinematografic vrăjitoresc : Harry Potter 
şi piatra filozofală. După Balul vampirilor, al lui 
Roman Polanski, sau Twin Peaks, al lui David 
Lynch, România apare din nou ca un tărâm 
emblematic pentru ironia negru-absurdă în 
ficţiunea occidentală contemporană - weird este 
cuvântul englezesc cel mai potrivit, intersecţie 
între fantomatic şi caraghios. Există deci, ca 
potenţial turistic, un orizont de aşteptare al 
străinului cu bani de cheltuit pentru ciudăţeniile 
dătătoare de fiori, de râs şi groază, pe care le-ar 
putea întâlni în România - în cap, fireşte, cu 
Dracula. Problema e că turistul vine aici nu cu o 
imagine românească a lui Dracula - aşa ceva 
nici nu există, Vlad Ţepeş (the Impaler) 
neoferind nici pe departe spectaculozitatea nece- 
sară -, ci cu una desenată de o filmografie 
occidentală abundentă, mai mult, mai puţin sau 
deloc bazată pe romanul lui Bram Stoker. Prin 

urmare, principalul său punct de interes va fi să 
întâlnească în România originarul şi originalul 
acestui mit. Genuine, true, real reprezintă o 
marfă din ce în ce mai căutată într-un Occident 
plin de artefacte supertehnologizate. E evident 
că sloganul publicitar cel mai potrivit pentru aşa 
ceva ar fi: „Duceţi-vă să vedeţi adevăratul ţinut 
al lui Dracula”. 

Deci nu mă deranjează neapărat, aşa cum 
crede dl ministru Agathon, promovarea în forţă 
a mitului Dracula pe aceste meleaguri. Mi se 
pare însă din start şi fundamental greşită direcţia 
de acţiune: construirea unui imens superkitsch 
Dracula de plastic în inima Transilvaniei. Ceea 
ce îl poate interesa pe străin este Transilvania 
medievală autentică ; vata de zahăr roşie ca 
sângele, tricourile cu Dracula, colții de plastic şi 
creierul servit la masă fiind suveniruri pe care le 
poate găsi şi pe lângă un „castel Dracula” 
construit în Japonia sau Honolulu. În vreme ce 
dl ministru Agathon şi primul-ministru Năstase 
încearcă să ne convingă cu orice preţ să ne 
băgăm banii într-o gigantică butaforie, zeci de 
palate şi conace din Transilvania zac în paragină. 
Pentru refacerea totală a superbului castel renas- 
centist-baroc din Bonţida mai sunt necesare zeci 
de miliarde. Conacul renascentist Dejardine din 
Aghireşu, datând din 1572, e groapa de gunoi a 
satului. Castelul din Moldoveneşti sau cel din 
Răscruci, construit de principele Banffy, sunt 

ziduri oarbe năpădite de buruieni. Ca şi cel de la 
Cisteriul de Mureş. Castelul de la Săvădisla e 
spital TBC. Dl Agathon vrea camere de tortură 
prin jupuire, fierbere, prăjire, făcute proaspăt 
din polistiren şi gips, în vreme ce Casa Călăului 
din Cluj zace nerenovată. Oricare dintre aceste 
edificii istorice poate fi reparat, decretat Castelul 
lui Dracula şi înconjurat cu industria de 
gablonţuri corespunzătoare, dacă se ţine cu tot 
dinadinsul. Eu cred însă că ţinta atractivă pentru 
turistul străin ar fi Dracula Land, şi nu Dracula 
Parc. Este suficient ca Transilvania istorică să 
fie cât de cât îngrijită, să se creeze o reţea de 
drumuri şi comunicaţii ca lumea, hoteluri de 
calitate, entertainment profesionist, totul sub 
marca „[ara lui Dracula”, şi turiştii chiar vor 
veni. Asta e valabil, şi fără Dracula, pentru toată 
România, al cărei potenţial turistic uriaş faţă de 
monotona Ungarie ne face ridicoli prin compa- 
raţie cu vecinii noştri maghiari, care scot din 
turismul promovat cu cap mult mai mult decât 
noi. Mi se pare evident că profitabilă nu poate fi 
decât o rețea turistică, fie şi sub semnul lui 
Dracula, nu o uriaşă şi izolată gogoaşă sintetică, 
crescută într-o ţară altfel la pământ. 

Nu ţin cu tot dinadinsul să-l acuz pe dl ministru 
Agathon de intenţii frauduloase. Doar că, pentru 
a ne scoate banii din buzunar în sprijinul unei idei 
greşite, utilă doar în vederea obţinerii unei ipote- 
tice glorii aducătoare de capital politic pentru sine 

şi pentru premierul Năstase, recurge la falsificarea 
frauduloasă a realităţii. După ce Adevărul a publicat 
amarul şi logicul articol despre utopia Dracula 
Parc al distinsei ziariste britanice Jessica Douglas 
Home, dlui ministru parcă i s-a dat cu tere- 
bentină. A lăsat-o mai uşor cu SIF-urile, de unde 
spera să stoarcă nişte bani, dar a anunţat 
triumfător că celebra companie austriacă Explore 
Erlebnis Produktionen va finanța, construi şi 
administra castelul contelui Dracula în Dracula 
Parc. Condiţiile contractului nu poate să ni le 
spună, că e secrete. Cert era că la aceşti minunaţi 
austrieci keine parale, pe româneşte canci, 
urmează să adune şi ei niscai euro cu căciula de 
pe unde s-o putea, cică în şase luni. Acest 
contract, preciza dl ministru, „reprezintă răspunsul 
adresat contestatarilor proiectului Dracula”. Nici 
că se putea zicere mai prostească. Păi, asta e 
misiunea unui ministru, să încheie contracte ca 
să dea cu sâc contestatarilor? Ce treabă are un 
om din Executiv cu contestatarii de orice fel? În 
fişa postului dlui Agathon figurează promovarea 
turismului românesc, nu darea peste nas sau 
închiderea gurii nu ştiu cui. 

Cât de celebră este aşa-zisa Explore s-a văzut 
în ziarul nostru de ieri, unde reporterii Adevărului 
au dat jos prompt pantalonii sereleului de gang 
vienez, dotat cu „specialişti în emoţii”, inexistent 
pe site-ul oficial al Camerei Economice din Austria 
şi în Pagini Aurii. Capital social cică vreo 30.000 

de dolari, două copiatoare, trei calculatoare şi o 
bucătărie la care se urcă pe scări, căci imobilul 
din Mariahilfestrasse, Eingang chiar printr-un 
gang, n-are lift. Aşa ceva găseşti din belşug prin 
blocurile din Bucureşti, nu era nevoie să se 
deranjeze dl Agathon până la Viena. După ce dl 
premier Năstase s-a mai potolit, dl Agathon consi- 
deră că e rândul său să ia presa românească şi 
populaţia adultă a acestei ţări drept adunături de 
pitecantropi... 

Proiectul Dracula Parc reprezintă totuşi o pre- 
mieră : plătim ca să ne batem joc de noi înşine în 
propria noastră ţară. Mulţi români ne-am revoltat 
când, într-un manual de istorie pentru liceu, 
Vlad Ţepeş a fost redus la stupiditatea roşie a 
occidentalului Dracula; proiectul guvernului 
Năstase nu face decât să mute această batjocură 
din manual pe pământul României, în modul cel 
mai păgubos şi fără ca nimeni din Occidentul 
globalizant şi strivitor de tradiţii naţionale să 
ne-o ceară. 


Eminescu şi nituitoarea 


Am primit de la dl Ion Cristoiu un plic cu 
documente din Justiţie privind procesul său cu 
dna Gabriela Adameşteanu, precum şi un text 
semnat de d-sa în care constată slaba solida- 
ritate jurnalistică în cazul său. Luându-l ca pe 
un reproş legat de faptul că nu am exprimat încă 
vreo opinie cu privire la scoaterea casei d-sale 
la mezat, o fac în rândurile ce urmează. 

Condamnarea dlui Cristoiu la plata a 400 
milioane lei pentru suferinţele morale pe care i 
le-a provocat d-nei Adameşteanu prin textul său 
„O doamnă căreia i-aş putea spune: fă!” este 
excesivă. În ce mă priveşte, consider că reacţia 
unei persoane publice faţă de insultă trebuie să 
fie diferențiată de cea pe care o reclamă calomnia. 
Dacă cineva afirmă despre subsemnatul că a 
împins o bătrână în faţa tramvaiului, că a luat 
şpagă sau că a furat dintr-un magazin, atunci ne 
judecăm până în pânzele albe la tribunal. 
Inventării de fapte, cu subiect şi predicat, care, 
dacă ar fi adevărate, ar trezi oprobriul public, 
trebuie să i se răspundă cu sancţiuni oricât de 
dure. DI Cristoiu nu a făcut aşa ceva în articolul 

său. Acolo apar fraze care pot fi calificate drept 
insulte, dar nu calomnii. Dacă despre mine s-ar 
spune că nu aş trezi interes sexual nici măcar 
unei nimfomane care a stat doi ani în puşcărie, 
n-aş avea nimic de comentat. La fel, dacă cineva 
mă califică public drept chelios, hidos, cretin, 
jigodie. Atâta vreme cât accepţi statutul de 
persoană publică, trebuie să-ţi asumi riscul 
insultelor. Şi-apoi, oamenii pot decide, pentru 
că te au în faţa ochilor, ca material probatoriu 
viu, dacă sunt sau nu de acord cu invectivele 
respective. Deci dna Adameşteanu cred că putea 
trece peste exprimări ca „Distinsa doamnă, 
ajunsă la o înfăţişare când nu mai interesează, ca 
femeie, nici măcar pe marinarii stătuţi câteva 
luni departe de țărm...” sau „... o neica nimeni 
în plan cultural, merită s-o tratez ca pe o doamnă 
căreia i-aş putea spune: fă!”. Dacă totuşi s-a 
adresat Justiţiei, cred că pedeapsa de luat în 
considerare pentru lon Cristoiu - o spun ca 
jurnalist condamnat penal pentru insultarea unui 
ministru de Interne - era amenda penală, care 
poate merge până la 15 milioane lei, şi obligarea 
la publicarea sentinţei în câteva cotidiene de 
mare tiraj. 400 milioane lei daune morale, în 
civil, e ceva ce aruncă Justiţia în zona relei-voinţe 
şi pe scriitoarea Gabriela Adameşteanu în inde- 
cenţă şi penibil. Cât priveşte transformarea dlui 
Cristoiu într-un Rafo Oneşti al gazetăriei 
româneşti, prin cererea sa de eşalonare a plăţii 
sumei în cauză, plonjăm de-acum în grotesc. 

Acestea fiind zise, nu pot să nu spun şi că 
dl Cristoiu se face, totuşi, vinovat de calomnie. 
Când afirmă, în mod repetat, în apărarea sa, că 
textul în cauză e un pamflet, că e literatură, 
şi pronunţă numele lui Eminescu, Caragiale, 
Arghezi, dl Cristoiu calomniază grav pamfletul, 
literatura şi pe numiții Eminescu M., Caragiale 
I.L. şi Arghezi T. Ca să-i spui unei femei: fă! 
şi că n-o vor nici marinarii stătuţi, nu e nevoie 
de un gazetar, cu atât mai puţin de un scriitor — 
e suficient un client de bodegă. Metaforele 
aşa-zis pamfletare ale dlui Cristoiu sunt căznite, 
ilogice, lipsite de orice valență literară şi, prin 
aceasta, triviale. De pildă : „Directoare de revistă 
pe care o citeşte doar şunca în care o împache- 
tează producătorii din piaţă”, scrie dl Cristoiu 
despre dna Adameşteanu. Un raţionament simplu, 
pe care gazetarul Cristoiu îl poate verifica 
ducându-se la piaţă, arată că produsele alimentare 
se împachetează în cotidienele de mare tiraj, 
tipărite în zeci şi sute de mii de exemplare, care, 
o dată citite, furnizează hârtia necesară produ- 
cătorilor din piaţă. Nu în revista 22, cu tirajul ei 
sub 10.000 exemplare, pe care o poţi întâlni 
învelind şunca doar, eventual, la pacheţelul de 
dimineaţă cu care se duc membrii GDS la 
serviciu. Şi care - altă „metaforă” aiurea - nu e 
„Citită” doar de şuncă, ci de un grup de cititori 
minuscul, dar fidel. 

Mai la vale, „pamfletarul” Ion Cristoiu i-o 
mai zice el o dată, „tare”, dnei Adameşteanu : 

„...B-atinge în planul talentului publicistic nici 
nivelul unei nituitoare”. Numai că în acest fel 
ofensează în primul rând nituitoarea, nu scrii- 
toarea. Şi eu cred că gazetăria practicată de dna 
G.A. este nulă. Dar a fi nituitoare înseamnă a 
munci cinstit, bătând nituri. Este absurd şi jignitor 
să iei ca referinţă dispreţuitoare pentru talentul 
publicistic o nituitoare (sau o bobinatoare, sau o 
filatoare, sau o sudoriţă), care poate fi foarte 
pricepută la bătut nituri şi nu e nici o ruşine că 
nu ştie să scrie „literar”, ca dl Cristoiu. În plus, 
posibilitatea ca respectiva nituitoare să aibă un 
talent gazetăresc încă nedescoperit nu poate fi 
exclusă din start - cunosc un fost buldozerist 
care se numără printre cei mai buni gazetari din 
presa română de azi. Deci, încă o dată, oiştea 
dlui Cristoiu nu nimereşte nici măcar gardul. 
Şi mai e ceva, destul de jalnic: dl Cristoiu e 
foarte vioi la mitocănii adresate, totuşi, unei 
femei, mai în vârstă decât el, care se exprimă 
fără talent, dar urban - despre mine, de pildă, 
dna Adameşteanu a scris că trebuie să fiu de 
îndată „asanat”. DI Cristoiu nu insultă un mafiot, 
o gorilă politică, un potentat. Insultă, curajos, 
o femeie de la o gazetă. Care femeie cică l-ar fi 
„atacat”. Cum lesne se poate constata, Ion Cristoiu 
a fost insultat, batjocorit, făcut în toate felurile 
de C.V. Tudor de-a lungul vremii în România mare. 
Drept răspuns, giganticul pamfletar Cristoiu nu-l 
atinge nici cu o floare pe patronul său spiritual 

C.V. Tudor, dimpotrivă, îi închină nişte compuneri 
de încurajare scrise foarte curăţel... 


P.S. Dacă dl Cristoiu ajunge în stradă, sunt 
gata să-l găzduiesc în vila pe care C.V. Tudor 
scrie de ani de zile că o am la Breaza. 


Somodiva 


Mehedinţeancă de lângă Dunăre, felul de a vorbi 
al bunicii mele era împănat cu sârbisme. Am 
venit la Bucureşti, să cresc boracu lu’ fie-mea. 
Boracul eram eu - mult mai târziu aveam să aflu 
că „borac” înseamnă războinic, dar şi bandit în 
sârbă. Ibenti mamii tăle sau răzdania ta, aşa înjura 
bunica şi orice sârb recunoaşte aceste invective. 

Poţi să sapi în cuvinte ca într-un sit arheo- 
logic. Prin nordul Ardealului, la ceas se zice 
cheleretă. Aşa cum ruşii, ajunşi la Paris după 
înfrângerea împăratului, au lăsat în urmă cuvân- 
tul bistro, de la bâstre: repede, adică să le dea 
repede ceva de băut, soldaţii lui Napoleon, 
trecând spre Rusia, lăsaseră românilor din nord 
chelereta, amintirea lui „Quel heure est-il?”. 
Uneori, nici nu e nevoie să mergi atât de adânc în 
timp: geamblac - aşa numesc petroliştii balco- 
nul circular cu parmalâc situat la circa o treime de 
vârf şi două treimi de bază pe o sondă. Acolo poate 
să stea un om. Între cele două războaie, omul se va fi 
numit Jim Black, vreunul din yankeii de la societa- 
tea Româno-Americană ajunşi pe Valea Prahovei. 

Dar nimeni, niciodată, n-a putut să-mi identifice 
originea numelui pe care îl folosea bunica mea 
pentru moarte. Ea spunea somodiva. Umblă pe 
la poartă somodiva după mine, Cristinele. Bunica 
mea, Ioana, era o ţărancă sănătoasă, care n-a 
ieşit niciodată din România cât a trăit - după 
aceea nu ştiu, mai există ţară după moarte, sau 
Chicago e totuna cu Bucureştiul? - şi n-ar fi 
scornit niciodată nimic. Cine i-a pus în minte 
cândva cuvântul acesta cu rezonanţă himalaică, 
indo-tibetană, cel mai greu de uitat dintre toate 
numele morţii pe care le-am auzit vreodată - 
somodiva ? 


Fântâna Sufletului Stins 


În templul operei lui Kurosawa se aud şi 
chicoteli. Neaşteptate pentru cei care nu văzu- 
seră decât sfâşietorul Ikiru (A trăi) sau crepus- 
cularul, sensibil până la durere, Dodes Kaden. 
Adevărate hohote de râs se umflă în Sanjuro, 
înăbuşite cu mâna la gură, mute, nu înregistrate 
pe banda sonoră, şi declanşate cu o încăpățânare 
deprimantă, cum se face în sitcomurile de azi. 
Sanjuro, samuraiul şleampăt şi isteţ ca dracul, îi 
ridiculizează constant şi pedagogic pe cei 9 samu- 
răiaşi agitaţi, le taie mereu avântul spre prostie. 
Dar vine şi rândul lui să fie pus la punct de 
bătrâna şi delicata doamnă : „Eşti o sabie goală, 
fără teacă, scânteind în lumină, dar cele mai 
bune săbii sunt cele care rămân în teacă”. În 
final însă, Muroto şi Sanjuro, cele două „săbii 
goale”, obişnuite să se scalde în sânge, trebuie 
să se înfrunte şi atunci piere orice umbră de 
surâs. Una dintre cele mai încărcate tăceri din 
istoria cinematografului - nici un pic de aro- 
ganţă sau fanfaronadă, fiecare dintre cei doi e 
conştient de forţa celuilalt, ştie că poate ucide şi 

poate fi ucis pe loc, luptă cu liniştea morţii 
întipărită pe chip. Sanjuro şi Muroto sunt la un 
metru distanţă unul de celălalt. Nu se mai 
depărtează pentru ritualul luptei complete. Va fi 
doar o singură lovitură, mai iute şi mai fină 
decât aripa libelulei despicând aerul. Când am 
văzut prima dată filmul, în copilărie, la cinema 
Moşilor, nu mi-a rămas pe retină decât o străfulge- 
rare urmată de arteziana de sânge ţâşnind din 
pieptul lui Muroto şi mutrele îngrozite ale samu- 
răiaşilor. Nici acum n-aş putea vedea mai mult 
dacă n-ar fi tehnologia. Digitalizată şi derulată 
fotogramă cu fotogramă pe computer, bătrâna 
secvenţă pe celuloid dezvăluie o adevărată capo- 
doperă de artă cinetică. 

Muroto este cel care vrea cu tot dinadinsul 
lupta pe viaţă şi pe moarte. Sanjuro îi propune 
mai întâi s-o lase baltă. Nu ţine neapărat să 
moară, nici să ucidă. Acest cadru psihologic face 
previzibil faptul că Muroto va mişca el cel dintâi. 
Ambii luptători sunt dreptaci şi poartă săbiile pe 
şoldul stâng. Muroto alege soluţia cea mai la 
îndemână : va trage sabia cu dreapta, prelungind 
mişcarea de smucire din teacă într-o lovitură 
despicantă longitudinală, întărită de apucarea 
mânerului şi cu cealaltă mână. Este o lovitură 
celebră în tehnica samurailor, care spintecă 
adversarul de la claviculă până la sex. Dacă 
încearcă să răspundă la fel, Sanjuro nu poate spera 
decât să-l rănească sau, recuperând printr-o viteză 

de execuţie fenomenală fracțiunea de secundă 
pierdută la început, să-l ucidă simetric pe Muroto. 
El însuşi însă n-are nici o şansă să scape cu 
viaţă. Şi atunci Sanjuro cedează deliberat primul 
tempo. Când degetele dreptei lui Muroto ating 
mânerul, Sanjuro se apleacă înspre stânga. Trage 
sabia din teacă nu cu dreapta - de aici începe 
geniul — ci cu mâna stângă ; fireşte, nu poate s-o 
apuce decât aşa cum se ţine cuțitul în pumn cu 
vârful în jos. Mişcarea mâinii sale stângi este 
înainte şi spre stânga, mai directă şi mai scurtă 
decât dacă ar fi folosit dreapta; acum Sanjuro 
recâştigă tempoul cedat. La capătul acestei 
mişcări, partea terminală a lamei ajunge la o 
palmă-două de subţioara descoperită de Muroto 
prin tragerea sabiei cu dreapta. De aici încolo, 
stânga lui Sanjuro nu mai poate face mare lucru, 
nemaiavând nici pârghie şi nici cursă ca să con- 
tinue mişcarea cu destulă forţă. Intervine însă 
mâna dreaptă - arma samuraiului, Katana, e sabie, 
nu spadă, adică e ascuţită numai pe o parte. 
Dreapta lui Sanjuro se înfige în lamă, pe partea 
neascuţită, cam la 30 cm de vârf, din cei 70 cm 
câţi măsoară Katana. Mişcarea continuă cu o 
fandare adâncă; ţinută cu stânga de mâner şi 
împinsă cu dreapta în lamă, sabia lui Sanjuro 
despică jumătatea dreaptă a pieptului lui Muroto, 
înainte ca sabia acestuia să coboare îndeajuns. 
Artera pulmonară şi vena cavă superioară, secţio- 
nate, aruncă sângele la mai mult de un metru - 

Fântâna Sufletului Stins. Chipul lui Sanjuro, 
supravieţuitorul, e tot atât de departe de clocotul 
vieţii ca şi masca împietrită a celui ucis. 

Computerul mai poate face ceva: poate să-l 
şteargă pe Muroto, să-l şteargă şi pe Sanjuro şi 
să lase doar cele două săbii goale plutind deasu- 
pra ierbii mângâiate de vânt, într-un balet letal 
fără oameni, atât de potrivit zilei de azi. 


Aurul copiilor dresați 


În vreme ce lotul naţional de politicieni se 
plimbă în disperare prin Europa, încercând să 
dea impresia că iau şi ţara cu ei, România iese 
din Europa. Mai rău, nu mai vrea şi nu mai 
poate să intre. O Românie copil, incapabilă de 
făţărnicie, ţipă refuzând să fie dusă în cuşcă 
pentru a fi arătată Europei ca un animal de circ. 
Cu 27 de ani în urmă, la Campionatele Europene 
de la Skien (Norvegia), România începea în 
gimnastica feminină ameţitoarea cruciadă a copiilor 
care vor cuceri planeta. O fetişoară de 13 ani şi 
ceva, Nadia, câştiga 4 medalii de aur şi una de 
argint, lăsând cu gura căscată lumea adulţilor. 
De atunci n-a fost campionat european, mondial 
sau Olimpiadă de la care copilele României să 
nu plece cu aur şi argint, dând politicienilor aflaţi 
la putere prilejul să pozeze în mamoşi de medalii. 
Până când, în acest martie secetos al lui 2002, 
echipa României, în frunte cu superstarul Andreea 
Răducan, a ajuns să nu se înscrie la Europenele 
de la Patras (Grecia), pentru că sportivele nu 

mai vor şi nu mai pot să se supună programului de 
pregătire. Cu o lună în urmă, Andreea se întorsese 
pur şi simplu din uşa sălii de antrenament... 
Marele antrenor Octavian Belu spune că 
„aceşti copii nu au discernământul necesar 
pentru gestionarea problemei performanţei”. Aşa 
o fi, dar alta mi se pare problema, pe care mă 
mir că nu o formulează dl Belu: e normal, e 
firesc, e omenesc să le ceri unor copii să aibă 
discernământ în materie de mare performanţă ? 
De atâţia ani suntem ultimii în clasamentul 
cursei spre Europa - cu victoriile unor copii 
chinuiţi ne răzbunăm frustrarea. Occidentului, 
care ne spune mereu că suntem slabi, necompeti- 
tivi economic, îi trimitem material uman fabricat 
în eprubeta infernală de la Deva ca să-i facem în 
ciudă. Dar cu ce preţ se face o campioană-fetiţă ? 
În majoritatea cazurilor, e vorba despre copii 
de oameni săraci şi fără multă carte. Mama Nadiei 
Comăneci, femeie de serviciu, a rămas o emblemă 
perpetuată până azi. Când vine antrenorul şi ia 
în grijă o gură de hrănit, oferind şi perspectiva 
câştigării unor sume la care bieţii oameni nici nu 
visează, fireşte că părinţii sunt fericiţi. Nişte 
părinţi mai înstăriți şi mai instruiți nu şi-ar arunca 
fata în malaxor. 11 luni pe an, o gimnastă-copil 
trăieşte ca într-un lagăr : nici o mişcare nesupra- 
vegheată, mâncare calculată la gram, antrena- 
mente şi iar antrenamente, de multe ori în frig, 

pe aparate rablagite, care o solicită până la refuz. 
În aceşti ani, copilul suferă deformări fizice şi 
psihice de care nu va mai scăpa tot restul vieţii : 
încetinirea, chiar stoparea creşterii, tulburări de 
ciclu menstrual, tasări de vertebre, leziuni 
ireversibile ale coloanei şi membrelor, grave 
carenţe în pregătirea şcolară, gândire nedez- 
voltată, o mentalitate de executant docil, dacă nu 
de sclav. Toată „cariera” sportivă i se consumă 
până la 18-19 ani, vârstă la care, în alte sporturi, 
ea abia începe. Acest program diabolic lasă 
societăţii un soi de handicapate, de „monştri” la 
20 de ani, care ce vor face de-acum încolo cu 
viaţa lor? 

Eu, unul, nu mai pot de multă vreme să mă 
bucur deplin sau să admir performanţele gimnas- 
ticii copiline româneşti, că feminine nu se poate 
numi. Gimnastică feminină făceau pe vremuri 
Vera Ceaslavska sau Ludmila Turişceva : acelea 
n-au luat niciodată 10.00, nu erau capabile de 
performanţe extraterestre, dar erau femei în toată 
puterea cuvântului, când făceau un exerciţiu frumos 
sau când cădeau, le citeai pe chip bucuria sau 
amarul deplin conştiente ; mature emoţional, îmi 
transmiteau şi mie, spectator, vibrația extraordi- 
nară a trăirii sportive. Şi, de fapt, ultima rațiune 
a sportului nu este spectatorul ? Dincolo de note, 
zecimale, metri, sutimi de secundă, puncte, ceea 
ce rămâne nu sunt chipurile, gesturile sportivilor, 

trăirile lor imprimate în creierul spectatorilor ? 
Are sens sportul de performanţă numai cu arbitri 
şi computere, fără spectatori? Nu cred. Iar eu, 
spectator, mă uit acum la chipurile crude, nelăsate 
să se coacă, să îşi închege expresivitatea, la 
jumătăţile de zâmbet mecanic pentru public ale 
piticuţelor noastre dresate, funcţionând ca nişte 
periferice vii ale tabelelor electronice de punctaj, 
şi sentimentul care mă năpădeşte este mila... 

Genul ăsta de sport, cu comandă politică de a 
câştiga cu orice preţ, întemeiat pe chin şi mizerie 
omenească, este apanajul Rusiei, României şi 
Chinei, marile puteri în gimnastica feminină şi 
foste dictaturi comuniste dintre cele mai atroce. 
Acestui „sport” i-a spus „Ajunge!” Andreea 
Răducan. În lungul şir de performere cu care ne 
mândrim din 1975 şi până azi, Andreea face o 
figură aparte. Această fată are o maturitate, limpe- 
zime de gândire şi prezenţă de spirit extraordinare, 
pe care le-a probat cu brio începând cu teribilul 
meci cu Comitetul Olimpic Internaţional pe care 
i l-a aranjat felcerul imbecil Oană. Ea nu mai 
vrea să fie o roboţică producătoare de medalii, 
vrea să trăiască altfel, ca o fată frumoasă şi 
deşteaptă ce este... 

Eu aş zice s-o lăsaţi în pace, domnule Belu. 
Nouă, adulţilor, ne lipseşte discernământul pe 
care Andreea îl are din plin. Dacă vrem să intrăm 
cu adevărat în Europa şi în lume, nu cred că mai 

avem nevoie de medalii de aur obţinute 
schilodindu-ne fetele cum fac ţiganii cu copiii, 
ca să-i pună la cerşit, şi trimiţându-le să ne aducă 
recunoaşterea pe care noi, românii maturi, 
o cerşim din poartă în poartă... 


Ora învățământului politic 


Cu prilejul instalării unei linii de computere 
la „Sf. Sava”, fostul elev al liceului, Adrian 
Năstase, a vorbit cu mult elan despre necesitatea 
introducerii tehnologiei informatice în şcoli. 
Mi-am îngăduit să-i atrag atenţia dlui 
prim-ministru că, dincolo de utilitatea sa deose- 
bită în asimilarea de cunoştinţe şi antrenarea 
gândirii, computerul influenţează intim structura 
umană: e greu de crezut că elevul care îl folo- 
seşte, dialogând prin internet cu oameni din toate 
colţurile lumii, familiarizându-se cu alte limbi şi 
limbaje, necunoscând frontiere în calea minţii şi 
a sufletului, va ajunge vreodată xenofob, rasist 
sau naţionalist şovin. Ura se naşte de cele mai 
multe ori din izolare şi ignoranță. Am mai zis şi 
că mintea utilizatorului de computer este 
îndreptată de la bun început pe calea rigorii, a 
raționalismului, a gândirii bazate pe principii, 
ceea ce dă speranţe cu privire la împuţinarea 
demagogilor buimaci printre politicienii români 
ai viitorului. Dl premier a aprobat fără rezerve 
şi a întărit toate acestea. 

Pentru ca miercuri dimineaţă sute de elevi 
români de la liceul româno-maghiar „Bolyai 
Farkas” din Târgu-Mureş să fie nevoiţi să recurgă 
la manifestații cu steaguri naţionale, ca să nu fie 
strămutați cu forţa la liceele „Papiu Ilarian” şi 
„Unirea”, în locul elevilor maghiari aduşi la 
„Bolyai Farkaş”. Nu există nici o justificare şcolară 
pentru această acţiune segregaţionistă: unicul 
motiv este, la dorinţa UDMR, crearea de licee 
„pure etnic”, să nu se mai amestece adolescenţii 
unguri cu cei români şi viceversa. Cine a dat acest 
ordin de tip „bosniac” ? Partidul de guvernământ, 
condus de progresistul, liber-schimbistul, compu- 
teristul, futuristul domn Năstase, care spunea că 
„trebuie să deschidem ferestrele calculatoarelor 
pentru toţi elevii” — şi să le închidem în nas uşile 
şcolii lor, domnule prim-ministru? Nici un 
responsabil pesedist nu a catadicsit să-i întrebe pe 
elevii români şi maghiari de la liceele în cauză 
dacă vor sau nu să se mute. Marele partid i-a tratat 
pe tineri ca pe o adunătură de deportaţi. Unde e 
grija faţă de copii şi tineri, pe care o afişează 
pesediştii în tot momentul? N-a contat decât 
trocul politic PSD-UDMR, semnat la Bucureşti la 
începutul anului de dnii Năstase şi Markó Béla şi 
consfințit la nivel local. Din bezna nătângiei sale, 
Natea, prefectul Târgu-Mureşului, anunţă că el 
aplică „legea” (adică protocolul PD-UDMR). 
Şi dacă, ferească Dumnezeu, mai avem un 
Târgu-Mureş '90, unde se ascunde dl Natea? 

Şi care „lege”? Potrivit Legii învăţământului, 
art. 11-(1), „Învățământul nu se subordonează 
scopurilor şi doctrinelor promovate de partide”. 
Cine dă dreptul PSD şi UDMR să-şi bage aran- 
jamentele de partid în şcoli? 

DI prefect Ovidiu Natea nu este singurul dema- 
gog buimac care, şi dacă doarme cu capul pe 
computer, nu va ajunge vreodată la raţiunea 
bazată pe principii. Însuşi ministrul Educaţiei 
Naţionale, dna Ecaterina Andronescu, o scaldă 
în modul cel mai didactic: mai întâi declară că 
a fost de acord cu operaţiunea de strămutare 
dictată de PSD, fapt confirmat şi de dl Markó 
Béla, apoi, câteva ore mai târziu, spune: „Nu 
este în interesul învăţământului românesc această 
măsură”. Probabil auzise vântul cum bate 
dinspre Cotroceni: joi, la Miercurea-Ciuc, 
preşedintele Iliescu a declarat că nu înţelege „de 
ce trebuie să se treacă la epurare etnică”. Strivită 
între Iliescu şi Năstase, ieri, la prânz, dna 
ministru se refugia în penibil, bântuită probabil 
de dorinţa să-şi poată retrage complet capul între 
umeri, ca broasca ţestoasă: „E o problemă a 
comunităţii locale. MEC încurajează descentrali- 
zarea învăţământului preuniversitar”. În loc să 
procedeze ca o profesoară şi să bage în ochii 
partidului art. 11-(1) al Legii învăţământului, dna 
ministru se leapădă şi de prevederile aceleiaşi 
legi potrivit cărora numai MEC are dreptul să 
decidă în legătură cu profilul, specializările şi 

cifrele de şcolarizare din învăţământul liceal. Să 
se descurce comunitatea locală cum o şti. 

La Slobozia în schimb, oraş situat tot în 
România, dna Andronescu îşi înalţă ochelarii şi 
redevine ministreasă. D-sa hotărăşte, pe baza 
indicaţiei preţioase a şefului de partid, dl Năstase, 
cu privire la înfiinţarea câte unei universităţi în 
fiecare capitală de judeţ, să se facă cel puţin un 
colegiu, o filială de Universitate la Slobozia, 
„pentru a mai ridica puţin nivelul oraşului”. Adică 
are Slobozia de toate, apă caldă, curent ieftin, 
drumuri ca-n palmă, spitale, şcoli primare, şi 
obsesia slobozenilor e să nu „rămână fără 
coledzi”, când în România sunt 56 de univer- 
Sităţi de stat legale, 8 particulare acreditate şi 50 
autorizate provizoriu. Din nou, partidul strânge 
legea de gât: ce dacă înfiinţarea unei universităţi 
e permisă doar prin proiect de lege, nu prin 
decizie ministerială, ce dacă o filială de 
universitate poate lua naştere doar prin decizia 
Senatului respectivei Universităţi ? Dna ministru 
a prevăzut şi numărul de locuri la Universitatea 
Slobozia, nu mai mult de 25, încălcând cu 
picioare vesele şi autonomia universitară cu 
privire la cifrele de şcolarizare. Ce păcat că dna 
profesoară Andronescu nu are unde să predea 
nişte învăţământ politic... 

Căci asta face acum partidul de guvernământ, 
bazându-se pe experienţa înaintaşilor : dacă nu 
mai poate să bage ore de învăţământ politic, bagă 
politica în şcoală. 


Le Pen - un semnal mai 
grav decât 11 septembrie 


Răsturnarea şi împrăştierea regimului taliban 
de către americani i-a făcut pe o seamă de 
politologi occidentali să afirme că teoria ciocnirii 
civilizaţiilor e un fâs. Adică i-a venit rândul şi 
lui Samuel Huntington să fie aruncat la coş. 
Solidarizarea cu Osama bin Laden şi mollahul 
Omar sub lozinca: „Musulmani din toate ţările, 
uniţi-vă!” nu s-a produs. Statele islamice au 
preferat să-şi conserve relaţiile economice şi 
financiare cu SUA, lăsându-i pe fraţii talibani în 
plata lui Alah. Modelul de societate occidental 
(de fapt american) şi-a demonstrat din nou supe- 
rioritatea asupra întregii lumi, au spus, cu vie 
satisfacţie şi justificată mândrie, aceiaşi polito- 
logi, aşa cum spuseseră şi după „victoria” NATO 
din Kosovo. 

Cât de fals şi costisitor este acest triumfalism 
a demonstrat-o rezultatul năucitor al extremistu- 
lui Jean Marie Le Pen în turul întâi al preziden- 
țialelor din Franţa. După Austria şi Italia, însuşi 
liderul simbolic al Uniunii Europene, marea 

Franţă, intră în convulsii radicale de dreapta. 
Peste 4 milioane de francezi au votat un program 
simplu şi dărâmător : refuzul de a accepta „noua 
ordine mondială” impusă de SUA, ieşirea Franţei 
din UE şi din zona euro, sfârşitul toleranţei faţă 
de minoritățile rasiale, respingerea mondializării, 
primatul Națiunii. Fireşte că absenteismul sau 
nemulţumirea francezilor faţă de creşterea crimi- 
nalităţii, cauzată în special de imigranţi, au o 
contribuţie la acest rezultat şoc. Dar a nu vedea 
că, în esenţă, este vorba despre un protest împo- 
triva noii „bolşevizări ” a lumii în stil american 
ar fi o gravă dovadă de orbire a Westului. Cercurile 
conducătoare ale Occidentului s-au obişnuit să 
impună prin forţă unor ţări amărâte, ca Iugoslavia, 
codul eticii şi echităţii capitaliste - political 
correctness. În Israel nu se mai duce nici măcar 
muncă de lămurire, palestinienii sunt raşi de pe 
faţa pământului sub privirea blajin-neputincioasă 
a New York-ului — capitala Israelului, după Golda 
Meir. Westicii nu S-au aşteptat însă ca o linie 
Huntington să treacă nu prin Kosovo sau Orientul 
Apropiat, ci chiar prin inima Occidentului. În 
România, care zgreapţănă la poarta NATO, 
e posibil ca Washington-ul să determine înlătu- 
rarea statuilor lui lon Antonescu, dar ce mai 
poate să facă atunci când milioane de francezi 
votează pentru un „frate” politic al mareşalului, 
căci asta este Jean Marie Le Pen? La Seattle, la 
Praga sau la Genova, marile puteri au pus soldaţii 

pe demonstranţii antiglobalism, acum însă nu 
le-ar rămâne decât să ia la bastoane democraţia... 

Unul dintre punctele forte ale corectitudinii 
politice este vânarea antisemitismului şi acolo 
unde nu există. Acum, ies în stradă francezi ca 
să strige că le e ruşine că sunt francezi după ce 
a ieşit din urne Le Pen, dar când, cu 10 ani în 
urmă, în parlamentul Franţei s-a aprobat o lege 
care îi condamnă penal pe cei ce pun la îndoială 
cel mai mic detaliu în legătură cu Holocaustul, 
exterminarea evreilor în al doilea război mon- 
dial, nu ştiu să fi ieşit cineva în stradă. Deci un 
întreg segment de istorie a fost scos de sub 
semnul investigaţiei raţionale, specific acestei 
ştiinţe, mai ales în ţara lui Descartes, şi pus, în 
pragul mileniului III, sub cel al lozincii : „Crede 
Şi nu cerceta” ; un bătrân eseist, Roger Garandy, 
a fost condamnat pentru că se încăpăţâna să nu 
accepte lozinca de mai sus, şi acum se miră 
Franţa raţională cât a putut să urce antisemitul 
Le Pen... 

Nu altul e mecanismul în cazul arabo-afri- 
canilor care umplu Franţa. Grija enervantă faţă 
de statutul minorităţilor a dus la o tiranie a 
acestora asupra unei majorităţi albe exasperate. 

Nu cred că prea mulţi dintre cei care l-au 
votat pe Le Pen sunt cu adevărat antisemiţi, 
xenofobi, antiamericani, anti-UE. Nu sunt încă. 
La fel ca în cazul Vadim - România 2000, este 
vorba despre un vot de protest al europenilor 

care ţin cel mai mult la ideile de Națiune şi 
identitate culturală - francezii. Ei au simţit un 
adevăr pervers şi dureros: ştergerea barierelor, 
dizolvarea naţiunilor, uniformizarea umană nu 
se fac sub semnul Europei unite, independente şi 
mai puternice, ci sub ghidajul şi beneficiul viitor 
al Statelor Unite ale Americii. Pur şi simplu, 
americanii au nevoie de o Europă unită ca s-o 
poată controla mai uşor. lată însă că reacţia cea 
mai de temut împotriva noii dogme vine din 
interiorul Occidentului, nu din nisipurile 
Orientului. După 11 septembrie, americanilor nu 
le-a fost prea greu să găsească o ţintă în teritoriul 
altei civilizaţii şi s-o distrugă. Acum însă, ce să 
facă, să asedieze Parisul ? Şi s-o fi gândind careva 
la Washington că un alb american rasist, anarhist, 
antiglobalist, extremist, un nou Timothy 
McVeigh, în loc să omoare sute de oameni cu 
explozibil în Oklahoma, ar putea candida, cu 
rezultate la fel de „surprinzătoare” ca ale lui Le 
Pen, la preşedinţia unei Americi obosite de atâta 
corectitudine politică şi mondializare ? 


Trigrama Shakespeare 


„Though this be madness, yet there is method 
in't.” Bătrânul Polonius suspectează nebunia cu 
socoteală a lui Hamlet nu numai pentru că-l 
priveşte personal - fiica lui, Ofelia, e pomenită 
întruna în vorbirea „fără şir” a prinţului -, ci şi 
dintr-un principiu general : „How pregnant some- 
times his replies are! a happiness that often 
madness hits on, which reason and sanity could 
not so prosperously be delivered of”. Accesul la 
cunoaştere şi adevăr pe calea iraţionalului e o 
temă care obsedează Europa de când iudeo-creşti- 
nismul a reuşit să marginalizeze gândirea greacă. 
Polonius spune însă „hits on”, adică nebunia o 
plesneşte, o nimereşte, o brodeşte acolo unde 
raţiunea şi bunul-simţ sunt destul de rezervate. 
Shakespeare, aşa cum îmi apare din întinderile 
nesfârşite ale Textului său, e un raţionalist, 
sceptic, ba chiar cinic adesea. Brodeala pe care 
el o alătură nebuniei prin gura lui Polonius dă 
măsura preţuirii faţă de nespectaculoasa, dar 
solida rațiune. Imprecaţia lui Macbeth adresată 
vieţii „it is a tale/ Told by an idiot, full of sound 
and fury/ Signifying nothing” înseamnă tocmai 

revolta minţii împotriva nonsensului, împotriva 
hazardului, împotriva iraţionalului. 

Întreaga operă a lui Shakespeare poate fi privită 
şi ca un uriaş efort de a da sensuri vânzolelii 
oarbe din afara şi dinlăuntrul fiinţei omeneşti. 

Gândind aşa, se pot găsi uluitoare noime 
ascunse în „nebunia” textului shakespearean. 
„You are welcome”, le spune Hamlet actorilor 
ajunşi la curte, „but my uncle-father and aunt- 
-mother are deceived”. Guildenstern e curios să 
ştie în care anume privinţă s-au înşelat unchiul- 
-tată, regele Claudius, şi mătuşa-mamă, regina 
Gertrude. „I am but mad north-north-vest ; when 
the wind is southerly I know a hawk from a 
handsaw”, răspunde Hamlet. De sute de ani, 
aceste fraze sunt considerate nonsensuri, alătu- 
rări arbitrare de cuvinte prin care Hamlet ilus- 
trează pentru cei din jur nebunia sa regizată. Şi 
dacă nu-i aşa ? Dacă ele încifrează un sens adânc, 
premeditat de Will, marele combinator ? 

Hawk înseamnă uliu, dar şi persoană hrăpă- 
reaţă, rapace. Handsaw înseamnă fierăstrău de 
mână, dar, printr-un joc de cuvinte, poate însemna 
şi ins care taie aerul cu braţele în timp ce vorbeşte. 
„Nor do not saw the air too much with your 
hand” , le recomandă Hamlet actorilor. El identi- 
fică, iată, prin hand şi saw tipul uman gesticulant 
şi gălăgios fără substanţă, tăiatul aerului cu 
mâinile fiind tocmai semnul golului lăuntric, 
al fracturii între a spune şi a simţi şi înţelege. Un 

papagal, am numi scurt un asemenea ins. Hamlet 
spune deci că ştie să deosebească un uliu 
(personaj hrăpăreţ şi periculos) de un papagal 
(personaj guraliv şi de nimic, dar nepericulos). 
Când ştie asta? Când vântul bate dinspre sud. 
Una dintre marile cărţi ale culturii lumii este Yi 
Jing - Cartea schimbărilor. O Biblie a Chinei 
străvechi, izvor al confucianismului, taoismului 
şi buddhismului chinez. Nu numai o carte de 
divinaţie, pe baza căreia poţi încerca să-ţi prevezi 
viitorul, şi azi, ca şi acum mii de ani, ci şi o carte 
a gândirii iniţiatice, a principiilor politice şi 
morale, a unei Weltanschauung chinezeşti. Un 
concept fundamental în Yi Jing este acela de 
trigramă, simbol format din trei linii, cu opt 
combinaţii între linia continuă (Yang) şi linia 
întreruptă (Yin). Cea mai răspândită schemă de 
ordonare a trigramelor în corespondenţă cu 
punctele cardinale, cea a regelui Wen, arată aşa : 


PY — M 
KA s N 


ule vik 


Siy 


Trigrama sudică, o linie întreruptă între două 
linii continue, se numeşte li. Liniile „tari” yang 
închid deci o linie „moale” yin - imaginea pe 
care Yi Jing o atribuie trigramei li, trigrama 

focului, este cea a unui soldat în armură. Când 
vântul bate dinspre sud, spune Hamlet, adică 
atunci când se arată duhul în armură, eu ştiu să 
deosebesc uliul de papagal, în pofida a ceea ce 
cred unchiul şi mama. Este un mesaj de ame- 
ninţare pe care Hamlet îl aruncă lui Claudius - 
toată purtarea ta unsuroasă faţă de mine e inutilă, 
ştiu cine-mi eşti. Înainte de asta, Hamlet spune 
că e nebun, dar numai nord-nord-vest. Trigrama 
nordică din schema Wen este Kan, o linie continuă 
între două linii întrerupte, yin-yang-yin. Kan, 
trigrama apei, semnifică, spune Yi Jing, ceva 
ascuns, un afund care cuprinde pericole. Senti- 
mentul fundamental atribuit de vechii chinezi 
acestei trigrame este cel de neliniște, de anxietate 
continuă. Numeroase boli îi sunt asociate. Ce se 
află la nord-vest în schema Wen? Până aici am 
raţionat cu calm şi luciditate, aici recunosc că mi 
se taie încă o dată respiraţia: la nord-vest este 
trigrama primă, trigrama cerului, gian, trei linii 
continue, yang-yang-yang, masculinul în toată 
splendoarea lui: simbolul asociat este tatăl! 
Potrivit lucrărilor antice de geomancie, qian 
înseamnă nici mai mult nici mai puţin decât 
rege ! 

Iată deci lectura de profunzime a „nebunelii” 
lui Hamlet: unchiul şi mama s-au înşelat. Nu-mi 
ies din minţi decât atunci când e vorba despre 
lucrul ascuns, malefic, periculos, neliniştitor în 
legătură cu tatăl meu, regele. După ce fantoma în 
armură a tatălui meu mi s-a arătat şi m-a luminat, 

mintea mea cât se poate de sănătoasă ştie să 
desluşească pe regicidul flămând de glorie şi avere. 

Cui îi adresează Hamlet această comunicare 
cifrată ? Fireşte, nu lui Claudius. Nu rezultă nici 
un moment din textul piesei că regele uzurpator 
cunoaşte Yi Jing. Hamlet - Shakespeare ne 
adresează acest mesaj nouă, celor care trăim la 
sute de ani după el şi într-o zi îl vom descifra. El ne 
comunică astfel un lucru extraordinar : că William 
Shakespeare cunoştea cartea chinezească a schim- 
bărilor. Şi prin asta ne spune: opera mea nu este 
rezultatul unei revelații de natură divină, al unei 
inspiraţii căzute în capul meu cu hârzobul din 
cer, genialitatea mea nu e rezultatul alcoolului, 
nici al nebuniei, nici al hazardului. Nici o 
maimuţă din Univers, cât va exista el, nu va 
reuşi să rescrie Hamlet apăsând un timp infinit 
pe clapele unei maşini de scris sau ale unui 
computer. Am acumulat în kilogramul şi ceva de 
materie cenuşie pe care l-am avut la dispoziţie 
practic toată cultura lumii timpului meu. De aici, 
din acest ocean primordial aflat în mintea mea 
străbătută de fulgere, a luat naştere viaţa 
cuvintelor mele, de câte ori mai adevărată decât 
viaţa însăşi... 

Cum altfel aş putea încheia acest text care mă 
uluieşte şi pe mine, decât cu fărâma din 
Shakespeare care mi-e cea mai dragă? Nu ştiu 
dacă există pentru ea o trigramă : 

„I could be bounded in a nutshell, and count 
my self a king of infinite space...”. 

